
POLARITATE ÎNGRIJORĂTOARE NATO-RUSIA
Generalul american Curtis Scaparrotti preia comanda trupelor NATO în Europa

În cadrul unei ceremonii desfăşurate la Mons, în Belgia, generalul american Curtis Scaparrotti a preluat comanda trupelor NATO în Europa în plină schimbare a strategiei Alianţei Nord-Atlantice - care a iniţiat o întărire militară fără precedent pe fondul adâncirii tensiunilor cu Rusia şi desfăşoară nave pentru stoparea trecerii imigranţilor prin Marea Egee. Curtis Scaparrotti, care - după serviciul în Afganistan - a condus trupele americane din Coreea de Sud, a devenit al 18-lea comandant suprem al forţelor Alianţei Nord-Atlantice în Europa, post strategic inaugurat în 1951 de generalul american Dwight Eisenhower. „Ne aflăm într-un moment crucial” pentru că Europa „se confruntă cu ameninţări şi provocări strategice numeroase” a rezumat situaţia generalul Curtis Scaparrotti cu ocazia audierii în Senatul american, în luna aprilie. „O Rusie în plină recrudescenşă vrea mai multă putere şi dovedeşte un comportament tot mai agresiv”, „terorismul constituie o ameninţare imediată, după cum lumea a putut fi martoră în recentele tragedii de la Bruxelles, Paris şi Ankara”, iar „afluxul semnificativ al imigranţilor şi refugiaţilor a provocat crize economice, demografice şi umanitare care pun la încercare structura socială a Europei”
 a subliniat. 
Generalul Curtis Scaparrotti va trebui să continue linia predecesorului său, generalul Philip Breedlove, „spunând şi repetând europenilor că trebuie să facă mai mult pentru a-şi stopa în cele din urmă reducerea cheltuielilor pentru apărare” a apreciat Jan Techau, de la institutul Carnegie Europe.  Criza ucraineană, care durează în pofida unei încetări a focului convenită între rebelii proruşi şi Kiev, a pus capăt optimismului occidentalilor că ar putea coopera cu Rusia, obligând NATO să se lanseze într-o „insistenţă modernă” fără precedent după sfârşitul Războiului Rece pentru o consolidare militară substanţială a Estului. În faţa acestor interese strategice, „principala provocare pentru Scaparrotti va fi să păstreze unitatea Alianţei”
 a subliniat Daniel Fiott, cercetător la Institutul de Studii Europene. 
Secretarul general al NATO, Jens Stoltenberg, a menţionat că această întărire militară s-ar putea traduce prin desfăşurarea rotaţională a patru batalioane cu echipamentele asociate în ţările baltice şi în Polonia. În Est, mici baze logistice au fost instituite deja, fără a omite întărirea patrulelor aeriene şi maritime, crearea unei forţe foarte rapid desfăşurabile şi o multiplicare a exerciţiilor. Statele Unite vor să desfăşoare - prin rotaţii succesive - o brigadă blindată în Europa de Est, însumând  4200 de soldaţi, din februarie 2017 şi prevăd cvadruplarea, în anul următor, la 3,4 miliarde de dolari, a cheltuielilor lor destinate întăririi prezenţei militare americane în Europa. Viitorul summit al NATO, care se va desfăşura la Varşovia, va fi ocazia „cimentării acestor decizii” a subliniat ministrul estonian al Apărării, Hannes Hanso. 

Ţările membre NATO din sudul Europei acordă atenţie şi evenimentelor din Siria şi Turcia - de unde au plecat anul trecut peste 850000 de imigranţi spre Europa - şi coastelor libiene, etapă a rutei migratorii subsaheriene. Ca răspuns la grava criză a imigranţilor în Europa, NATO a trimis încă din luna martie şase nave de război în Marea Egee pentru a supraveghea şi intercepta reţelele de traficanţi. Alianţa Nord-Atlantică intenţionează să meargă şi mai departe, „transformând” Active Endeavour -  misiune navală în Marea Mediterană axată pe antiterorism - pentru a-i permite să coopereze mai bine cu flota Uniunii Europene care acţionează împotriva traficanţilor în largul coastelor libiene.

Scaparrotti: NATO va lupta dacă ”descurajarea” nu produce efecte
Noul şef al forţelor aliate din Europa, generalul Curtis Scaparrotti, a afirmat că Alianţa Nord-Atlantică este „gata să lupte dacă descurajarea nu-şi face efectul”. „Ne confruntăm cu o Rusie care prinde puteri şi are comportament agresiv, ceea ce contravine normelor internaţionale”  a afirmat Curtis Skaparrotti. Generalul a precizat că va încerca să obţină de la Washington permisiunea de a desfăşura permanent o a treia brigadă a forţelor armate americane în Europa. Celelalte două se află în Germania şi Italia. În prezent, în regiune sunt desfasuraţi permanent 65000 de militari americani - spre deosebire de perioada Războiului Rece, când numărul lor ajunsese la 300000. În locul unor unităţi cu staţionare permanentă, Washingtonul preferă rotaţia trupelor suplimentare în Europa. 

O altă sarcină pentru Curtis Scaparrotti este definirea limitelor clare dincolo de care NATO „nu va mai tolera agresiunea în creştere din partea forţelor armate ruseşti”. Aeronavele militare ruse zboară în apropierea navelor NATO în Marea Baltică şi în Marea Neagră.  „Cred că testează determinarea noastră” a afirmat generalul, care consideră că un astfel de comportament al forţelor aeriene ruse este „provocator şi periculos”
. Curtis Scaparrotti a dat asigurări că una dintre primele sale acţiuni în postul de comandant  al trupelor NATO din Euiropa va fi revizuirea normelor implicării Statelor Unite şi aliaţilor în conflict, în cazul în care aceştia identifică ameninţări la adresa securităţii.
NATO menţine „uşa deschisă pentru Rusia”, dar nu va ezita să-şi apere aliaţii în cazul unei agresiuni ruseşti, a declarat secretarul american al Apărării, Ashton Carter. Alianţa Nord-Atlantică „ţine uşa deschisă Rusiei” pentru a coopera în faţa provocărilor mondiale în domeniul securităţii dacă Moscova renunţă la atitudinea sa belicoasă, a declarat Carter la ceremonia de predare a comenzii forţelor NATO în Europa. „Dar, este la latitudinea Kremlinului să decidă. Nu vrem un război rece şi, încă, mai puţin unul cald. Nu căutăm să facem din Rusia un inamic” a subliniat şeful Pentagonului. „Însă, fiţi siguri că ne vom apăra aliaţii, ordinea internaţională bazată pe reguli şi viitorul pozitiv pe care ni-l oferă”
 a subliniat.
Pregătiri militare masive ale Rusiei

După ce în regiunea Briansk, la graniţa cu Belarus, a fost relocată a 28-a brigadă de infanterie motorizată, alte două brigăzi vor fi dislocate la graniţa de vest a Rusiei. În plus, Ministerul Apărării din Rusia creează pe ”flancul său vestic” trei noi divizii de armată. Astfel, „în paralel cu formarea a trei noi divizii” - două în cadrul Districtului Militar Vest şi a treia în limitele Districtului Militar Sud - „în plus, la graniţa de vest a Rusiei sunt relocate, din regiunile centrale ale ţării, două brigazi motorizate”. „Ministerul Apărării a adoptat o serie de măsuri de contracarare a consolidarii capacităţii forţelor NATO în vecinătatea graniţei ruse. Până la sfârşitul anului, două noi divizii vor fi formate în Districtul Militar de Vest şi una în Districtul Militar Sud”
 a declarat  Serghei Şoigu, ministrul rus al Apărării. Astfel, a început relocarea din Ekaterinburg la Klinţî - regiunea Briansk,  a brigăzii a 28-a motorizată. În plus, de la Samara va fi relocată în Valuiki - regiunea Belgorod, brigada a 23-a motorizată.

În perioada iunie-octombrie, în Rusia vor fi organizate 2000 de exerciţii militare, a anunţat ministrul rus al Apărării, Serghei Şoigu. "Va fi o perioadă de antrenament intens. Nouă dintre aplicaţiile militare se desfăşoara în cadrul acordurilor de cooperare militară internaţională, printre acestea fiind şi cele din cadrul Misiunii de Pace anti-terorism, Frăţia Nedizolvabilă Rusia-Belarus şi exercitiul ruso-mongol Selenga 2016" a precizat ministrul rus. Cel mai important exerciţiu militar programat se va desfăşura în luna septembrie în zona de sud-vest a ţării şi include participarea trupelor din Belarus şi Mongolia.

Serghei  Şoigu a precizat că în perioada de antrenament, care va implica toate armele forţelor militare ruse, vor fi folosiţi şi soldaţii care au servit în campania militară din Siria. "Experienţa dobândită de piloţi în timpul operaţiunilor din Siria, ca şi cea a folosirii sistemelor anti-aeriene va fi folosită din plin în cadrul programului de pregătire"
. Ministrul rus al Apărării a menţionat că exerciţiile militare programate pentru această vară au rolul de a pregăti armata Rusiei pentru situaţia unei agresiuni externe.
Generali NATO şi un istoric rus avertizează asupra unui război “adevărat” între Rusia şi Occident

Occidentul riscă un război nuclear cu Rusia într-un an dacă nu-şi consolidează apărarea în ţările baltice, în contextul tensiunilor tot mai puternice dintre Moscova şi Alianţa Nord-Atlantică, avertizează unul dintre generalii în retragere cu cel mai înalt grad din NATO. Generalul Sir Richard Shirreff, fost adjunct al comandantului suprem până în anul 2014, a îndemnat Occidentul să acţioneze pentru a evita o "potenţială catastrofă", referindu-se la un eventual atac al Moscovei ce ar putea viza Estonia, Lituania sau Letonia. "Înspăimântător este faptul că va fi un război nuclear, întrucât Rusia leagă gândirea şi capacitatea nucleară de fiecare aspect al capacităţii apărării sale" a declarat Sir Richard Shirreff. "Trebuie să-l judecăm pe preşedintele Putin după fapte, nu după vorbele sale" a precizat. Liderul de la Kremlin "a invadat Georgia, a invadat Crimeea, a invadat Ucraina. A folosit forţa şi a scăpat nepedepsit"
 a subliniat generalul.


Arma pe care ruşii o folosesc cu mare precizie este tactica derulării unui război cibernetic complex. În prezent, atacurile dirijate de Moscova se anunţă mai îngrijorătoare pentru americani decât cele coordonate de grupările de hackeri controlaţi de Beijing. "Actorii ruşi din segmentul cibernetic dezvoltă metode prin care pot controla sisteme care dirijează infrastructura critică a unei ţări" a avertizat şeful comunităţii serviciilor de informaţii din SUA, James Clapper. Hackerii Moscovei au reuşit să lovească, până acum, Bursa din Varşovia, ziarul The New York Times, un post de televiziune din Franţa, Casa Albă şi chiar  servere ale Alianţei Nord-Atlantice.

În anul 2014, hackerii ruşi au reuşit să preia controlul asupra furnalului unei oţelării automatizate din Germania, provocând o explozie. În Siria, sistemele de bruiaj folosite în războiul cibernetic de către rusi au reuşit să perturbe transmisiile sateliţilor militari ai Statelor Unite. "În termeni de tactici combinate ale războiului cibernetic cu cele ale războiului clasic, Rusia s-a dovedit cea mai activă putere militară până în prezent. China nu s-a pretat la asta până acum"
 a precizat analistul american Jeffrey Carr.
"Vârful de lance" al NATO - forţa de reacţie rapidă - nu ar fi putut fi detaşată în siguranţă în Europa de Est în cazul unui conflict cu Rusia. "Very High Readiness Joint Task Force" ar fi prea vulnerabilă în faza iniţială de detaşare planificată pentru Polonia sau statele baltice, au declarat doi generali NATO familiarizaţi cu planurile logistice şi militare ale Alianţei.

Decizia Rusiei de a-şi suplimenta semnificativ forţele din Kaliningrad - enclavă baltică între Polonia şi Lituania - şi concentrarea de echipamente militare ruseşti la graniţele de nord-vest fac ca forţa de reacţie a NATO - 5000 de militari - să poată fi depăşită chiar înainte ca aceasta să fie gata de luptă, dacă s-ar decide trimiterea "la est de Oder”  - peste graniţa estică a Germaniei -  afirmă cei doi generali. Astfel se explică decizia de suplimentare a trupelor staţionate permanent pe flancul estic al Alianţei Npord-Atlantice. La următorul summit NATO, care se va desfăşura în luna iulie la Varsovia, statele din Alianţă sunt aşteptate să aprobe o serie de decizii care să contribuie la o mai bună echipare a forţelor NATO în scopul apărării teritoriului, nu doar al descurajării. „Este o decizie care demonstrează cât de îngrijorată este Alianţa de posibilitatea unei confruntări cu Rusia în Europa”
. 

Regimul preşedintelui rus se pregăteşte pentru un adevărat război cu Occidentul şi o face mult mai activ decât URSS-ul în ultimul deceniu al Războiului Rece a afirmat istoricul rus Andrei Piontkovski. „După criza din Cuba din 1962 şi până la căderea URSS, Statul Major General sovietic (...) a dezvoltat o serie de planuri militare. Generalii sovietici planificau ieşirea trupelor Armatei Roşii spre Canalul Mânecii, dar era mai degrabă o rutină birocratică. O pregătire atât de activă şi concretă pentru război cu Occidentul, cum se desfăşoară acum în Rusia, nu a fost în URSS. Este consolidată direcţia spre vest care ameninţă mişcările în jurul republicilor baltice, sunt create forţe speciale”.Potrivit istoricului, Vladimir Putin „nu doar zdrăngăneşte armele”, el este angajat într-un „adevărat şantaj” nuclear. „Scenariul este, în general, simplu. Faţă de „omuleţii verzi”, forţele convenţionale ale NATO sunt mult mai puternice şi capabile să-i învingă, dar Moscova ameninţă cu un atac nuclear”
 a afirmat Andrei Piontkovski.  

Istoricul a adăugat că, în septembrie 2014, NATO a răspuns parţial la şantajul rusesc prin plasarea de forţe simbolice în regiunea baltică, inclusiv unităţi mici ale armatei Statelor Unite. „Astfel, NATO a demonstrat că orice invazie în statele baltice ar însemna război cu Statele Unite. Dar, anul trecut, au răspuns veteranii ruşi ai serviciilor de informaţii în timpul întâlnirii cu colegii lor din Londra: „credeţi că vom fi opriţi de acea mână de soldaţi în ţările baltice”?”
. Andrei  Piontkovski a afirmat că planurile de război cu NATO sunt evidente şi nimeni nu le ascunde. 
Pe de altă parte, ministrul rus de Externe, Serghei Lavrov, a declarat că Rusia nu intenţionează „să atace ţările NATO”. Şeful diplomaţiei ruse s-a declarat convins că „Toţi politicienii serioşi şi oneşti ştiu că Rusia nu va ataca vreo ţară membră NATO. Nu avem astfel de planuri. Cred că toţi cei din NATO ştiu foarte bine asta, dar pur şi simplu folosesc această ocazie pentru a desfăşura mai multe blindate şi batalioane, în primul rând ca să garanteze că Statele Unite, ca şi în trecut, vor avea grijă de toată această „poeniţă””
 a precizat Serghei Lavrov. 
Scutul antirachetă de la Deveselu - operaţional şi inaugurat

Scutul de la Deveselu a fost inaugurat în 12 mai. Toate componentele au fost instalate şi testate anul trecut, acum având loc loc inaugurarea oficială. La ceremonie au participat secretaril general NATO, Jens Stoltenberg, adjunctul secretarului Apărării din SUA, Robert Work, premierul României, Dacian Cioloş şi ministrul român al Apărării, Mihnea Motoc. Oficialii români şi americani au tăiat panglica inaugurală a sistemului antirachetă. Jens Stoltenberg a reiterat că scutul de la Deveselu nu vizează Rusia. "Dacă noi hotărâm să înfruntăm Rusia, vom spune clar acest lucru". "Acum, când ne confruntăm cu cele mai mari provocări de securitate de-a lungul unei generaţii, Alianţa e mai importantă ca oricând. Pe măsură ce ameninţările continuă să se schimbe, continuăm să ne adaptăm răspunsul la ele. (...) Vom răspunde la orice ameninţare venită din orice direcţie" a precizat secretarul general NATO, cu menţiunea că Alianţa va continua să dialogheze cu Rusia - deşi, până acum, Moscova nu a răspuns pozitiv. "Nu vom face compromisuri în privinţa angajamentului de a ne proteja cetăţenii"
 a punctat Jens Stoltenberg. 
În replică, amiralul rus Vladmir Komoiedov, preşedintele Comisiei pentru Apărare din Duma de Stat de la Moscova şi fost comandant al flotei ruseşti de la Marea Neagră, a afirmat tranşant că scutul antirachetă de la Deveselu este îndreptat împotriva Rusiei. "Ei se mişcă spre linia de tragere. Nu este doar 100%, ci 200%, 300%, 1.000% îndreptat împotriva noastră"
. 
Sistemul Aegis are rolul de a intercepta rachete cu rază scurtă şi medie de acţiune. În prezent, exista cel puţin 24 de sisteme Aegis instalate pe nave militare americane, majoritatea patrulând în Oceanul Pacific. Jens Stoltenberg a subliniat că "acest sistem nu se referă la Rusia, nu este îndreptat împotriva Ruiei, iar atât condiţiile fizice cât şi geografia fac imposibil ca acest sistem să submineze Rusia. (...) Noi am fost foarte transparenţi faţă de ruşi în privinţa planurile noastre, deci nu văd vreun motiv ca acest sistem să tensioneze situaţia". A apreciat, însă, că "ameninţările din partea Rusiei sunt nejustificate şi iresponsabile. Ruşii ştiu că nu este un sistem îndreptat împotriva Rusiei. NATO se angajează solemn să asigure securitatea României acum şi în viitor"
. Scutul antirachetă de la Deveselu a fost activat în decembrie 2015 şi a devenit una dintre cele mai importante baze americane din Europa, după cinci ani de la demararea programului în România.
Putin: scutul antirachetă "nu înseamnă apărare, ci creşterea potenţialului nuclear" 

Inaugurarea scutului de la Deveselu i-a nemulţumit pe oficialii ruşi, care au afirmat că se simt ameninţaţi de facilitatea militară. "Rusia este forţată să caute modalităţi de a neutraliza ameninţările la adresa securităţii naţionale, din cauza desfăşurării scutului antirachetă al NATO în Europa" a declarat Vladimir Putin. "Scutul american antirachetă din Europa este o încălcare clară a tratatelor ruso-americane" a mai afirmat liderul de la Kremlin la o întâlnire cu oficiali militari ruşi, adăugând că facilităţile antirachetă pot fi rapid modificate, astfel încât să aibă scop ofensiv. "Scutul din Europa reprezintă încă un pas în creşterea tensiunilor şi lansarea într-o cursă a înarmării" a subliniat preşedintele rus. "Evenimentele recente arată că situaţia nu se îmbunătăţeşte. Din păcate, ea se agravează, dată fiind punerea în aplicare în România a staţiei de radiolocaţie, în calitate de element al sistemului de apărare antirachetă american" a continuat Vladimir Putin. Potrivit acestuia, actuala desfăşurare de elemente ale sistemului american antirachetă în Europa "nu înseamnă apărare, ci creşterea potenţialului nuclear".

În timp ce oficialii români şi americani inaugurau baza militară de la Deveselu, Kremlinul a transmis că Rusia se simte ameninţată de scutul antirachetă. "Am spus de când a început această poveste că experţii noştri sunt convinşi că dezvoltarea sistemului antirachete balistice ridică o anumită ameninţare la adresa Federaţiei Ruse"
 a declarat purtătorul de cuvânt al Kremlinului, Dmitri Peskov. Ulterior, Rusia a anunţat că va iniţia testarea unui nou tip de rachetă intercontinentală nucleară, care poate distruge ţări de mărimea Franţei. Decizia a fost luată în contextul activării sistemului antibalistic NATO în România.
Rusia şi China, îngrijorate de instalarea rachetelor americane în Coreea de Sud 

Washingtonul a început negocierile cu oficialii sud-coreeni privind instalarea sistemului de rachete THAAD cu scopul declarat de a contracara mişcările tot mai agresive ale Coreei de Nord. Comandantul suprem al forţelor defensive aeriene ale SUA, generalul. David Mann, a precizat că instalarea sistemului de rachete THAAD în peninsula coreeană ar reprezenta o creştere considerabilă a capacităţii de apărare a Coreei de Sud, dar că un astfel de gest nu ar trebui interpretat ca o ameninţare la adresa Chinei.  
Beijingul se teme că radarele sistemului ar putea înregistra mişcările militare de pe teritoriul Chinei. "Împreună cu prietenii noştri chinezi, am realizat că un astfel de eveniment periclitează securitatea ţărilor noastre şi ameninţă stabilitatea strategică în regiunea Asiei de Nord-Est" a precizat  ministrul rus de Externe, Serghei Lavrov. Oficialul rus a declarat că atât Moscova, cât şi Beijingul respectă dreptul Coreei de Nord de a folosi energia nucleară în scopuri paşnice, dar nu şi ambiţiile militare ale liderului de la Phenian, Kim Jong-un. O negociere a "problemei nucleare din Coreea de Nord"
 între cele şase mari puteri nucleare ale lumii este unica soluţie pentru rezolvarea acestei probleme, a susţinut Serghei Lavrov..

Pe de altă parte, Rusia şi China au cerut Coreei de Nord să redeschidă discuţiile internaţionale despre programul său nuclear şi să se supună rezoluţiei Consiliului de Securitate al ONU care interzice acestei ţări efectuarea de teste cu rachete nucleare. De la începutul anului, regimul nord-coreean a efectuat mai multe teste cu rachete nucleare şi a ameninţat că pregateşte un atac împotriva Statelor Unite şi aliaţilor acestora din zonă.
NATO finalizează noua strategie de apărare faţă de Rusia
Miniştrii de Externe din ţările membre NATO s-au reunit în 19 mai la Bruxelles - cu câteva săptămâni înaintea summit-ului de la Varşovia - pentru a finaliza întărirea militară a flancului estic al Alianţei Nord-Atlantice, măsură fără precedent după sfârşitul Războiului Rece. În cursul summit-ului de la Varşovia de la începutul lunii iulie - care reprezintă un reper, potrivit secretarului general al Alianţei, Jens Stoltenberg - aliaţii urmează să decidă asupra trimiterii suplimentare de trupe în ţările baltice şi în Polonia pentru a finaliza adaptarea militară cea mai importantă după sfârşitul Războiului Rece. “În faţa unei Rusii tot mai agresive, NATO se adaptează cu scopul de a găsi echilibrul între apărare şi dialog” a precizat Jens Stoltenberg.

”Noi trebuie să continuăm să ne întărim capacităţile de descurajare printr-o prezenţă avansată mai robustă”
 în Est, a subliniat secretarul de stat american John Kerry. Oficialul american a amintit, de asemenea, angajamentul ţărilor din NATO - asumat în 2014, la summit-ul din Ţara Galilor - de a sista reducerea constantă a cheltuielilor pentru apărare pentru a reveni, într-un deceniu, la un nivel echivalent cu 2% din PIB.

De la declanşarea crizei ucrainene, în noiembrie 2013, NATO şi-a multiplicat manevrele şi patrulele maritime, terestre şi aeriene în Est şi întreprinde o serie de reforme pentru a creşte rapiditatea desfăşurării şi flexibilitatea forţelor sale. Consolidarea militară ar urma să culmineze, după summit-ul de la Varşovia, prin trimiterea unor batalioane, prin rotaţie, împreună cu echipamentele de luptă în ţări care au frontieră comună cu Rusia. ”NATO a luat aceste măsuri pentru că Rusia a decis să invadeze şi să ocupe Crimeea, iar apoi să intervină în estul Ucrainei” a afirmat un înalt responsabil american.

În plan politic, Muntenegru a semnat în 19 mai, la Bruxelles, protocolul de aderare la NATO, care trebuie ratificat de parlamentele celor 28 de ţări aliate în următoarele 18 luni. Moscova, care consideră acest act o intruziune în sfera sa de influenţă, protestează împotriva extinderii Alianţei în această zonă strategică. Premierul muntenegrean, Milo Djukanovic, s-a declarat mândru de faptul că ţara sa va deveni al 29-lea membru NATO după 10 ani de la declararea independenţei, dând asigurări că aceasta va aduce stabilitate în regiune. 
Spania, ”prietenă” cu flota rusă

Spania este acuzată de a-şi fi trădat aliaţii din NATO întrucât a permis unor zeci de submarine şi altor nave ruseşti să alimenteze pe teritoriul său. Congresul SUA a remarcat situaţia şi a cerut modificări legislative care să impună funcţionarilor să prezinte un raport privind statele NATO care permit andocarea navelor militare ruseşti în porturile Alianţei Nord-Atlantice. Începând cu anul 2011, Spania a primit pe teritoriul enclavei sale din Africa de Nord, Ceuta, cel puţin 57 de nave de război ruseşti. În luna mai, fregata rusească „Ladnîi” a acostat la Ceuta, pe coasta nord-africană, la două zile după ce navele Marinei regale au escortat în apele britanice fregata rusească „Amiral Grigorovici.”

Analiştii militari afirmă că frecvenţa vizitelor efectuate de navele de război ruseşti a transformat enclava spaniolă în principala bază a flotei ruseşti în vestul Mediteranei. Situaţia a dus la formularea de acuzaţii la adresa Spaniei de subminare a solidarităţii NATO în faţa agresiunii ruse în Crimeea. „Permisiunea Spaniei acordată navelor militare ruseşti de a andoca în Ceuta subminează solidaritatea ţărilor NATO. Ţările din întreaga lume permit Rusiei să-şi extindă sfera de influenţă în contul accesului la porturile din mările calde. NATO ar trebui să aibă o strategie unică şi să refuze Rusiei un astfel de acces” a afirmat congresmanul american Joe Pitts, care a propus o modificare corespunzătoare a Legii de apărare. „Spania este prea primitoare pentru navele ruseşti în Ceuta, deşi Crimeea continuă să fie ocupată şi sancţiunile împotriva Rusiei sunt în vigoare”
 a declarat fostul consilier al Departamentului Apărării din SUA, Luc Koffrі. În luna martie, deputaţii europeni i-au cerut exlicaţii Înaltului Reprezentant al UE pentru Afaceri Externe, Federica Mogherini, în legătură cu intrările navelor militare ruseşti în portul spaniol Ceuta. 
Finlanda şi Suedia nu pot intra în NATO pentru a nu provoca o criză de proporţii cu Rusia

Liderii de la Helsinki trebuie să amâne,  pentru moment, planul de intrare în Alianţa Nord-Atlantică. O analiză a experţilor în securitate, comandată de guvernul finlandez, arată ca o astfel de iniţiativă ar provoca o criză de proporţii cu Rusia. În acelaşi timp, experţii susţin că aderarea Finlandei la NATO ar avea sens doar dacă şi Suedia este decisă să facă acelaşi pas. Premierul finlandez a menţionat că la Helsinki se analizează oportunitatea aderării ţării la Alianţa Nord-Atlantică, dar că acest lucru va fi comunicat în timp util şi Suediei. "Cu Suedia avem o înţelegere să nu ne luăm prin surprindere în această privinţă"
 a precizat Juha Sipila. Reprezentanţii NATO au anunţat că sunt deschişi la ideea aderării Finlandei la Alianţă, dar, până în prezent, oficialii de la Helsinki s-au limitat la semnarea unor tratate de cooperare militară.

Raportul întocmit pentru premierul Juha Sipila relevă că Finlanda şi Suedia trebuie să decidă împreună dacă aderă la Alianţa Nord-Atlantică. "Aderarea ţării, în contextul în care Suedia nu intră în NATO, ar genera o ciudată situaţie strategică, Finlanda devenind un avanpost rupt teritorial de restul Alianţei. Obţinerea statutului de membru va provoca o criză serioasă cu Rusia pe termen nedefinit" se precizează în analiza întocmită de experţii în securitate. Pe de altă parte, în raport se precizează că Finlanda ar fi şi mai vulnerabilă şi expusă decât este în prezent, dacă doar Suedia ar accepta să aderela NATO. Finlanda are graniţă comună cu Rusia pe o distanţă de 1340 km. Ultimul conflict înregistrat între cele două ţări a fost în timpul celui de Al Doilea Război Mondial

Aderarea Finlandei şi Suediei la NATO ar putea să mai aibă de aşteptat, din cauza tensiunilor între Occident şi Rusia. Vestea le-a fost transmisă scandinavilor de  preşedintele Estoniei, Toomas Hendrik Ilves, care i-a rugat în special pe oficialii finlandezi să fie foarte atenţi la implicaţiile unui astfel de pas. Calea Finlandei către NATO s-ar putea dovedi spinoasă şi ar ridica destule probleme a afirmat Toomas Hendrik Ilves, cu menţiunea că "mulţi ar putea spune că momentul este prost ales". Estonia, alături de Lituania şi Letonia, face parte din grupul celor trei ţări ex-sovietice care în 2004 au reuşit să facă pasul decisiv pentru a ieşi din sfera de influenţă a Moscovei, iar oficialii de la Tallin sunt  printre puţinii care asigură necesarul de 2% din PIB pentru bugetul militar al ţării, conform cerinţelor Alianţei. "Vă pot garanta că vor fi ţări membre care vor spune: “Este provocator, nu este un moment prielnic. Nu vrem să speriem Rusia. Acesta nu este un proces automat - o ţară depune cererea de aderare şi intră automat in NATO ”
 a precizat preşedintele Estoniei. În anul 2014, Finlanda şi Suedia au semnat un acord de a deveni ţări gazdă pentru forţele NATO, beneficiind de asistenţă limitată în cazuri de extremă urgenţă. 
Preşedintele Statelor Unite, Barack Obama, i-a primit la Washington, pe liderii celor cinci ţări nordice - Danemarca, Finlanda, Islanda, Norvegia şi Suedia - pentru discuţii în vederea apropierii poziţiilor în numeroase probleme, începând de la încălzirea globală până la combaterea terorismului, pe fondul creşterii tensiunilor cu Rusia. Întâlnirea lui Barack Obama cu liderii celor cinci ţări, care numără în total aproximativ 27 de milioane de locuitori, a avut loc în scopul sublinierii „angajamentului Americii pentru securitatea Europei, schimburile transatlantice şi promovarea unor valori democratice comune“ a precizat Casa Albă într-un comunicat. „Statele Unite şi NATO joacă, de mai multe decenii, un rol central în menţinerea securităţii în Europa. Ţările nordice acordă o importanţă mare acestui fapt“
 au subliniat, într-un editorial comun publicat în The Huffington Post ambasadorii ţărilor nordice în Statele Unite. Danemarca, Islanda şi Norvegia sunt membre ale Alianţei Nord-Atlantice, în timp ce Finlanda - care are o frontieră de peste 1.300 de kilometri cu Rusia şi exprimă frecvent îngrijorări cu privire la intensificarea activităţii militare ruse în regiune - şi Suedia iau în calcul să adere la NATO. 

Înainte de întâlnire, preşedintele american a subliniat relaţia bună dintre Statele Unite şi cele cinci state nordice, apreciind că lumea ar fi un loc mai bun dacă ar exista mai multe ţări ca Finlanda, Norvegia, Suedia, Danemarca şi Islanda. „Cei mai apropiaţi parteneri ai Americii în lume sunt democraţiile şi este suficient să ne uităm la prietenii noştri nordici pentru a vedea de ce“
 a declarat Barack Obama. Liderul de la Casa Albă a lăudat ţările nordice pentru angajamentul faţă de drepturile omului, angajamentul la nivel mondial şi reţelele de securitate socială puternice.

La rândul lor, liderii Norvegiei şi Finlandei i-au mulţumit lui Barack Obama pentru leadershipul american la nivel internaţional în domeniul modificărilor climatice. „Suntem recunoscători faţă de leadershipul de care Statele Unite au dat dovadă în lupta împotriva celei mai mari ameninţări la adresa existenţei lumii, şi anume modificările climatice, şi pentru că şi-au concentrat atenţia asupra Arcticii, unde, practic, suntem vecini“ a declarat preşedintele finlandez, Sauli Niinisto. La rândul său, premierul norvegian, Erna Solberg, a apreciat drept cruciale eforturile Statelor Unite în vederea încheierii, anul trecut, a Acordului internaţional privind clima, la Paris. „Leadershipul Statelor Unite este necesar în asigurarea viitorului planetei“
. Liderii nordici au îndemnat, de asemenea, atât la o acţiune comună în domeniul comerţului, în contextul în care Statele Unite şi Uniunea Europeană negociază un acord comercial, cât şi în domeniul securităţii, prin intermediul NATO.
Exerciţiul „Dragon Pioneer 2016”, în Republica Moldova

Militari ai Armatei Naţionale din Republica Moldova şi ai Statelor Unite ale Americii au participat, în perioada 3- 20 mai 2016, la exerciţiul „Dragon Pioneer 2016”, desfăşurat, în premieră, în Republica Moldova. Aplicaţiile, la care au fost antrenaţi 198 de militari ai Regimentului 2 Cavalerie al SUA şi 165 de militari din Batalionul Geniu, Batalionul 22 de menţinere a păcii, precum şi din brigăzile 1, 2 şi 3 ale Armatei Naţionale, au avut ca scop instruirea comună a subunităţilor de geniu şi creşterea nivelului de interoperabilitate dintre cele două armate.

Scenariul exerciţiului, care s-a desfăşurat în Batalionul de Geniu şi la Centrul de instruire al Brigăzii infanterie motorizată „Moldova”, a prevăzut instruirea contingentelor Armatei Naţionale şi SUA la executarea cercetării de geniu, lucrărilor de fortificaţie, trecerea peste obstacole, amenajarea trecerii unui curs de apă, executarea lucrărilor de distrugere, de supravieţuire cu asigurare logistică în condiţii de câmp, cu acordarea ajutorului medical şi evacuarea răniţilor. În cadrul „Dragon Pioneer 2016” au fost utilizate 58 de unităţi de tehnică din dotarea armatei SUA, dintre care 11 maşini de luptă şi asigurare de luptă - geniu, 18 maşini de manevră HMMWV, 29 maşini de transport, medicale, geniu. Armata Naţională a  participat cu 40 de maşini de geniu şi asigurare.

Unităţile de tehnică americane au intrat în Republica Moldova în data de 2 mai prin Sculeni şi s-au deplasat pe drumul naţional M14, urmând traseul Sculeni - Făleşti - Negreşti. La intrarea în Republica Moldova, un grup de socialişti şi membri ai organizaţiei de tineret PSRM  au protestat împotriva acestui exerciţiu şi împotriva NATO, scandând "Jos NATO!” şi "Stop bazelor NATO!".  Igor Dodon, preşedintele Partidului Socialiştilor, a precizat că a cerut să verifice actele convoiului militar american. „Au fost încălcate un şir de norme. În primul rând nu există acord bilateral între Ministerul Apărării Republicii Moldova şi Ministerul Apărării al Statelor Unite în vedere desfăşurării exerciţiilor militare pe teritoriul Republicii Moldova. Cel puţin două treimi din militarii americani nu aveau documente care să confirme detaşarea lor în Republica Moldova pentru aplicaţii militare şi reprezentanţii Ministerului Apărării nu au putut prezenta informaţia cu privire la permisele speciale pentru introducerea în Republica Moldova a armamentului şi a muniţiilor”. Ministrul moldovean al Apărării, Anatol Şalaru, a precizat că deputaţii socialişti nu aveau dreptul să verifice documentele militarilor americani, a căror prezenţă în Republica Moldova este legală. „Nu au nici un drept să ceară documentele, nu au nici un drept să verifice documentele militarilor. Este un acord bilateral între ţări, nu este nevoie să fie un acord bilateral între comandanţi de unităţi, între ministere. Este vorba de un acord bilateral dintre guvernul Republicii Moldova şi guvernul Statelor Unite ale Americii. De asemenea, aceste aplicaţii au fost aprobate de Comandantul suprem, de preşedintele Republicii Moldova. Noi avem un plan de lucru, între ministerele noastre,  acest plan a fost aprobat anul trecut, iar venirea acestor militari a fost folosită de Igor Dodon pentru campanie electorală. Militarii americani au mai venit în Republica Moldova şi niciodată nu au făcut tam-tam pentru că nu era campanie electorală”
. Deşi protestatarii au scandat lozinci anti-NATO, trupele sosite în Republica Moldova erau americane şi nu au reprezentat Organizaţia Tratatului Atlanticului de Nord. La vamă s-a desfăşurat şi un contra-miting, pro-NATO, cu pancarte pe care se putea citi "NATO şi Europa vor salva Republica Moldova". 

La ceremonia de încheiere a exerciţiului „Dragon Pioneer 2016” desfăşurată la Batalionul de Geniu din Negreşti, Străşeni, au participat preşedintele Republicii Moldova, Nicolae Timofti, ministrul Apărării, Anatol Şalaru,  ambasadorul SUA la Chişinău, James D. Pettit, şi ataşaţii militari acreditaţi în Republica Moldova. Preşedintele Republicii Moldova a adresat un mesaj de mulţumire partenerilor americani pentru sprijinul constant acordat Republicii Moldova, se precizează într-un comunicat  al Ministerului Apărării de la Chişinău. De asemenea, “în semn de profundă gratitudine pentru contribuţia meritorie la dezvoltarea colaborării dintre Republica Moldova şi Statele Unite ale Americii în domeniul apărării”, preşedintele Nicolae Timofti a conferit distincţii de stat, Medalia „Meritul Militar”, lui Alexander George Deraney - comandant al Batalionului Geniu din cadrul Regimentului 2 Cavalerie, Statele Unite; Medalia „Meritul Civic”, lui Joseph Carlton Bilbo - ataşat militar al Ambasadei Statelor Unite în Republica Moldova. La rândul său, Anatol Şalaru a precizat că „în zilele de antrenament, militarii noştri au învăţat tehnici de depistare şi distrugere a obiectelor explozive, cu utilizarea maşinilor de geniu din dotarea armatei americane”. Ambasadorul SUA în Republica Moldova a declarat că „antrenamentele (...) au fost extrem de valoroase pentru ambele părţi prin lucrul comun pentru îmbunătăţirea capacităţii noastre de a colabora”
.  
Avertisment al Moscovei:  Marea Neagră nu va fi niciodată un ”lac NATO” 

Oficialii ruşi susţin că Alianţa Nord-Atlantică nu are şanse să preia iniţiativa în bazinul Mării Negre şi ”promit” Occidentului că Marea Neagră nu va deveni niciodată un „lac NATO”. ”Alianţa Nord-Atlantică continuă politica de izolare a Rusiei, în pofida apelurilor sale la dialog politic. În plus, NATO încearcă să mute schemele confruntării în Marea Neagră, în apropierea graniţelor ruseşti” a declarat reprezentantul permanent al Rusiei la NATO, Alexandr Gruşko. „Nu vreau să spun că în relaţiile noastre cu NATO este acum un Război Rece, dar Alianţa adoptă scheme de asigurare a securităţii din epoca Războiului Rece. Şi este alarmant pentru că, astăzi, nu este vorba doar despre politică, ci şi despre construcţia militară. Politica dobândeşte un contur concret de „fier” şi numeroasele măsuri care acum sunt adoptate de SUA şi aliaţii săi în Europa consolidează modelul conflictual. Acest model va influenţa, la rândul său, politica de viitor” a afirmat Alexandr Gruşko. Potrivit diplomatului rus, în prezent, conducerea NATO încearcă să deplaseze ”schemele de confruntare” în Marea Neagră. Alexandr Gruşko a amintit cuvintele preşedintelui Turciei, Recep Tayyip Erdogan, care a declarat că „nu putem permite transformarea Mării Negre” în „lac rusesc””.  

„Alianţa Nord-Atlantică este conştientă de faptul că Marea Neagră nu va deveni niciodata un „lac NATO” şi că vom lua toate măsurile necesare pentru a neutraliza posibilele ameninţări şi încercări de presiune asupra Rusiei dinspre sud” a subliniat Alexandr Gruşko. De asemenea, reprezentantul permanent al Rusiei la NATO a adăugat că Flota Mării Negre a Federaţiei Ruse „a fost integrată ferm în eforturile internaţionale de stabilizare a situaţiei din regiunea mediteraneană şi mai la sud”. „În special forţele navale au participat activ la operaţiuniile de combatere a pirateriei, în coordonare cu NATO şi UE. Acum, NATO a refuzat şi asta”
 a menţionat Alexandr Gruşko. 

Rusia a început să-şi poziţioneze trupele şi tehnica de luptă către graniţa de vest. Un exemplu este Flota Mării Negre, care a fost modernizată constant în ultimii ani pentru a răspunde flancului NATO - România, Bulgaria şi Turcia. Situaţia l-a făcut pe preşedintele turc, Recep Erdogan, să exclame: "Marea Neagră aproape că a ajuns un lac rusesc"
.  
NATO le cere aliaţilor să fie pregătiţi în faţa "ameninţării potenţiale" a Rusiei

Adunarea Parlamentară a NATO a lansat în 30 mai 2016, la finalul unei sesiuni de trei zile desfăşurată la Tirana, un apel către aliaţi pentru a fi pregătiţi să răspundă "la ameninţarea potenţială" a Rusiei împotriva unuia dintre ei.  "Provocarea dinspre Rusia este reală şi serioasă" a declarat Michael Turner, preşedintele Adunării, care a reunit aproape 250 de parlamentari din ţările membre ale Alianţei. Declaraţia adoptată în unanimitate subliniază "folosirea forţei de către Rusia împotriva vecinilor săi şi tentativele de intimidare a aliaţilor" NATO.  În aceste circumstanţe, NATO "nu are altă opţiune decât să considere eventualitatea unei acţiuni agresive a Rusiei împotriva unui membru al Alianţei ca o ameninţare potenţială şi să adopte răspunsuri adecvate şi proporţionale" se subliniază în declaraţie. Documentul îi îndeamnă pe aliaţi "să ofere garanţii”
 ţărilor membre, în special celor situate pe flancul răsăritean al NATO, care consideră că securitatea lor este ameninţată. 

NATO a întrerupt sub toate aspectele practice cooperarea cu Moscova în urma anexării Peninsulei Crimeea şi din cauza sprijinului acordat de Kremlin separatiştilor din estul Ucrainei. Limbajul membrilor Alianţei, în special al Casei Albe, faţă de Rusia s-a modificat. Din discursul preşedintelui Barack Obama au dispărut termeni precum "parteneriat strategic cu Rusia" şi au apărut referiri la menţinerea comunicarii între cele două părţi - limbaj specific perioadei Războiului Rece. Epoca tensionată dintre Est şi Vest a fost evocată de premierul Rusiei, Dmitri Medvedev, care a anunţat că "lumea a alunecat într-un nou Război Rece". Alianţa a anunţat, însă, că va avea discuţii cu Rusia înainte de summit-ul NATO prevăzut să se desfăşoare în perioada 8-9 iulie la Varşovia.  În luna aprilie, Consiliul NATO-Rusia a avut prima sa reuniune după iunie 2014, însă discuţiile s-au soldat cu "grave dezacorduri" referitoare la Ucraina şi la alte subiecte, cu toate că secretarul general al Alianţei, Jens Stoltenberg, a dat asigurări la acea dată că schimburile de idei au fost "rodnice". 

NATO şi-a întărit militar flancul estic pentru a creşte rapiditatea desfăşurării forţelor sale în cazul repetării unei crize precum cea din Ucraina. Cu prilejul summit-ului de la Varşovia, şefii de stat şi de guvern din Alianţa Nord-Atlantică urmează să parafeze această întărire militară. Rusia a avertizat că sporirea prezenţei trupelor cu echipamentul lor de luptă în Europa de Est reprezintă o ameninţare pentru securitatea sa. Cu prilejul unei vizite la Varşovia, Jens Stoltenberg a declarat că NATO trimite "un semnal clar oricărui adversar potenţial că un atac asupra Poloniei va fi considerat un atac asupra întregii Alianţe Nord-Atlantice". 

General Riho Terras, şeful Forţelor de Apărare din Estonia, a afirmat că „insuficienta capacitate a sistemelor de apărare aeriană face regiunea baltică extrem de vulnerabilă la atacurile fulger ale armatei ruse”. Pe cale de consecinţă, NATO ar trebui să aibă în vedere desfăşurarea în regiune nu doar de aeronave suplimentare, dar şi a unor baterii Patriot. „Este foarte importantă capacitatea noastră de a auto-apărare, iar pentru a o consolida avem nevoie de apărare antiaeriană” a precizat Riho Terras. „Trebuie să fim pregătiţi, Rusia se comportă ca un oportunist. Ori de câte ori este posibil va sări şi prin fereastră numai sa se folosească de oportunitate”
. 
BARACK OBAMA ÎN VIETNAM ŞI JAPONIA. SUMMIT G7

Preşedintele american, Barack Obama, a efectuat o vizită în Vietnam şi Japonia în perioada 22-27 mai. Este al doilea turneu al liderului de la Casa Albă în Asia - regiune care reprezintă o prioritate a politicii externe pentru preşedintele american, aflat la sfârşit de mandat. După Bill Clinton, în anul 2000, şi George W. Bush, în anul 2006, Barack Obama este al treilea preşedinte al Statelor Unite care face o vizită în Vietnam după sfârşitul războiului, în 1975. 

În a doua etapă a turneului său în Extremul Orient,, Barack Obama s-a deplasat în Japonia pentru a participa la summit-ul G7 de la Ise-Shima. De asemenea, a fost în Parcul memorial al păcii din Hiroshima unde a fost lansată, în urmă cu şapte decenii, prima bombă atomică din istorie.  Barack Obama este primul preşedinte al SUA care vizitează acest loc. Înainte de a-şi încheia mandatul, la începutul anului 2017, Barack Obama va efectua, în luna septembrie, o ultimă vizită în Asia, în China, pentru summit-ul G20, şi în Laos - o altă  premieră pentru un preşedinte al SUA. 
Obama: “SUA ridică” embargoul asupra armelor impus Vietnamului

După vizita istorică a preşedintelui American, Barack Obama, la Havana, în luna martie, consecinţă nemijlocită a restabilirii relaţiilor diplomatice între cele două ţări, deplasarea liderului american la Hanoi pentru o vizită de trei zile, pe fondul tensiunilor din Marea Chinei de Sud dintre Vietnam şi China, are o simbolistică deosebită. Prefaţată de o primire la Casa Albă, în iulie 2015, de către Barack Obama, a secretarului general al Partidului Comunist Vietnamez, Nguyen Phu Trong, vizita liderului de la Casa Albă la Hanoi înseamnă un semnal al apropierii vietnamo-americane. 

Vizita preşedintelui Barack Obama survine într-un moment în care imaginea SUA este  bună în ţările Asiei de Sud-Est. Potrivit unui studiu realizat de Pew Research Center, “78% din vietnamezi au o opinie favorabilă despre SUA”
. La 40 de ani de la încheierea războiului dintre cele două ţări şi o pace îndelung negociată, vizita preşedintelui american la Hanoi reprezintă întoarcerea unei pagini de istorie

Într-o conferinţă de presă comună cu omologul său vietnamez, Trand Dai Quang, Barack Obama a anunţat ridicarea embargoului la vânzarea armelor americane către Vietnam. Preşedintele american a motivat decizia Washingtonului prin faptul că ambele state "au ajuns la un nivel ridicat de încredere şi cooperare". La sfârşitul anului 2014, administraţia de la Washington autorizase ridicarea parţială a embargoului, mai exact, dotarea vaselor de patrulare vietnameze cu echipamente de apărare. În discursul său, Barack Obama l-a felicitat pe Trand Dai Quang pentru "progresele extraordinare" realizate. "Fie că vorbim despre legături comerciale şi economice sau despre colaborări militare sau chestiuni umanitare sau istoria noastră legată de problemele de război (…) ceea ce am văzut este o cooperare intensificată în beneficiul ambelor noastre naţiuni"
 a declarat preşedintele american. La rândul său, preşedintele vietnamez,Trand Dai Quang, a afirmat că "acest gest demonstrează că relaţiile între ţările noastre se normalizează deplin"
. 

Ridicarea embargoului va permite Vietnamului accesul la tehnologia militară americană pentru a-şi întări capacitatea militară, în condiţiile intensificării tensiunilor cu China, pe fondul teritoriilor disputate din Marea Chinei de Sud. Deşi partidele comuniste aflate la conducerea Chinei şi Vietnamului au legături strânse, tipul de politică al Chinei a forţat Vietnamul să-şi revizuiască strategia militară, concentrându-se asupra întăririi capacităţii militare în zona de coastă pentru a descuraja orice ofensivă din partea Chinei în zona Mării Chinei de Sud. Ridicarea embargoului ar putea deranja China, care percepe susţinerea Statelor Unite oferită unor ţări precum Vietnam şi Filipine, ce revendică teritorii în zona respectivă, ca o interferenţă şi o încercare de a câştiga influenţă în regiune.

În cursul discuţiilor dintre preşedinţii american şi vietnamez au prevalat punctele de convergenţă între Hanoi şi Washington. În marja vizitei, compania aeriană Vietjet a anunţat cumpărarea a 100 de aparate Boeing 737 Max 200, pentru suma de 11,3 miliarde de dolari. Ţară cu 90 de milioane de locuitori şi un ritm de creştere susţinut, Vietnamul mizează pe Acordul de liber schimb transpacific (TPP), între 12 ţări, dintre care lipseşte China. Barack Obama speră ca ratificarea să aibă loc înainte de încheierea mandatului său la Casa Albă.

Obama a susţinut cauza libertăţii de expresie şi a democraţiei

Preşedintele American, Barack Obama, a făcut apel la soluţionarea paşnică a disputelor teritoriale în Marea Chinei de Sud. În cadrul vizitei efectuate în Vietnam, el a precizat că “ţările mari nu ar trebui să le intimideze pe cele mici”. În acelaşi timp, Barack Obama a pledat, în Vietnam, ţară cu partid unic, cauza libertăţii de expresie şi a democraţiei. Liderul de la Casa Albă a precizat, într-un discurs rostit la Hanoi şi difuzat în direct de televiziunea vietnameză, că o ţară este mai stabilă atunci când cetăţenii se prezintă „liber” în alegeri, întrucât ştiu că „vocile lor contează”.

Barack Obama a continuat discursul afirmând că „atunci când presa este liberă, când jurnaliştii şi bloggerii se pot concentra asupra nedreptăţii şi abuzurilor, acest lucru pune funcţionarii de stat în poziţia de a fi responsabili şi dă încredere oamenilor în sistem”. "Garantarea drepturilor nu este o ameninţare pentru stabilitatea" unei ţări, a subliniat Barack Obama.. "Când presa este liberă, poporul are încredere în sistem" a adăugat liderul de la Casa Albă. "Am venit aici conştient de trecut, de istoria noastră dificilă, dar cu gândul către viitor" a menţionat preşedintele american. "Putem spune astăzi ceva ce a fost imposibil de imaginat o lungă perioadă de timp, anume că Vietnamul şi Statele Unite sunt parteneri"
.

Vizita lui Barack Obama în Vietnam a continuat la Ho Chi Minh - fostul Saigon - cel mai mare oraş al ţării. În această ultimă etapă a vizitei sale, preşedintele american s-a întâlnit cu tineri vietnamezi. Barack Obama răspundea întrebărilor tinerilor vietnamezi când a fost interpelat de o tânără care i-a mărturisit că este solistă de hip-hop. Barack Obama i-a cerut să facă rime freestyle şi i-a dat ritmul susţinând o scurtă sesiune de beatbox. Tânăra a improvizat câteva versuri în vietnameză pe ritm, în aplauzele celorlalţi aproximativ 800 de tineri care participau la întâlnirea cu liderul american. Apoi, i-a spus preşedintelui american că numele ei este Suboi şi că a cântat despre oamenii foarte bogaţi - care, însă, nu sunt fericiţi. 

“Privind spre viitor” la parteneriatul SUA-Vietnam
Şeful diplomaţiei americane, John Kerry, preşedintele Comisiei senatoriale pentru forţele armate, senatorul republican de Arizona John McCain şi preşedintele Consiliului profesoral de la Universitatea Fullbright din Vietnam - fost senator democrat de Nebraska, Bob Kerrey, au semnat împreună în The New York Times un articol despre relaţiile dintre Statele Unite ale Americii şi Vietnam şi despre lecţiile pe care le poate oferi prezentului tragicul conflict din trecutul celor două ţări. 

Ca americani care au luptat în războiul din Vietnam, autorii afirmă că au fost “deseori întrebaţi despre lecţiile lui”. Opinia lor este că “sunt puţine răspunsuri uşor de dat” întrucât, pe de o parte, “fiecare conflict este unic” şi, pe de altă parte, pentru că au învăţat că “încercările de a aplica lecţii trecute la crize noi uneori fac mai mult rău decât bine”. Câteva lucruri sunt, însă, “clare”. Primul este un principiu care se aplică tuturor celor care poartă uniformă, “nu trebuie ca războiul să mai fie vreodată confundat cu cei care se războiesc”.  A doua lecţie este că “liderii de la Washington trebuie să fie oneşti cu Congresul şi cu poporul american cu privire la planurile, obiectivele şi strategia lor, când vieţile bărbaţilor şi femeilor care luptă sunt puse în primejdie”. Precizarea vizează faptul că, despre misiunea primelor trupe americane trimise în Vietnam, oficialii americani au afirmat că “e menită să dea ajutor în urma unor inundaţii”. A treia lecţie este “să dăm dovadă de umilinţă când pretindem că avem cunoştinţă de culturi străine”. În timpul războiului din Asia de sud-est, nici aliaţii Americii, nici adversarii ei nu au acţionat în concordanţă cu aşteptările SUA. A patra lecţie a conflictului din Vietnam este că, dacă există “voinţă” şi se depune “suficient efort”, diferenţe ce par de neîmpăcat pot fi reconciliate. „Ca veterani care am avut norocul să servim în funcţii publice, suntem mândri de contribuţiile noastre la reluarea relaţiilor diplomatice normale dintre Statele Unite şi Vietnam. Procesul restaurării relaţiilor a fost anevoios şi a avut nevoie de cooperarea totală a Hanoiului pentru obţinerea de informaţii despre americanii care încă lipsesc sau au fost daţi dispăruţi în timpul conflictului - un efort care continuă şi azi” au afirmat John Kerry, John McCain şi Bob Kerrey în The New York Times. S-a ajuns în punctul în care, după mai mult de 20 de ani de la normalizare, “agenda americană în Vietnam priveşte înainte şi e lărgită”. 

Agenda lărgită reflectă schimbările în relaţia dintre SUA şi Vietnam. “Acum 20 de ani, mai puţin de 60000 de americani vizitau anual Vietnamul. Astăzi, numărul lor e de aproape jumătate de milion. Acum 20 de ani, schimbul bilateral de bunuri dintre America şi Vietnam era de doar 450 milioane dolari. Astăzi, e de o sută de ori mai mare. Acum 20 de ani, în Statele Unite erau mai puţin de o mie de studenţi vietnamezi. Astăzi sunt aproape 19000”. Este remarcabil că “doi din membrii Biroului Politic vietnamez au diplome  universitare obţinute în Statele Unite cu ocazia unor burse Fulbright”. Este “firesc”, de aceea, “ca (…) o nouă instituţie de învăţământ superior să se deschidă în oraşul Ho Chi Minh. Este vorba de Universitatea Fullbright, iar senatorul Kerrey e mândru să fie preşedinte al Consiliului profesoral”.

Cu aproape o jumătate de secol în urmă, “când serveam în Vietnam”, afirmă autorii articolului, “nu ne-am fi imaginat că ţara noastră va lucra cu guvernul de la Hanoi pentru salvarea deltei fluviului Mekong, pentru a ajuta ecosistemul acestui curs de apă să facă faţă schimbărilor climaterice. Nu ne-am fi închipuit că ţările noastre vor fi partenere într-un tratat comercial crucial, Partenerialul Trans-Pacific, care are menirea de a ridica standardele muncii şi protecţiei mediului, deopotrivă cu creşterea prosperităţii în ţara noastră şi în ţările riverane Oceanului Pacific”. Ar fi fost şi mai greu de imaginat ca “Statele Unite şi Vietnamul să coopereze în probleme de securitate”. Cu toate acestea, “Statele Unite au ajutat la înfiinţarea unui nou centru de instrucţie pentru Armata Poporului din Vietnam, la periferia Hanoiului, unde soldaţii vietamezi tineri se vor pregăti pentru misiuni ONU de menţinere e păcii. Armata Statelor Unite şi cea a Vietnamului sunt în contact frecvent, iar diplomaţii celor două ţări se consultă în mod regulat cu privire la controversa legată de revendicările maritime concurente din Marea Chinei de Sud”. 

“Privind spre viitor, ştim că interesele noastre comune, mai presus de orice, vor dirija parteneriatul nostru cu Vietnamul. Parteneriatul este întărit şi de afinităţile naturale dintre societăţile noastre. Acestea includ legături de familie, tendinţa spre optimism, o mare dorinţă de libertate şi independenţă şi atât de greu dobândita opinie că pacea e de preferat războiului”
 se precizează în finalul articolului.

Summit G7 la Ise-Shima

În perioada 26-27 mai, Japonia a găzduit reuniunea liderilor G7. Lucrările summit-ului s-au concentrat asupra economiei globale, a politicii externe şi a crizei imigraţiei şi a refugiaţilor. Donald Tusk, preşedintele Consiliului European, şi Jean-Claude Juncker, preşedintele Comisiei Europene, au reprezentat UE în cadrul summit-ului. Pe lista invitaţilor s-au aflat liderii din Vietnam, Indonezia şi Laos - ţară care, în acest an, deţine conducerea prin rotaţie a Asociaţiei Naţiunilor din Asia de Sud-Est. Liderii din Bangladesh şi Sri Lanka s-au aflat, de asemenea, pe lista invitaţilor.

Summit-ul G7 din Japonia a urmat summitului G7 desfăşurat în Germania, în 2015, şi celui găzduit în mod excepţional de UE, la Bruxelles, în 2014. Preşedinţia prin rotaţie este asigurată de Japonia în 2016, Italia în 2017, Canada în 2018, Franţa în 2019 şi SUA în 2020.  

Liderii G7 s-au întâlnit în Japonia  pentru discuţii care au cuprins încetinirea economiei Chinei şi valorificarea terenurilor din disputata Mare a Chinei de Sud, fără ca reprezentanţii celei mai mari economii din Asia să fie prezenţi.  Premierul nipon, Shinzo Abe, i-a găzduit pe preşedintele SUA, Barack Obama, şi pe ceilalţi lideri din G7 la Ise-Shima, o staţiune retrasă pe insula Kashiko, la 300 de km sud-vest de Tokyo. Înaintea discuţiilor din cadrul summit-ului, liderii G7 au vizitat, la iniţiativa premierului nipon, Shinzo Abe, Marele Altar Ise, centrul spritual al religiei shinto, situat în oraşul Shima. Shinzo Abe şi-a motivat iniţiativa prin aceea că vizita liderilor G7 la Marele Altar Ise îi va ajuta "să înţeleagă spiritualitatea poporului japonez"
.  
Reuniunea a fost organizată pe fondul încetinirii ritmului de creştere al economiei Chinei, cu o dezbatere pe tema cât de mult - sau dacă - guvernele ar trebui să ia măsuri fiscale pentru a-şi stimula economiile. De asemenea, reuniunea a avut loc înaintea unei decizii judecătoreşti internaţionale a unui caz introdus de Filipine asupra teritoriului din Marea Chinei de Sud, ape prin care trec anual marfuri comerciale în valoare de cinci trilioane de dolari. La sosirea în Japonia pentru summit-ul G7, premierul britanic, David Cameron, a afirmat că “Beijingul trebuie să respecte verdictul Curţii Permanente de Arbitraj de la Haga”
, sesizată de filipinezi, dar a cărui legitimitate este contestată de China. Beijingul a reacţionat la o declaraţie din aprilie a miniştrilor de Externe din G7, exprimând opoziţia faţă de orice acţiune de "intimidare, coercitivă sau provocatoare"
  în Marea Chinei de Est şi în Marea Chinei de Sud. De asemenea, a invitat toate părtile să acţioneze în conformitate cu dreptul internaţional. În declaraţie nu a fost menţionat numele nici unei ţări. 

Criza imigranţilor, sancţiunile împotriva Rusiei, Brexit şi tensiunile din Marea Chinei de Sud, pe agenda discuţiilor


Comunitatea internaţională trebuie să ia poziţie în faţa crizei imigraţiei şi să asigure o mai bună gestionare a acesteia, a declarat Donald Tusk, preşedintele Consiliului European, în prima zi a summit-ului G7.  “Suntem conştienţi că acest lucru se întâmplă din cauza poziţionării geografice - suntem şi vom continua să ne aflăm în Europa. Cu toate aceastea, am dori să vedem solidaritate din partea comunităţii internaţionale şi recunoaşterea faptului ca această criză a imigraţiei este una de ordin global" a declarat Donald Tusk, înaintea discuţiilor din cadrul summit-ului. Donald Tusk le-a solicitat liderilor G7 să ofere mai multă asistenţă publică refugiaţilor şi ţărilor care găzduiesc comunităţi de refugiaţi. "Dacă nu preluăm noi initiaţiva în gestionarea acestei crize, nimeni nu o va face"
 a subliniat Donald Tusk. 


Uniunea Europeană consideră că este necesar să fie menţinut regimul sancţiunilor împotriva Moscovei până la implementarea în întregime a prevederilor Acordului de la Minsk, a afirmat Donald Tusk, preşedintele Consiliului European. Prezent la ceremonia de deschidere a summit-ului G7 din Japonia, oficialul european şi-a exprimat convingerea că UE “îşi va menţine constantă atitudinea curentă în privinţa relaţiilor cu Rusia, inclusiv regimul sancţiunilor”
 până la implementarea Acordului de la Minsk.

Anterior, Serghei Lavrov, ministrul rus de Externe, a declarat că legarea regimului sancţiunilor de implementarea Acordului de la Minsk încurajează regimul de la Kiev să saboteze acest acord. "Uniunea Europeană a legat anularea sancţiunilor de implementarea Acordului de la Minsk de către Rusia. Această legătură este absurdă pentru că, asa cum se cunoaşte, ţara noastră nu este parte a conflictului din Ucraina"
 a precizat oficialul rus.

Acordul de la Minsk a fost semnat în februarie 2015 de autorităţile de la Kiev şi miliţiile pro-independenţă din sud-estul Ucrainei după o serie de negocieri la care au participat Germania, Franţa şi Rusia. Acordul prevede implementarea unui armistiţiu, retragerea armamentului greu de pe linia frontului, un schimb de prizonieri şi reforme constituţionale care a trebui să ofere un statut special zonelor rebele.

Liderii ţărilor din G7 şi-au exprimat preocuparea faţă de agravarea tensiunilor maritime din Marea Chinei de Sud. "Suntem preocupaţi de situaţia din Marea Chinei de Est şi de Sud şi subliniem importanţa fundamentală a unei gestionări şi reglementări paşnice a diferendelor"
. Nu a fost amintită nici o ţară în mod special, însă tensiunile s-au agravat în ultimul timp în Marea Chinei de Sud, revendicată aproape în totalitate de Beijing - care a construit în zonă insule artificiale, spre nemulţumirea unor ţări precum Vietnamul şi Filipinele.  Beijingul şi Tokyo îşi dispută suveranitatea unor teritorii nelocuite din Marea Chinei de Est

Tusk: G7 trebuie să fie "clar şi dur" cu privire la disputele teritoriale

G7 trebuie să adopte o poziţie clară şi dură cu privire la toate disputele teritoriale, fie că este vorba de Ucraina sau de mările din sudul şi estul Chinei a afirmat preşedintele Consiliului European, Donald Tusk. "Testul credibilităţii noastre în cadrul G7 este capacitatea noastră de a ne apăra valorile comune. Acest test va reuşi doar dacă vom adopta o poziţie clară şi dură cu privire la toate subiectele în discuţie la Ise-Shima" a declarat preşedintele Consiliului European în cadrul unei conferinţe de presă susţinută în marja summit-ului G7.  "Mă refer, în special, la problema securităţii maritime în Marea Chinei de Sud şi de Est şi la problema Rusiei şi a Ucrainei" a precizat Donald Tusk. "Dacă vrem să apărăm valorile noastre comune, nu este suficient să credem în ele. Trebuie să fim pregătăţi să le apărăm" a subliniat preşedintele Consiliului European, adăugând: "Trebuie să fim mai duri".  "Vă pot asigura că, în ceea ce priveşte Uniunea Europeană, noi suntem pregătiţi să prelungim sancţiunile şi sunt aproape sigur că nu vom avea nevoie de discuţii particulare între lideri pentru a decide sancţiuni în două-trei săptămâni fără mari discuţii"
,a adăugat Donald Tusk, referindu-se la sancţiunile la adresa Rusiei.  
Sancţiunile europene împotriva Moscovei, care afectează sectoarele bancar, militar şi energetic, expiră în luna iulie. Prelungirea lor necesită un vot unanim. Ministrul german de Externe, Frank-Walter Steinmeier, a apreciat că reînnoirea sancţiunilor UE împotriva Rusiei va fi "mai dificilă" anul acesta, din cauza "rezistenţei crescute"
 din partea unor ţări. 

Beijingul şi Tokyo îşi dispută suveranitatea unor teritorii nelocuite în Marea Chinei de Est. China revendică, de asemenea, Marea Chinei de Sud aproape în totalitate, prin crearea unor insule artificiale, spre indignarea altor ţări, precum Vietnam, Filipine, Malaezia şi Brunei. "Pentru a nu deveni caduc (...), G7 trebuie să se preocupe mai degrabă de propriile afaceri decât să arate cu degetul spre alte ţări şi să toarne gaz pe foc”
 a precizat, într-un comentariu, agenţia chineză de stat Xinhua. 

Declaraţie comună

După summit-ul G7 desfăşurat în Japonia, liderii au convenit asupra unei declaraţii comune referitoare la criza refugiaţilor, politica externă, economia mondială. De asemenea, s-a precizat că un vot pentru ieşirea Marii Britanii din Uniunea Europeană ar reprezenta o "ameninţare serioasă pentru creşterea economică la nivel mondial"
. În declaraţia finală, liderii G7 avertizează că ieşirea Regatului Unit din UE ar compromite tendinţa de creştere a comerţului mondial, a investiţiilor şi a locurilor de muncă. 
Criza imigraţiei şi a refugiaţilor

G7 a făcut apel la un răspuns global la criza imifraţiei şi a refugiaţilor. Liderii şi-au luat angajamentul să sporească nivelul asistenţei globale pentru a răspunde nevoilor refugiaţilor şi ale comunităţilor-gazdă. Au făcut apel la instituţiile financiare şi la donatorii bilaterali să-şi consolideze asistenţa. De asemenea, liderii au convenit să consolideze canalele legale de imigraţie şi au încurajat instituirea unor mecanisme de relocare.

Politica externă

Ascensiunea extremismului violent precum şi alte provocări reprezintă o ameninţare gravă la adresa ordinii internaţionale actuale bazate pe norme. G7 a reamintit responsabilitatea sa specială de a conduce eforturile internaţionale de abordare a acestor provocări. Liderii s-au concentrat, totodată, asupra situaţiei din Ucraina, solicitând punerea în aplicare pe deplin a acordurilor de la Minsk. Aceştia au reamintit că durata actualelor sancţiuni depinde de aplicarea integrală de către Rusia a acestor acorduri şi de respectarea suveranităţii Ucrainei.

Economia mondială

În ceea ce priveşte economia, liderii şi-au exprimat angajamentul de a utiliza toate instrumentele de politică, inclusiv monetare, fiscale şi structurale pentru a ajunge rapid la un model de creştere sustenabil şi echilibrat. Aceştia şi-au afirmat din nou angajamentul de a combate toate formele de protecţionism şi de a utiliza schimburile comerciale în scopul de a crea oportunităţi economice pentru lucrători, consumatori şi companii. De asemenea, în cadrul summit-ului G7 s-a discutat despre transparenţă în domeniul fiscal.

Comunicatul final al liderilor G7 stabileşte creşterea economică globală ca o prioritate pentru a face faţă ameninţărilor la adresa economiei şi securităţii lumii. În declaraţie se subliniază faptul că vor fi păstrate deschise pieţele comerciale internaţionale. Nu s-a ajuns, însă, la un acord clar privind alte măsuri concrete.

.
Referitor la tensiunile din Marea Chinei de Sud,  declaraţia nu a menţionat China, dar a reafirmat credinţa G7 în libertatea de navigaţie, soluţionarea paşnică a disputelor teritoriale şi respectarea dreptului internaţional - trimitere la construirea de baze militare pe insulele din apele disputate de Beijing. Discuţiile cu privire la Marea Chinei de Sud au fost reluate în a doua zi a summit-ului, pe fondul rapoartelor armatei chineze care se pregăteşte să trimită submarine înarmate cu rachete nucleare în Oceanul Pacific. Oficialii chinezi au declarat că ţara a fost lăsată fără nici o opţiune, astfel că au fost pornite patrulele de rachete, ca răspuns la noile sisteme balistice din SUA, care au slăbit forţa de descurajare existentă la Beijing.

În marja summit-ului, liderii Japoniei, ai UE, ai Franţei, Germaniei, Italiei şi Regatului Unit au adoptat o declaraţie cu privire la parteneriatul economic Japonia-UE. Aceştia au solicitat negociatorilor să depună eforturile necesare pentru a face progrese cu privire la acordul de parteneriat economic Japonia-UE şi la negocierile pe tema acordului de liber schimb.

Reacţie fermă a Chinei: G7 “nu ar trebui sa arate cu degetul şi să pună gaz pe foc”

Purtătorul de cuvânt al Ministerului chinez de Externe, Hua Chunying, a declarat că „G7 ar trebui să se concentreze pe propriile sale atribuţii, care presupun cooperarea economică. G7 nu ar trebui să arate cu degetul la ceva în afara portofoliului său„. Agenţia Xinhua a precizat într-un comentariu că G7 „ar trebui să ţină seama de propria afacere” şi a acuzat Japonia de “exploatarea statutul său de gazdă pentru a încerca să izoleze China”.

Agenţia de presă oficială a Chinei a făcut apel la liderii G7, reuniţi în Japonia, "să nu se amestece" în disputele teritoriale dintre Beijing şi vecinii săi în Marea Chinei de Sud. "Pentru a nu deveni caduc (...), G7 ar trebui mai degrabă să se preocupe de propriile afaceri decât să arate cu degetul spre alte ţări şi să toarne gaz pe foc" a subliniat Xinhua 

Japonia "încearcă să profite de faptul că găzduieşte G7 pentru a-i uni şi mai mult” pe “aliaţii şi simpatizanţii săi” şi “a izola China" se afirmă în comentariul Xinhua. "Aceasta relevă agenda ascunsă a Japoniei - interferenţa în disputele din Marea Chinei de Sud" se subliniază. "Dar o astfel de acţiune - evident provocatoare (...) - se va dovedi inutilă, deoarece problema este în afara sferei de influenţă şi a capacităţilor actuale ale G7" se adaugă. "Aceasta reflectă o mentalitate moştenită din perioada Războiului Rece”
.

Obama, primul preşedinte american la Parcul Naţional al Păcii din Hiroshima

Barack Obama, laureat al Premiul Nobel pentru Pace în anul 2009,  a sosit, în 27 mai, la Parcul Naţional al Păcii din Hiroshima, devenind primul preşedintele american în exerciţiu care vizitează acest loc din oraşul nipon devastat de o bombă atomică americană în anul 1945. “Acum 71 de ani, moartea a căzut din cer”, a declarat preşedintele american, Barack Obama, la Hiroshima. Casa Albă a anunţat că evenimentul trebuie privit ca o recunoaştere a celor întâmplate în vreme de război, însă preşedintele Barack Obama nu le va cere scuze japonezilor. Liderul de la Casa Albă “va aduce, totuşi, un omagiu” celor peste 210000 de persoane care au decedat după lansarea bombei atomice, dar şi tuturor morţilor din Al Doilea Război Mondial. "Preşedintele SUA evidenţiază angajamentul său în sensul căutării păcii şi securităţii, în sensul unei lumi fără arme atomice"
 a comunicat Casa Albă.  Barack Obama a fost însoţit la Hiroshima de premierul nipon, Shinzo Abe. 
Preşedintele american a depus o coroană de flori la monumentul funerar ridicat în amintirea victimelor, care conţine zeci de volume unde sunt consemnate numele celor decedaţi în urma bombardamentului nuclear din 6 august 1945. Barack Obama este primul preşedinte american care face o vizită în oraşul japonez Hiroshima, distrus în august 1945 după ce Statele Unite au lansat bomba atomică, la finalul celui de Al Doilea Război Mondial. Richard Nixon a fost la Hiroshima în anul 1964, înainte de a fi ales preşedinte, iar Jimmy Carter în anul 1984, când nu mai era în funcţie. 

Voci critice

Peste 100 de persoane au protestat la Hiroshima înaintea vizitei istorice a preşedintelui SUA, Barack Obama. "Preşedintele SUA nu este binevenit aici. Nu vrea să prezinte scuze pentru a lăsa deschisă posibilitatea folosirii din nou a armelor nucleare în viitor"
 era scris pe pancarta unui protestatar. Aproximativ 150000 de persoane au fost ucise în urma atacului nuclear american asupra Hiroshimei, pe 6 august 1945. Alte 100000 de persoane au murit în urma lansării unei bombe atomice în Nagasaki, pe 9 august 1945. Japonia a capitulat pe 15 august 1945.

Preşedintele SUA, Barack Obama, s-a întâlnit la Hiroshima cu supravieţuitori ai atacului nuclear american şi a susţinut eliminarea armelor atomice. În discursul de la Hiroshima, Batack Obama a amintit că atacul atomic din 1945 a arătat că "omenirea are mijloacele de a se distruge". "Amintirile de la Hiroshima nu trebuie să dispară. Ne alimentează imaginaţia morală şi ne permit să ne schimbăm" a afirmat Barack Obama. "Trebuie să avem curajul de a ieşi din logica fricii şi de a avea o lume fără arme nucleare"
 a adăugat liderul de la Casa Albă. Preşedintele Statelor Unite s-a întâlnit cu doi supravieţuitori ai atacului de la Hiroshima, îmbrăţiţându-l pe unul dintre ei, Shigeaki Mori, în vârstă de 79 de ani. 

“Există voci care vor spune că, în pofida discursului (…) idealist, Barack Obama rămâne comandantul ţării care are cel mai mare arsenal nuclear din lume. La câţiva metri în spatele preşedintelui SUA putea fi observat un ofiter care ţinea valizele cu care poate fi lansat un atac nuclear"
. Potrivit The Conversation, SUA şi Rusia au câte 7000 de bombe nucleare - “de 13 ori mai mult decât celelalte şapte puteri atomice împreună”
. 

SUMMIT UMANITAR MONDIAL

Lideri şi organizaţii neguvernamentale din toată lumea s-au reunit la Istanbul, în perioada 23-24 mai, pentru primul summit umanitar mondial, convocat de secretarul general al Organizaţiei Naţiunilor Unite, Ban Ki-moon. Întâlnirea la vârf a fost destinată îmbunătăţirii răspunsului global la crizele umanitare provocate de conflicte şi de încălzirea climatică. În condiţiile în care, la nivel global, există aproximativ 60 de milioane de persoane strămutate şi 125 de milioane care au nevoie de asistenţă, statele, organizaţiile neguvernamentale şi companiile consideră că sistemul umanitar actual este depăşit şi are urgent nevoie să fie regândit. În marja evenimentului au fost prevăzute şi întâlniri bilaterale. Astfel, cancelarul german, Angela Merkel, a anunţat anterior summit-ului, că, la Istanbul, urmează să discute cu preşedintele Recep Tayyip Erdogan  despre situaţia democraţiei în Turcia. 

Celor aproape 6000 de participanţi, printre care peste 60 de şefi de stat sau de guvern, le-a revenit misiunea de a depăşi scepticismul care a înconjurat reuniunea. „Este vorba despre o oportunitate unică de a institui un program ambiţios şi pe termen lung cu scopul de a schimba modul în care prevenim şi răspundem suferinţelor persoanelor celor mai vulnerabile din lume”
 a declarat subsecretarul ONU pentru afaceri umanitare, Stephen O'Brien. Pe de altă parte, secretarul general adjunct al Organizaţiei Naţiunilor Unite, Jan Eliasson, a subliniat că trebuie atacate „cauzele profunde” ale crizelor generate de conflicte şi de încălzirea climatică. Actorul american Forest Whitaker a fost prezentatorul ceremoniei de deschidere, unde au avut loc prezentări vizuale ale dramelor umane din diferite zone.

Pentru a susţine, în continuare, documentul principal al reuniunii, "Agenda umanităţii",  în timpul summit-ului au fost organizate 15 sesiuni speciale în cadrul cărora au fost expuse numeroase puncte de vedere. De asemenea, au fost organizate şapte mese rotunde şi alte 120 de evenimente diverse.

La acest summit mondial pe tema acţiunii umanitare au fost lansate numeroase propuneri, printre care unele în vederea întăririi legislaţiei internaţionale destinată sancţionării celor care comit crime împotriva personalului umanitar. Una dintre iniţiative a aparţinut fostului premier britanic, Gordon Brown, care lansează un fond destinat să ajute 30 de milioane de tineri - deplasaţi pe glob din cauza conflictelor şi a catastrofelor - să-şi continue studiile.

Anticipând o „declaraţie de bune intenţii” şi nici un progres concret, organizaţia Médecins Sans Frontières a anunţat că nu va participa la summit. organizaţia Médecins Sans Frontières, care a avut 75 de spitale atacate anul trecut, a precizat că boicotează summit-ul din cauza absenţei iniţiativelor concrete care să pună capăt „gravelor restricţii instituite de anumite state” în privinţa accesului umanitar. Sistemul umanitar actual este „prea birocratic şi alergic la risc”
 a declarat Sandrine Tiller, din cadrul Médecins Sans Frontières, apreciind că summit-ul de la Istanbul riscă să nu schimbe cu nimic situaţia persoanelor afectate de conflicte în Siria sau Yemen.  Summit-ul a fost criticat şi de opoziţia din Turcia, care l-a apreciat ca fiind o strategie de imagine a regimului Erdogan. 

Alegerea Istanbulului pentru primul summit umanitar la nivel global a fost, în egală măsură, simbolică şi controversată. Turcia adăposteşte 2,7 milioane de sirieni, dar mai multe ONG-uri acuză autorităţile că retrimit refugiaţi în Siria. Cu toate acestea, participanţii la reuniune - printre care numeroase ONG-uri aflate în prima linie a crizei umanitare - şi-au exprimat speranţa că summit-ul va da cel puţin un impuls în direcţia bună. „Aşteptările legate de summit s-au redus treptat” a declarat Rob Williams, de la organizaţia War Child. „Am avut întotdeauna sentimentul că există multă bunăvoinţă”
 a adăugat. 

Preşedintele Turciei, Recep Tayyip Erdogan, şi cancelarul german, Angela Merkel, au cerut statelor lumii, cu prilejul summit-ului, “să-şi asume responsabilităţile” şi “să respecte promisiunile de donaţii” făcute. “Sistemul actual este insuficient (…), povara este purtată doar de unele ţări, toată lumea trebuie să-şi asume astăzi responsabilităţile” a afirmat preşedintele Erdogan, amintind că Turcia a primit în jur de trei milioane de refugiaţi, dintre care 2,7 milioane de sirieni. “Nevoile cresc în fiecare zi, dar resursele nu urmează automat” a adăugat preşedintele Turciei, subliniind că “anumiţi membri ai comunităţii internaţionale nu-şi respectă responsabilităţile”
. 

Rusia a refuzat, cu anticipaţie, să recunoască deciziile summit-ului umanitar mondial
Rusia a anunţat Organizaţia Naţiunile Unite că nu se va considera legată de deciziile summit-ului umanitar mondial desfăşurat la Istanbul. Într-o scrisoare adresată secretariatului general ONU, Moscova a criticat demersurile în perspectiva summit-ului, exprimându-şi ''profunda decepţie'' legată de faptul că sugestiile părţii ruse nu au fost luate în considerare. 

Moscova şi-a exprimat şi regretul că deciziile summit-ului ''includ obligaţii pe termen lung fără ca statele membre să-şi poată prezenta individual poziţiile sau observaţiile''. ''Date fiind aceste circumstanţe îngrijorătoare, delegaţia noastră nu este dispusă să semneze nici unul dintre aceste angajamente''
 se precizează în scrisoare.  Rusia a participat la summit cu o delegaţie de rang secund. 

Purtătorul de cuvânt al Organizaţiei Naţiunilor Unite, Stephane Dujarric, a respins criticile Rusiei, afirmând că ''summit-ul este rezultatul a trei ani de consultări, inclusiv cu statele membre'' ale forului internaţional. Secretarul general al ONU, Ban Ki-moon, îşi exprimase speranţa că ''Rusia îşi va juca pe deplin rolul la acest summit'
'. 
Mesajul Papei Francisc: “nu trebuie să existe familie fără casă, refugiat fără primire, persoană fără demnitate, rănit fără îngrijiri” 

”Nu trebuie să existe familie fără casă, refugiat fără primire, persoană fără demnitate, rănit fără îngrijiri, copil fără copilărie, tânăr fără viitor, bătrân fără bătrâneţe demnă” a cerut Papa Francisc în mesajul trimis secretarului general al Organizaţiei Naţiunilor Unite, Ban Ki-moon, cu ocazia primului summit mondial umanitar, desfăşurat la Istanbul. Suveranul Pontif a subliniat în mesaj voinţa organizatorilor de a transforma această ocazie într-un ”punct de cotitură” pentru viaţa a milioane de persoane care au nevoie de ocrotire, îngrijire şi asistenţă. ”Sper ca eforturile voastre să contribuie concret la uşurarea suferinţelor a milioane de persoane pentru ca roadele summit-ului să fie scoase în evidenţă printr-o solidaritate sinceră şi o adevărată şi profundă respectare a drepturilor şi demnităţii celor care suferă din cauza conflictelor, violenţelor, persecuţiilor şi dezastrelor naturale. În acest context, victimele sunt, în mod special, cei mai vulnerabili, care trăiesc în condiţii de mizerie şi exploatare”. 

Papa Francisc a denunţat în mesajul său „numeroasele interese” care împiedică, în prezent, soluţionarea conflictelor, de vreme ce ”strategii militare, economice şi geo-politice mută dintr-un loc în altul persoane şi popoare şi impun zeul banului, zeul puterii”. Toate acestea, ”în timp ce eforturile umanitare sunt deseori condiţionate de impuneri comerciale şi ideologice”. De aceea, a continuat Papa Francisc în mesajul său, ”astăzi este nevoie de o angajare reînnoită în a proteja orice persoană în viaţa ei de fiecare zi şi în a salvgarda demnitatea şi drepturile ei, siguranţa şi necesităţile ei integrale. În acelaşi timp, este necesar să fie păstrate libertatea şi identitatea culturală şi socială a popoarelor, fără ca prin aceasta să se ajungă la închideri ci, dimpotrivă, să se încurajeze cooperarea, dialogul şi, într-un chip special, pacea”. 

Referindu-se la imperativele asumate de Organizaţia Naţiunilor Unite - ”a nu lăsa pe nimeni în urmă” şi ”fiecare să facă ceea ce e mai bine” - Suveranul Pontif a subliniat că asemenea idealuri cer să nu se cedeze cu resemnare în faţa realităţii, dar să se asume ”responsabilitatea deciziilor şi a acţiunilor în faţa victimelor. Să se facă aceasta mai întâi la nivel personal, apoi cu toţii, împreună, coordonând forţele şi acţiunea în spirit de respect reciproc pentru diversele abilităţi şi sectoare de competenţă, nu prin discriminare ci prin primire”. Cu alte cuvinte, afirmă Papa Francisc, ”nu trebuie să existe familie fără casă, refugiat fără primire, persoană fără demnitate, rănit fără îngrijiri, copil fără copilărie, tânăr - băiat sau fată - fără viitor, bătrân fără o bătrâneţe demnă”. 

“Aş vrea să propun o provocare pentru acest summit”, a încheiat Sfântul Părinte, ”să ascultăm strigătul victimelor şi al celor care suferă. Să-i lăsăm să ne dea o lecţie de omenie. Să schimbăm stilul nostru de viaţă, politicile, alegerile economice, comportamentele şi atitudinile de superioritate culturală. Învăţând de la victime şi de la cei care suferă, vom fi capabili să construim o lume mai umană”
. 

Erdogan: Turcia “cunoaşte foarte bine culoarea, rasa şi limba suferinţei”

Preşedintele Recep Tayyip Erdogan a ţinut un discurs în deschiderea summit-ului, în care a subliniat că Turcia, „care cunoaşte foarte bine culoarea, rasa şi limba suferinţei”, desfăşoară, în prezent, acţiuni umanitare în 140 de ţări, având numeroase proiecte puse în aplicare. Erdogan a amintit că Turcia găzduieşte peste trei milioane de refugiaţii sirieni şi irakieni. "Aş dori să menţionez, cu mare onoare, că în cazul în care procesul de imigrare continuă şi vor fi oameni care fug de bombe şi se confruntă cu o mare ameninţare, indiferent dacă aceştia sunt irakieni şi  sirieni, uşa noastră va fi deschisă pentru întreaga  omenire".  
Liderul de la Ankara a subliniat faptul că este nevoie de un Consiliu de Securitate stabil, rapid, care trebuie să lucreze în conformitate cu principiile transparenţei şi responsabilităţii. „Noi facem apel cu fiecare ocazie în această privinţă şi spunem de fiecare dată că lumea este mai mare decât cinci. Să te joci cu soarta omenirii pentru interesele politice a celor cinci ţări nu încape nici în mintea şi nici în conştiinţa nimănui” a subliniat, cu referire la numărul ţărilor cu statut de membru permanent în cadrul Consiliului de Securitate, care au drept de veto. „Când privim, însă, istoria ONU în urmă cu 70 de ani, vedem mari eşecuri ale experienţei în acest sens. Responsabil de aceste eşecuri este Consiliul de Securitate al ONU. Am văzut şi am experimentat foarte clar acest lucru în criza din Siria care continuă de şase ani. Folosind dreptul de veto din când în când, din păcate, se opune în mod eficient la rezolvarea crizei şi a conflictelor. Iar acest preţ îl plătesc, din păcate, copiii, femeile, civilii şi întreaga lume. În acest sens, toată lumea trebuie să-şi ducă mâna şi gândul la conştiinţă şi în această privinţă să ia măsurile necesare”
. 
Luând cuvântul în deschiderea summit-ului umanitar mondial, secretarul general al Organizaţiei Naţiunilor Unite, Ban Ki-moon, a declarat că a fost impresionat “de povestea de succes”, în condiţii dificile, a imigranţilor din Uganda şi Siria. Ban Ki-moon a afirmat că este, de asemenea, impresionat de munca şi poziţia determinată a acestor persoane şi a mulţumit Turciei pentru sprijinul acordat în vederea organizării summit-ului. „Pentru unii oameni, banii, faima, puterea sunt mai importante, însă noi suntem aici, suntem reprezentanţi ai arhitecturii dreptăţii şi speranţei pentru un viitor comun. Noi împărtăşim o umanitate comună şi o responsabilitate comună. Trebuie să trecem la acţiune nu numai pentru a ţine oamenii în viaţă, dar şi pentru a le oferi acestora o viaţă demnă”
. 

Ministrul german al Dezvoltării: 10% din bugetul UE să fie destinat gestionării crizei refugiaţilor

Germania doreşte ca 10% din bugetul Uniunii Europene să fie direcţionat către gestionarea crizei refugiaţilor. Propunerea a fost avansată la summit-ul umanitar mondial de la Istanbul de către ministrul german al Cooperării şi Dezvoltării Economice, Gerd Müller. Oficialul german a apreciat că actualele mecanisme comunitare sunt inadecvate pentru crizele provocate de valurile de imigranţi şi, pe cale de consecinţă, este nevoie de noi instrumente. 

Ministrul german al Dezvoltării a sugerat crearea unui post de comisar european însărcinat cu aplicarea unei strategii europene unitare pentru refugiaţi şi pentru alte provocări umanitare la nivel global. Acest comisar ar urma să gestioneze şi respectivul procent de 10% din bugetul comunitar. Fondurile ar urma să fie preluate de la alte capitole de cheltuieli ale bugetului Uniunii Europene. Pentru anul în curs, suma totală alocată bugetului UE a fost fixată la 155 de miliarde de euro. ”Nu putem doar să mergem dintr-un summit în altul, făcând declaraţii pe care nu le putem pune în practică”
 a afirmat Gerd Müller în timp ce-şi prezenta propunerea - care a fost atât de surprinzătoare încât a fost întrebat dacă nu cumva le-a fost tradusă incorect celorlalţi participanţi la conferinţă. Gerd Müller a confirmat corectitudinea informaţiilor transmise, insistând că bugetul comunitar ar trebui restructurat pentru ca 10% din totalul său să fie destinat crizei imigraţiei.  
Fond pentru educaţia copiilor afectaţi de conflicte şi de crize

Mai multe organizaţii internaţionale - printre care Fondul Naţiunilor Unite pentru Copilărie (UNICEF) - au lansat un nou fond cu intenţia de a colecta aproximativ 3,5 miliarde euro pentru educaţia copiilor afectaţi de conflicte şi de crize. Un sfert dintre copiii de vârstă şcolară trăiesc în ţări afectate de crize, a precizat coaliţia Education Cannot Wait în marja primului summit umanitar mondial desfăşurat la Istanbul. Potrivit Education Cannot Wait, 75 de milioane de copii nu sunt şcolarizaţi sau primesc o educaţie şcolară de calitate insuficientă la nivel mondial. 

În medie, mai puţin de 2% din ajutorul umanitar este consacrat educaţiei  au declarat iniţiatorii proiectului, printre care figurează guverne şi ONG-uri, precum Save the Children. „Acest nou fond va permite să se facă legătura crucială între ajutorul umanitar şi dezvoltarea pe termen lung, ceea ce va garanta ca educaţia copiilor să nu fie uitată”
 a declarat fostul premier australian Julia Gillard, care conduce organizaţia Global Partnership for Education. Iniţiatorii proiectului sunt conştienţi, totuşi, că fondul trebuie să facă faţă unor imense provocări pentru a-şi atinge ambiţiosul obiectiv.   
Vicepremierul turc: “avem două surse de pericol - situaţia dificilă a cazării refugiaţilor şi atacurile organizaţiilor teroriste”

"Comunitatea internaţională trebuie să înceapă să găsească soluţii pentru principalele probleme: inegalităţile economice, sărăcia, problema refugiaţilor, conflictele interne din ţările sărace, copiii-soldaţi, ameninţările organizaţiilor teroriste” a declarat Numan Kurtulmuş, vicepremierul turc.  50000000 de oameni trăiesc astăzi în zone de război, potrivit cifrelor prezentate de Organizaţia Naţiunilor Unite. „Problema refugiaţilor este majoră pe scena politică mondială. A început ca o criză umanitară, în urmă cu 5 ani, în aprilie 2011. De atunci, am primit aproximativ 3 milioane de refugiaţi, 2,7 milioane din Siria şi aproximativ 300 de mii de la graniţa cu Irak, din teritoriile irakiene. Pe de altă parte, Turcia este ţară de tranzit către Europa dinspre mai multe ţări orientale, Afganistan, Bangladesh, Pakistan, India, Myanmar şi altele. De asemenea, suntem ţară de tranzit şi dinspre sud, respectiv Orientul Mijlociu şi continentul african”. 
Costurile pe care Turcia a trebuit să le asume au fost de 9 miliarde de dolari. Potrivit vicepremierului turc, au fost create 20 de tabere de refugiaţi bine echipate în mai multe oraşe din Turcia, numărul celor cazaţi fiind de aproximativ 300000. Situaţia s-a complicat întrucât, în urma sporirii numărului refugiaţilor, în unele oraşe numărul imigranţilor l-a depăşit pe cel al locuitorilor iniţiali. “Oraşul Kilis, în sud, este sub atacul organizaţiei Statul Islamic. Iniţial, în acest oraş trăiau 130000 de oameni. Acum, aici se află peste 130000 de refugiaţi. Numărul refugiaţilor este mai mare decât populaţia iniţială a oraşului. Dar noi, turcii, suntem motivaţi în această chestiune de sentimentul frăţiei. Ei sunt vecinii noştri, trec prin vremuri grele, trăiesc sub atacul permanent al regimului brutal din Siria. In plus, din păcate locuitorii Siriei sunt ameninţaţi de luptele dintre diferite grupări, sprijinite de diferite ţări. Din păcate, teritoriile siriene şi anumite părţi din Irak sunt un paradis pentru organizaţiile teroriste” a afirmat Numan Kurtulmuş.
Turcia se confruntă cu două surse de pericol - situaţia dificilă a cazării refugiaţilor şi atacurile organizaţiilor teroriste, a precizat vicepremierul turc, cu menţiunea că acestea “sunt. şi problemele comunităţii internaţionale în general, iar în particular, ale continentului european”. O altă problemă mondială, care necesită o analiză şi soluţii rapide este reprezentată de “inegalităţile din lume, indiferent de apartenenţa religioasă sau etnică”. Dacă inegalităţile se vor menţine, “comunitatea mondială se va confrunta cu probleme umanitare şi mai grave” a apreciat oficialul de la Ankara.

Numan Kurtulmuş a insistat asupra faptului că întreaga comunitate internaţională trebuie să se concentreze asupra identificării soluţiilor pentru principalele probleme, pe care le-a estimate a fi “inegalităţile economice, sărăcia, problema refugiaţilor, conflictele interne din ţările sărace, copiii-soldaţi, ameninţările organizaţiilor teroriste din ţările sărace”. Vicepremierul turc a subliniat necesitatea unui buget comun pentru refugiaţii din întreaga lume. “Toate ţările, mai ales cele bogate pot contribui la acest buget pentru oamenii aflaţi în situaţii de criză, pentru refugiaţi, în funcţie de PIB-ul lor”. Numan Kurtulmuş a sugerat ca, din aceste fonduri, să se contruiască “habitaturi pentru refugiaţi”
 pe care aceştia să le administreze singuri, inclusiv prin demararea unor activităţi economice. 
Preşedintele Autorităţii pentru Prevenirea şi Managementul Dezastrelor: “Problema refugiaţilor este a întregii umanităţi”

„Ne-am dat seama că este extrem de important să le dăm speranţă familiilor de refugiaţi şi cea mai bună cale este prin copiii lor” a declarat  Fuat Oktay, preşedintele Autorităţii pentru Prevenirea şi Managementul Dezastrelor - considerat omul care trebuie să îmbunătăţească viaţa refugiaţilor din Turcia. Soluţia a fost asigurarea învăţământului pentru toţi copiii refugiaţilor, deopotrivă cu “servicii preşcolare, suport psihologic acordat copiilor şi familiilor lor, la fel şi adulţilor şi celor în vârstă”. Adulţii au fost încurajaţi şi sprijiniţi să-şi creeze propriile ONG-uri “precum consiliile de tineret, ale femeilor, ale vârstnicilor, şi-au ales reprezentanţii, iar aceştia au pregătit un plan pentru membrii lor”. De asemenea, au fost ajutaţi “să implementeze planurile - programe de training, mai ales pentru femei, de prevenire a violenţelor împotriva femeilor şi copiilor, a căsătoriilor la vârste tinere”
. 

Fuat Oktay a subliniat că problema refugiaţilor nu a fost creată de Turcia. Pe cale de consecinţă, nu este “doar problema Turciei”, dar “a întregii umanităţi”. Preşedintele Autorităţii pentru Prevenirea şi Managementul Dezastrelor a avertizat că situaţia va afecta, în viitor, multe ţări, nu doar cele vecine Siriei. “Vedem deja efectele acestei crize. Am contactat deja UNICEF, ONU, UE şi ţări dar, din păcate, până de curând nu am reuşit să ne facem auziţi suficient”.  Pe de altă parte, Fuat Oktay a subliniat că, pentru refugiaţi, cea mai bună soluţie ar fi implicarea internaţională în “crearea de locuri sigure în ţara lor”, nu “să-i lăsăm să vină în ţări învecinate sau să plece în Europa”
.
“Nu putem transforma Turcia într-o închisoare”

Ambasadorul Murat Selim Esenli, reprezentant al Ministerului de Externe de la Ankara, a prezentat opinia Turciei despre cum pot fi întâmpinate viitoarele probleme umanitare şi rezolvate cele existente. Diplomatul turc a menţionat faptul că, în cadrul summit-ului, trebuie demonstrat că “există o conştientizare a problemei şi o obligaţie asumată din partea participanţilor să facă tot ceea ce pot pentru a ne atinge împreună scopurile legate de criza umanitară”. De asemenea, şi-a exprimat speranţa că “summit-ul va servi ca o platformă pentru schimbul de experienţe şi va fi o bună oportunitate să venim cu inovaţii şi cu modele de bună practică”. Ambasadoul a apreciat că summit-ul “este un moment istoric”, ţinând cont de faptul că participanţii sunt “delegaţii guvernamentale, organizaţii internaţionale, ONG-uri, academia, presa, sectorul privat, reprezentanţii tinerilor şi ai comunităţilor afectate”. 
O latură aparte a actualei crize umanitare este noua generaţie. Potrivit datelor statistice, în taberele de refugiaţi din Turcia se nasc, zilnic, cel puţin 100 de copii. Unele dintre familiile respective vor să părăsească taberele, pentru a pleca în alte ţări. „Nu putem transforma Turcia într-o închisoare. Dacă aceşti oameni vor să plece, vor pleca” a precizat Murat Selim Esenli. Diplomatul turc a amintit că “există un acord cu Uniunea Europeană” şi, în măsura în care “va funcţiona”, situaţia va fi favorabilă refugiaţilor întrucât “dacă vor dori să traverseze marea, o vor face conform legii, într-o manieră ordonată”
. 
Abordare critică a organizaţiilor neguvernamentale

Potrivit statisticilor, la nivel mondial există aproximativ 60 de milioane de persoane deplasate sau refugiate, iar 125 de milioane au nevoie de ajutoare pentru a supravieţui sau a se îngriji medical. Sumele pe care le vehiculează organizaţiile umanitare sunt considerabile. În anul 2014, de exemplu, acestea s-au ridicat la 22 miliarde dolari, dintre care “60% din bani au fost cheltuiţi de diversele agenţii ale Organizaţiei Naţiunilor Unite, 20% de către organizaţiile neguvernamentale, 10% de către Crucea Roşie şi 10% pentru ajutoare guvernamentale bilaterale”
. 

Există aproximativ 250 de organizaţii neguvernamentale, iar “unele dintre ele funcţionează ca nişte intreprinderi şi au interesul de a se menţine active şi de a-şi conserva personalul şi, deci, locurile de muncă”. Pe de altă parte, “ONG-urile sunt de două tipuri”, reprezentând, după caz, modelul scandinav sau modelul mediteranean. Modelul scandinav “îşi asumă deschis anumite convingeri politice pentru că reprezintă, de fapt, o prelungire a unor guverne care le furnizează, de altfel, şi bugetele de funcţionare”. Modelul mediteranean - din care fac parte, de exemplu, Médecins sans Frontières şi Médecins du Monde - “cultivă un fel de independenţă în raport cu puterea politică”. În unele zone ale lumii, de exemplu în Afganistan, “ONG-urile de tip scandinav sau agenţiile ONU nu sunt totdeauna bine văzute, considerându-se că sunt înfeudate Alianţei Nord-Atlantice şi unui anumit spirit occidental”. Organizaţiile neguvernamentale independente au avut un impact mai puternic pe plan local, fiind mai bine acceptate de populaţie.

Există şi familia umanitară a Crucii Roşii. Societăţile naţionale de Cruce Roşie sunt acuzate de a fi părtinitoare în anumite zone de conflict. “Greu de spus cum ar putea avea un impact credibil Crucea Roşie din Qatar, de exemplu, în anumite locuri din Siria, de exemplu la Damasc, când se ştie că statul Qatar sprijină forţele rebele şi insurgenţii care luptă pentru înlăturarea de la putere a lui Bachar al-Assad”.

Pierre Micheletti, vice-preşedinte al organizaţiei Acţiunea împotriva foamei  şi specialist în materie de intervenţii umanitare, a apreciat că sectorul umanitar trebuie scos de sub monopolul occidental. “Actuala situaţie nu mai corespunde noului echilibru planetar în condiţiile în care se afirmă noi puteri precum China, India, Brazilia. Există chiar o mitologie a intervenţiei umanitare care este una occidentală, şi de care trebuie să ne separăm pentru a putea fi mai eficienţi”
 a afirmat Pierre Micheletti. 
Merkel: Turcia are nevoie de “un sistem juridic independent, de presă independentă şi de un parlament puternic”

Angela Merkel a încercat să salveze acordul UE-Turcia privind imigranţii, după ce Ankara pare că se îndreaptă către oficializarea unui regim autoritar. Noul premier de la Ankara, Binali Yildirim, urmează să oficializeze trecerea Turciei către un regim prezidenţial în care Recep Tayyip Erdogan va deţine toate pârghiile puterii. Au fost luate deja primele măsuri - ridicarea imunităţii parlamentare, în marea majoritate a cazurilor, pentru deputaţii partidului pro-kurd HDP. „Nu este prima mea experienţă politică unde implementarea unui acord se dovedeşte dificilă” a declarat Angela Merkel la Instanbul. 
Cu ocazia primului summit umanitar mondial, cancelarul german a tras un semnal de alarmă după o discuţie cu preşedintele Turciei. “Am arătat clar în discuţia de astăzi că noi credem că este nevoie de un sistem juridic independent, de presă independentă şi de un parlament puternic” a afirmat Angela Merkel. “Desigur, decizia de a ridica imunitatea parlamentară pentru un sfert dintre deputaţi este ceva foarte îngrijorător. I-am spus asta limpede preşedintelui turc”
 a subliniat cancelarul german. 

Declaraţiile par fără echivoc, însă analiştii au apreciat că Angela Merkel este dispusă să facă multe concesii Turciei. “Merkel este gata să suporte multe pentru a menţine acordul cu Turcia” a afirmat Josef Janning, şeful biroului berlinez al European Council in Foreign Relations. “Nu are alternativă la a lucra cu Turcia în criza refugiaţilor”
 a precizat Josef Janning. Preşedinţia turcă a informat că, în urma discuţiilor dintre Recep Tayyip Erdogan şi Angela Merkel, s-a stabilit ca Turcia să continue negocierile pentru eliminarea regimului de vize şi pentru aderarea la Uniunea Europeană. 
Decizii finale ale summit-ului umanitar de la Istanbul

Primul summit umanitar mondial s-a încheiat cu o serie de decizii privind, în special, finanţarea acţiunilor de ajutor umanitar şi sprijinirea statelor afectate de criza din Siria. Totodată, au fost reafirmate angajamentele privind respectarea legislaţiei în domeniul drepturilor omului. 

S-a ajuns la un acord între 21 de tări donatoare şi 16 organizaţii de asistenţă umanitară ale Organizaţiei Naţiunilor Unite, prin care modalităţile de finanţare a asistenţei umanitare vor fi mai flexibile. Sumele vor ajunge să alimenteze programe pe termen mai lung, ceea ce va permite agenţiilor umanitare să facă mai mult decât să asigure doar ajutoare de bază.

 Acordul a fost iniţiat de vicepreşedintele Comisiei Europene pentru Cooperare Internaţională, Kristalina Georgieva, care a precizat că, în prezent, cheltuielile de administrare pentru activităţile umanitare consumă aproape 15% din fonduri. Kristalina Georgieva a menţionat că s-a decis îmbunătăţirea asistenţei pentru statele vecine Siriei. "Am discutat despre necesitatea de a creşte asistenţa pentru ţările vecine Siriei, atât prin găzduirea de refugiaţi cât şi prin sprijinirea acestor ţări să facă faţă consecinţelor acestei crize, precum, de exemplu, creşterea cererii de apă, hrană, adăpost, presiunea pusă pe nivelul salariilor şi al chiriilor. Cel mai important este că am discutat despre refinanţare pentru Siria şi pentru regiune. Sunt încântată să anunţ că au fost luate noi angajamente de 1 miliard şi 38 milioane de dolari. Din aceşti bani, contribuţia Comisiei Europene pe care o reprezint la acest summit este de 275 milioane  dolari"
. 
Secretarul de stat britanic pentru Dezvoltare, Justine Greening, a criticat dur actorii locali din Siria care împiedică ajutoarele să ajungă la populaţie. "Este o încălcare a legislaţiei internaţionale să opreşti accesul asistenţei umanitare pentru civilii care au nevoie de asta, motiv pentru care condamnăm toţi actorii locali care blochează asistenţa umanitară, fie că este vorba de guvernul sirian, de unele grupări extremiste, de opoziţie, sau, mai recent, de organizaţia Statul Islamic"
. 
CRIZA IMIGRANŢILOR TENSIONEAZĂ STATELE EUROPENE ŞI RELAŢIILE UE-TURCIA

Valul de refugiaţi care au intrat în Europa a determinat câteva dintre statele membre UE să-şi închidă graniţele. Două atentate teroriste sângeroase care au avut loc în Occident în jumătate de an au adâncit sentimentul de neîncredere. Acordul Schengen, care a eliminat frontierele naţionale în mare parte a Uniunii Europene, “nu a fost gândit pentru o astfel de criză”
, iar acum este pe punctul de a se destrăma. 

“Cel puţin 90 de terorişti islamişti” dispuşi să se autodetoneze “au intrat în Europa cu fluxul de refugiaţi şi aşteaptă ordine de atac”, se menţionează într-un raport al Ministerului francez de Interne. Documentul de 55 de pagini se concentrează pe pregătirea tehnică a teroriştilor şi pe tehnicile de criptare folosite pentru a nu fi prinşi. Raportul sugerează că “lipsa controalelor la frontiere le-a permis teroriştilor să se mişte liber în Europa, fără a trezi suspiciuni”. În plus, “faptul că guvernele naţionale nu au colaborat şi faptul că nu au făcut schimb de informaţii au facilitat dispariţia jihadiştilor de pe radare”
. 
Mecanism automat şi permanent de repartizare a imigranţilor între statele UE

Comisia Europeană a propus instituirea unui mecanism automat şi permanent de repartizare a imigranţilor între statele Uniunii Europene. Totodată, statele membre care nu acceptă cotele obligatorii ar putea primi amenzi de 250000 de euro pentru fiecare imigrant refuzat. Propunerile au fost avansate în cadrul iniţiativei de revizuire a regulamentului de la Dublin, care reglementează soluţionarea cererilor de azil în Uniunea Europeană. Acest mecanism îl suplimentează pe cel adoptat în luna septembrie 2015, care prevede redistribuirea a 160000 de imigranţi. Pentru a intra în vigoare, propunerea de revizuire a regulamentului de la Dublin trebuie validată de Parlamentul European şi, ulterior, de Parlementele statelor membre UE.
Potrivit popunerii Comisiei Europene, fiecărei ţări membră a Uniunii Europene ar urma să i se  aloce un procent din totalul imigranţilor extracomunitari sosiţi în UE, în baza unui algoritm ce va lua în calcul populaţia fiecărei ţări, PIB-ul  şi numărul de refugiaţi deja primiţi. În condiţiile în care numărul imigranţilor sosiţi din afara Uniunii Europene depăşeşte cu 50% cota de referinţă a unei ţări, se va activa automat mecanismul de redistribuire a imigranţilor. 
Comisia Europeană a susţinut că, astfel, va fi susţinută imigraţia legală şi va fi descurajată imigraţia de masă, de care profită în prezent traficanţii. Sistemul de redistribuire a imigranţilor poate fi corectat punctual pentru a se asigura protecţia copiilor neînsoţiţi şi dreptul la reîntregirea familiilor. Potrivit propunerii, statul care refuză să preia imigranţii care îi vor fi repartizaţi conform acestui sistem va trebui să plătească o amendă de 250000 de euro pentru fiecare imigrant. Sumele ar urma să fie alocate statului unde  rămâne refugiatul respins. „Nu există solidaritate à la carte în această Uniune” a declarat vicepreşedintele Comisiei Europene, Frans Timmermans, care a prezentat proiectul. „Există o cale de a arăta solidaritate în situaţia în care nu poţi prelua refugiaţii care îţi sunt alocaţi”
 a precizat în argumentarea propunerii.  

Dacă va fi adoptat, sistemul cotelor permanente va fi obligatoriu doar pentru 25 dintre cele 28 de state membre UE, întrucât Marea Britanie, Irlanda şi Danemarca beneficiază, conform tratatelor europene, de o derogare de la aplicarea deciziilor din domeniul Justiţie şi Afaceri Interne. Totuşi, ele vor putea să participe voluntar la acest mecanism de relocare. Având în vedere că, în prezent, imigranţii veniţi mai ales din Orientul Mijlociu şi Africa se îndreaptă cu precădere către statele cele mai dezvoltate ale Uniunii Europene sau către cele care oferă ajutoare sociale generoase, Comisia Europeană a cerut, de asemenea, să fie sancţionaţi imigranţii care nu depun cererea de azil imediat după intrarea în UE sau care, în timpul examinării cererii, pleacă spre alte state. De asemenea, solicitanţii de azil vor avea dreptul să primească ajutoare sociale doar în ţara în care vor fi repartizaţi conform cotelor. 

Pentru aplicarea acestor cote, actualul Birou European de Sprijin va fi reorganizat şi va deveni Agenţia Uniunii Europene pentru Azil. De asemenea, va fi îmbunătăţit sistemul Eurodac, în care sunt stocate amprentele digitale ale imigranţilor, pentru a se facilita expulzarea celor care nu au dreptul să primească azil. Propunerile mai includ şi măsuri pentru grăbirea examinării cererilor de azil.
Critici dure la adresa propunerii Comisiei Europene

Statele Grupului de la Vişegrad - Cehia, Polonia, Ungaria şi Slovacia - au anunţat că resping iniţiativa Comisiei Europene. Propunerea „este lipsită de sens, ea încalcă drepturile statelor membre UE”
 a reacţionat ministrul polonez de Interne, Mariusz Blaszczak. Şeful diplomaţiei de la Varşovia, Witold Waszczykowski a afirmat că iniţiativa Comisiei Europene „sună mai degrabă ca o păcăleală de 1 aprilie”
. 
Ministrul ungar de Externe, Peter Szijjarto, a calificat drept „şantaj” ideea Comisiei Europene de a sancţiona cu amenzi statele care nu acceptă noile cote obligatorii de imigranţi, considerând că propunere este „inacceptabilă şi neeuropeană”. Şeful diplomaţiei ungare a avertizat că însuşi „conceptul de cote este un eşec”
, amintind de cotele obligatorii adoptate în luna septembrie 2015, prin care s-a decis împărţirea între statele UE a 160000 de migranţi, dintre care până în prezent au fost redistribuiţi doar 1441. 
Premierul ungar, Viktor Orban, a calificat drept „scandalos” planul Comisiei Europene privind amendarea statelor membre cu 250000 de euro pentru fiecare imigrant pe care îl refuză. Viktor Orban a asociat propunerea cu „o lovitură în stomac” şi i-a acuzat pe liderii de la Bruxelles că trăiesc într-un turn de fildeş. „Nu înţeleg realitatea şi nu-şi dau seama despre ce vorbesc” a afirmat. Referitor la propunerea Comisiei Europene de a sancţiona statele membre, a precizat că „nu a existat niciodată o propagandă mai puternică împotriva ideii de Uniune Europeană”. În ceea ce priveşte propunerea Bruxellesului privind distribuirea automată a imigranţilor între statele membre, Viktor Orban a afirmat că „aripa de stânga, care a promovat măsura, a negat mereu că planul va fi impus cu forţa statelor membre”. Oficialul de la Budapesta a acuzat liderii de la Bruxelles că „vor să le ia ungurilor dreptul de a spune cu cine vor să trăiască şi cu cine nu”
. 
Ministrul ceh de Externe, Lubomir Zaoralek, a apreciat că propunerea înaintată de Comisia Europeană ar trebui adoptată doar prin consensul statelor membre ale Uniunii Europene, deplângând faptul că executivul comunitar repune acum în discuţie o iniţiativă care a mai fost evocată în ultimele luni - mai ales de cancelarul german, Angela Merkel - fără să fi întrunit un sprijin substanţial. Comisia Europeană „nu ar fi trebuit să propună ceva ce ne divizează, care nu ajută la nimic”
 a subliniat şeful diplomaţiei cehe. 
Vicepremierul ceh, Pavel Belobradek, a afirmat că propunerea Comisiei Europene, privind cotele obligatorii de refugiaţi aminteşte de Tratatul  încheiat de Hitler şi puterile europene, la München, în 1938, în urma căruia Cehoslovacia a pierdut o treime din teritoriu. Decizia din 1938 a fost luată în cadrul unei reuniuni la vârf la care reprezentanţii guvernului de la Praga nu au fost prezenţi. „Acordul asupra cotelor de refugiaţi aminteşte cehilor de un moment istoric, şi anume de acela când s-au luat decizii fără noi asupra teritoriilor noastre”
 a afirmat vicepremierul Pavel Belobradek. 
Austria, criticată pentru legea drastică privind dreptul de azil

Înaltul comisar ONU pentru drepturile omului, Zeid Ra’ad al-Hussein, şi-a exprimat îngrijorarea în legătură cu legea aspră adoptată în Austria, privind dreptul de azil. Legea permite iniţierea unei proceduri în baza căreia imigranţii ar putea fi întorşi la frontieră în decurs de o oră. 
După ce, iniţial, a primit refugiaţii, guvernul austriac a plafonat numărul solicitărilor de azil la 37500 în acest an şi a îngreunat reîntregirea familiei pentru imigranţi. ”Suntem îngrijoraţi că este posibil ca oamenii să fie întorşi la frontieră în mod îndoielnic”
 a declarat oficialul ONU, referindu-se la noua lege austriacă privind azilul.

Zeid Ra’ad al-Husseinşi-a exprimat îngrijorarea şi pentru faptul că legea permite plasarea minorilor imigranţi în detenţie pe o perioadă de până la trei zile, ceea ce ar putea reprezenta o încălcare a drepturilor copilului. ”Austria a fost mult timp o ţară europeană fruntaşă în privinţa apărarea drepturilor omului. Trebuie să existe, însă, o concordanţă între ceea ce le spui altor ţări şi ceea ce faci acasă”
 a afirmat oficialul  Organizaţiei Naţiunilor Unite.

Werner Faymann, care a apărat legea în faţa criticilor, a demisionat din postul de cancelar după ce Partidul social-democrat a suferit o înfrângere zdrobitoare în faţa extremei-dreapta. 
Conservatorii, parteneri ai social-democraţilor în coaliţia de guvernare, au condiţionat supravieţuirea coaliţiei de aplicarea legii privind azilul, indiferent de persoana îi va succeda lui Werner Faymann. Oficialii de la Viena au afirmat că legea este absolut necesară pentru apărarea ordinii publice.  

Comisia Europeană propune eliminarea vizelor pentru turci cu o clauză de anulare

Propunerea Comisiei Europene privind eliminarea vizelor pentru cetăţenii turci în Spaţiul Schengen va deveni activă doar dacă Ankara va îndeplini toate criteriile şi include o clauză privind reintroducerea vizelor în cazul unui aflux masiv de imigranţi. Comisia Europeană propune eliminarea vizelor de călătorie pentru cetăţenii turci în Spaţiul Schengen în schimbul intensificării acţiunilor Ankarei de limitare a afluxului de imigranţi spre Uniunea Europeană. Prim-vicepreşedintele Comisiei Europene, Frans Timmermans, a atras atenţia că Turcia trebuie să mai îndeplinească cinci dintre cele 72 de condiţii. "Nimeni nu va face nimic nereglementat"
 a subliniat.

Propunerea Comisiei Europene, care trebuie aprobată de Parlamentul European şi de Consiliul UE, include o clauză de reintroducere a vizelor în cazul în care va exista un aflux masiv de cetăţeni turci în Spaţiul Schengen. Clauza a fost propusă de Franţa şi Germania, care se tem să relaxeze condiţiile de călătorie pentru Turcia, o ţară cu 79 de milioane de locuitori.

Preşedintele Turciei, Recep Tayyip Erdogan, a respins solicitarea UE de a modifica legislaţia antiteroristă în schimbul vizelor în Spaţiul Schengen, o situaţie care riscă să conducă la anularea acordului dintre Uniunea Europeană şi Turcia în materie de imigraţie. "Turcia este vizată de atacuri teroriste din toate părţile, iar Uniunea Europeană ne spune să modificăm legile antiteroriste în schimbul obţinerii vizelor" a afirmat Recep Tayyip Erdogan. "Uniunea Europeană le-ar permite teroriştilor să instaleze corturi şi le-ar oferi oportunităţi, în numele democraţiei. Acum, ne cer să schimbăm legislaţia antiteroristă pentru a primi vize. Îmi pare rău, noi vom merge pe drumul nostru, iar voi pe al vostru"
. 
Turcia a fost lăsată să lupte singură împotriva reţelei teroriste Statul Islamic, a declarat preşedintele Recep Tayyip Erdogan. "Am fost lăsaţi singuri în lupta noastră împotriva acestei organizaţii care ne varsă sângele nostru prin atentate sinucigaşe şi prin atacuri contra Kilis" a afirnat liderul de la Ankara referindu-se la un oraş de frontieră vizat în mod regulat de rachete din Siria. "În Siria, dintre cei care spun că luptă contra Statului Islamic nici unul nu a suferit atâtea pierderi cât am suferit noi şi nici nu a plătit un preţ atât de mare ca noi"
 a adăugat Recep Tayyip Erdogan. Turcia se află în stare de alertă maximă, după ce fost zguduită în ultimele luni de o serie de atentate atribuite organizaţiei teroriste Statul Islamic. 
Uniunea Europeană cere Turciei să modifice legislaţia antiteroristă, pentru a beneficia de vize în Spaţiul Schengen, în cadrul acordului privind limitarea imigraţiei. Autorităţile turce acuză de terorism majoritatea disidenţilor, inclusiv jurnaliştii şi simpatizanţii mişcărilor separatiste kurde. 

Acordul Uniunii Europene cu Turcia privind eliminarea vizelor de călătorie pentru cetăţenii turci nu va fi implementat dacă administraţia de la Ankara nu va îndeplini condiţiile solicitate, a avertizat preşedintele Comisiei Europene, Jean-Claude Juncker. "Considerăm că este important să fie îndeplinite toate condiţiile. În caz contrar, acordul UE-Turcia nu va fi aplicat" a declarat Jean-Claude Juncker. Preşedintele Comisiei Europene, a afirmat că Recep Tayyip Erdogan ar trebui ”să reflecteze de două ori” înainte de a reveni asupra acordului încheiat  cu Uniunea Europeană pentru stoparea afluxului de imigranţi. ”Erdogan trebuie să reflecteze de două ori înainte de a ne spune, aşa cum afirmă unii dintre miniştrii săi, că acordul nu va aplicabil” a subliniat preşedintele Comisiei Europene.  "Dacă domnul Erdogan decide să nu le ofere cetăţenilor turci dreptul de a călători liber în Europa, trebuie să explice acest lucru poporului turc. Nu va fi problema mea, va fi problema lui" a afirmat şeful Comisiei Europene. "Ca parte a acordului, avansăm spre liberalizarea regimului de vize pentru cetăţenii turci. Turcia trebuie să îndeplinească, însă, toate condiţiile" a declarat Jean-Claude Juncker, în Adunarea Parlamentară a Consiliului Europei. "Liberalizarea vizelor ţine de respectarea criteriilor. Criteriile nu vor fi relaxate în cazul Turciei"
. 
Parlamentul European nu a aprobat renunţarea la vize pentru cetăţenii turci

Parlamentul European a decis să nu aprobe procedura de renunţare la regimul de vize pentru cetăţenii turci, în contextul în care Ankara a refuzat să modifice legea antiterorism, o condiţie din cele cinci neîndeplinite. Turcia a acceptat să primească imigranţi din Europa în schimbul a trei miliarde de euro ajutor financiar, liberalizarea vizelor pentru cetăţenii turci şi reluarea negocierilor privind aderarea la Uniunea Europeană. Acordul din luna martie a minimizat fluxul de imigranţi către Europa. Însă, Turcia este din ce în ce mai nemulţumită de faptul că măsurile privind ridicarea vizelor rămân la stadiul de promisiuni. Un raport al Comisiei Europene din 4 mai a prezentat o situaţie nesatisfăcătoare pentru acest acord. Cinci din cele 72 de solicitări ale UE pentru Turcia nu au fost îndeplinite. „Cele cinci solicitări rămase neîndeplinite au legătură cu protecţia datelor, corupţia, acordurile Europol, cooperarea judiciară şi legislaţia privind terorismul. O parte din ele se dovedesc a fi problematice pentru Turcia, mai ales cele care vizează înlăturarea corupţiei şi modificarea legislaţiei privind lupta împotriva terorismului”
. 

Membrii Parlamentului European s-au arătat îngrijoraţi la întâlnirea avută pe tema liberalizării vizelor pentru cetăţenii turci. Situaţia din Turcia a suscitat critici din partea tuturor forţelor politice reprezentate în Parlamentul European. 
Ministrul olandez al Apărării, Jeanine Hennis-Plasschaert, a menţionat în cadrul discuţiilor, că înţelegerea din 18 martie între Uniunea Europeană şi Turcia presupune ca Ankara să accelereze un proces existent pentru a îndeplini anumite condiţii pe care le-a acceptat încă din anul 2013. “Acordul nu este un cadou pentru preşedintele Erdogan, ci o situaţie din care toţi vom beneficia, turişti europeni şi milioane de cetăţeni turci, inclusiv activiştii privind drepturile omului. Turcia are multe lucruri de rezolvat”
 a precizat Jeanine Hennis-Plasschaert.  
Comisarul Dimitris Avramopoulos a declarat, de asemenea, că Turcia trebuie să facă progrese, dar că este optimist în privinţa faptului că Ankara va forţa lucrurile pentru ca reformele solicitate de UE să fie puse în operă.  “Nu vom scădea nivelul standardelor noastre”
 a subliniat  Dimitris Avramopoulos.  
Europarlamentarul italian Fabio Massimo Castaldo a fost tranşant în afirmaţiile sale, considerând că „acordul este ilegal”, iar preşedintele Erdogan "nu poate fi prietenul nostru". Mario Borghezio a calificat Turcia drept "stat poliţienesc controlat de un autocrat"
. 
Poziţia eurodeputatului ecologist Rebecca Harms a fost fermă. A susţinut că în Turcia există multe încălcări ale drepturilor omului şi ale democraţiei şi că nu doreşte ca Uniunea Europeană să depindă în totalitate de Turcia, dar să caute soluţii împreună cu Organizaţia Naţiunilor Unite pentru criza refugiaţilor. “Este o greşeală să amesteci strategia privind criza refugiaţilor cu politica aplicabilă vecinilor Uniunii Europene” a precizat Rebecca Harms. Ea a subliniat faptul că "ziariştii independenţi şi criticii lui Erdogan dispar după gratii", în timp ce "Uniunea Europeană" riscă să devină "complice la fărădelegile” comise în Turcia şi să ignore violarea unor drepturi fundamentale în această ţară. Şefa grupului egologist din Parlamentul European a subliniat că „Europa nu are dreptul să mai şi susţină drumul autoritar pe care-l parcurge Erdogan"
. 
Liderul grupului parlamentar PPE, Manfred Weber, a declarat că dacă Turcia nu va îndeplini permanent criteriile, "se va reveni asupra liberalizării regimului vizelor"
. Marine Le Pen s-a poziţionat împotriva acordului, considerând măsura “de-a dreptul nebunească”
. A adăugat că liderul turc foloseşte criza refugiaţilor ca pe o armă împotriva Uniunii Europene. 
Turcia ameninţă cu renunţarea la acordul cu UE privind refugiaţii


Oficialii turci sunt nemulţumiţi de poziţia Uniunii Europene şi susţin că legea împotriva terorismului, deşi nemodificată, se ridică la nivelul standardelor europene în contextul în care sute de ofiţeri de securitate au murit din cauza teroriştilor kurzi, iar atentatele kamikaze se înmulţesc. Preşedintele Turciei, Recep Tayyip Erdogan, a afirmat că grupările teroriste au condiţii pentru dezvoltare în ţările europene, deşi Uniunea Europeană îşi întăreşte constant poziţia împotriva fenomenului numit terorism. „Ţările UE îi susţin pe terorişti chiar pe teritoriul lor. Facţiunile politice ale grupărilor teroriste din Siria şi Irak găsesc condiţii prielnice chiar în interiorul Uniunii”
 a declarat Erdogan.  
Preşedintele Turciei, Recep Tayyip Erdogan, a declarat anterior că "Uniunea Europeană are mai mare nevoie de Turcia" decât are Turcia de Uniunea Europeană, denunţând raportul Parlamentului European. Raportul Parlamentului European, unde este criticat modul în care Turcia respectă drepturile omului şi libertatea presei, este "provocator", într-un moment în care relaţiile cu Europa sunt pe calea cea bună, a precizat Erdogan. Liderul de la Ankara a apreciat că majoritatea criticilor formulate la adresa Turciei venind din partea Occindentului sunt "rău intenţionate"
.
Pe de altă parte, Recep Tayyip Erdogan a declarat că turcii ar putea călători fără vize în Spaţiul Schengen începând din luna octombrie, părând să amâne termenul stabilit cu Uniunea Europeană. "În privinţa vizelor, promisiunea europenilor este pentru luna octombrie. Sper că vor respecta cuvântul dat"
 a menţionat Erdogan.
Turcia a ameninţat că ar putea renunţa la Acordul cu UE privind criza refugiaţilor. Administraţia de la Ankara acuză că Uniunea Europeană aplică „standarde duble” în relaţia cu Turcia, avertizând că ar putea renunţa la acordul cu Bruxelles-ul privind criza refugiaţilor. „Uniunea Europeană are standarde duble. Bruxellesul trebuie să-şi respecte partea din acord. Atâta timp cât această atitudine va continua, Turcia va trece la decizii radicale şi clare”
 a declarat Yigit Bulut, consilier al preşedintelui Turciei, Recep Tayyip Erdogan. Anunţul a survenit după ce Angela Merkel a declarat că proiectul Uniunii Europene de liberalizare a vizelor pentru cetăţenii turci până la 1 iulie trebuie  amânat întrucât Ankara nu întruneşte la timp condiţiile-cheie pentru ridicarea vizelor. Angela Merkel a reiterat că Turcia trebuie să îndeplinească toate condiţiile, inclusiv revizuirea legislaţiei în materie de terorism, pentru a obţine eliminarea vizelor de călătorie.  Guvernul german „nu se asteaptă ca turcii să primească dreptul de a intra fără viză în Uniunea Europeană înainte de 2017 din cauză că Ankara nu va îndeplini condiţiile necesare până la sfârşitul acestui an”
 au declarat, sub protecţia anonimatului, surse oficiale din Berlin. La rândul său, premierul britanic, David Cameron, a declarat că având în vedere progresul înregistrat până acum, „am putea ajunge în anul 3000"
, înainte ca Turcia să adere la Uniunea Europeană. 


Ministrul turc de Externe, Mevlut Cavusoglu, a afirmat că Turcia va fi nevoită să suspende acordul cu Uniunea Europeană privind oprirea fluxului de imigranţi spre blocul comunitar dacă nu va exista o înţelegere în legătură cu liberalizarea regimului de vize pentru cetăţenii turci. "Acum este rândul Uniunii Europene să-şi îndeplinească obligaţiile. Cred că va acţiona în conformitate cu înţelegerea, întrucât Turcia a îndeplinit o mare parte din ea. Anularea acordului nu se află pe agenda noastră şi vom continua să ne îndeplinim partea ce ne revine pentru ca el să reuşească"
 a declarat şeful diplomaţiei de la Ankara.
Volkan Bozkir, ministrul turc al Afacerilor Europene, a declarat că acordul semnat în luna martie între Turcia şi UE referitor la criza refugiaţilor "traversează un moment foarte periculos". În cauză se află, cu precădere, cerinţa Ankarei, precizată în acord, ca Uniunea Europeana să scutească de vize cetăţenii turci în spaţiul Schengen pentru vizite mai scurte de trei luni.  În acord se precizează, ca prioritate, schimbarea legislaţiei actuale a Turciei privind lupta antiteroristă. Actuala legislaţie poate fi utilizată şi pentru reprimarea opoziţiei. Ankara nu concepe să ia o astfel de măsură. "Ne este imposibil să acceptăm orice modificare a legislaţiei noatre antiteroriste"
 a declarat Volkan Bozkir. Cele cinci criterii neîndeplinite de Turcia sunt modificarea legii datelor personale, cooperarea Turciei cu Europol şi cu autorităţile judiciare europene, lupta împotriva corupţiei şi - deosebit de important - modificarea legislaţiei antiteroriste. Situaţia complică şi schimbă calendarul evoluţiei aplicării acordului UE-Turcia. 
Premierul turc: „UE să-şi clarifice poziţia în privinţa imigraţiei şi aderării Turciei”

Binali Yildirim,  premierul Turciei, a cerut Uniunii Europene să-şi clarifice poziţia în privinţa imigraţiei şi aderării Turciei la spaţiul comunitar. Cu ocazia congresului special al partidului de guvernământ, AK, delegaţii l-au ales în unanimitate pe Binali Yildirim ca nou lider al formaţiunii politice, fapt ce avea să-l propulseze ca viitor premier al ţării.
Politicianul turc a afirmat că Uniunea Europeană trebuie să pună capăt "confuziei" cu privire la politicile sale legate de problema imigraţiei şi de aderarea Turciei. "Există un lucru care trebuie rezolvat de UE. Să pună capăt confuziei cu privire la aderarea Turciei şi problema imigraţiei. Este timpul să ştim şi noi ce crede UE despre Turcia"
 a declarat Binali Yildirim la congresul partidului. Binali Yildirim, aliat al preşedintelui Erdogan, a mai declarat că tranziţia către un sistem prezidenţial, cerută de liderul de la Ankara, va fi o prioritate în timpul mandatului său. De asemenea, a promis că va continua lupta împotriva militanţilor kurzi şi cei ai reţelei teroriste Statul Islamic.

Turcia nu va deveni membră a Uniunii Europene în următorii cinci ani, a afirmat Valdis Dombrovskis, vicepreşedinte al Comisiei Europene responsabil cu Zona Euro şi dialog social. Valdis Dombrovskis a precizat că, deşi Comisia Europeană a intensificat discuţiile cu Turcia în încercarea de a stopa fluxul de imigranţi către Europa, ”procesul de aderare este unul foarte complex, în cadrul căruia trebuie îndeplinite multe condiţii”. ”Nu cred că putem discuta despre aderarea Turciei la Uniunea Europeană în viitorul apropiat şi, cu siguranţă, nu în următorii cinci ani”
 a afirmat vicepreşedintele Comisiei Europene.
Turcia elimină vizele pentru ciprioţi dar nu recunoaşte independenţa Ciprului

Cetăţenii ciprioţi nu vor mai avea nevoie de vize pentru a intra în Turcia, potrivit unei decizii a Executivului de la Ankara în baza acordului cu Uniunea Europeană privind imigranţii.  Eliminarea vizelor pentru ciprioţi a fost una dintre cele 72 de condiţii impuse de UE pentru liberalizarea sistemului de vize pentru Europa în cazul cetăţenilor turci. Pe de altă parte, Turcia refuză, în continuare, să recunoască independenţa Ciprului - o altă solicitare a Uniunii Europene pentru a ridica vizele de călătorie în Europa în cazul cetăţenilor turci. 
"Nu înseamnă că recunoaştem independenţa Ciprului. Dacă Uniunea Europeană ridică vizele de călătorie pentru cetăţenii turci, şi noi vor ridica vizele în cazul celorlalte state ale Uniunii Europene" a declarat un oficialul turc, sub protecţia anonimatului. "În acest moment, ciprioţii-greci pot deja să călătorească în Turcia, dar le emitem viza într-un document separat. În baza acestei noi înţelegeri, nu vor mai avea nevoie de viză"
.
O decizie a justiţiei din Grecia „pune sub semnul întrebării acordul UE-Turcia”

Justiţia din Grecia a decis în cazul unui imigrant sirian că acesta nu trebuie trimis înapoi în Turcia din cauză că acest stat nu este sigur. Reprezentanţi ai Amnesty International au afirmat că decizia „pune sub semnul întrebării valabilitatea întregul acord UE-Turcia din cauză că Ankara nu respectă drepturile umanitare elementare ale imigranţilor sirieni, care sunt în pericol să fie retrimişi în Siria”
.

O sursă din cadrul Ministerului grec al Imigraţiei a declarat că decizia instanţei nu s-a referit la situaţia de ansamblu, dar la un caz particular, în care petentul solicita să fie înregistrat iar cererea de azil să fie procesată la Atena.  În ziua în care s-a anunţat decizia instanţei, autorităţile elene au retrimis în Turcia 51 de imigranţi sosiţi în insulele Lesbos şi Kos. În baza acordului încheiat  între Uniunea Europeană şi Turcia, imigranţii sosiţi în Grecia sunt retrimişi în Turcia în condiţiile în care cererile lor de azil sunt respinse.

Purtătorul grec de cuvânt al Amnesty International, Giorgos Kosmopoulos, a declarat că Turcia nu acordă imigranţilor protecţie în conformitate cu  Convenţia Refugiaţilor. Imigranţii aflaţi în Turcia nu au drept de muncă, acces la asigurări medicale sau la viaţă normală de familie, „existând serioase suspiciuni că autorităţile turce îi retrimit în Siria pe cei fugiţi de acolo” a precizat Giorgos Kosmopoulos. ”Acest acord ar trebui oprit, iar refugiaţii ar trebui relocaţi în state europene sigure, unde să le fie respectată demnitatea”
 a subliniat purtătoul de cuvânt al Amnesty International. Oficialul Ministerului Imigraţiei a precizat că, în centrele de primire a imigranţilor sosiţi în Grecia, comitetele judiciare nu decid dacă refugiaţilor li se acordă sau nu azil, ci numai dacă respectiva solicitare poate fi judecată sau nu în Grecia. 

Ambasadorul UE la Ankara nemulţumeşte oficialii turci

Ambasadorul UE la Ankara a fost convocat pentru a i se aduce la cunoştinţă nemulţumirea Ministerului turc de Externe în legătură cu comentariile pe care acesta le-a făcut la adresa acordului pe tema refugiaţilor. Potrivit unor surse din Ministerul turc de Externe, oficialii de la Ankara s-au simţit ofensaţi de faptul că ambasadorul Hansjörg Haber a folosit un proverb german, considerat jignitor, pentru a descrie modul în care decurg discuţiile privitoare la relaxarea regimului de vize pentru cetăţenii turci. ”Noi avem un proverb: să începi lucrurile ca un turc şi să le termini ca un german. Aici, însă, s-a petrecut invers. Am început ca germanii şi terminăm ca turcii”
 a afirmat Hansjörg Haber, ambasadorul UE la Ankara. ”Am transmis ambasadorului UE nemulţumirea noastră legată de comentariile sale şi am condamnat acest gen de exprimare”
 au afirmat surse diplomatice turce. 
Turcia şi UE discută din 2013 despre liberalizarea regimului de călătorie. În luna martie, cele două părţi au căzut de acord  ca problema să fie tratată în cadrul unui pachet mai larg, parte a Acordului de stopare a imigraţiei ilegale din Turcia către Uniunea Europeană. Discuţiile s-au blocat în momentul în care Bruxelles-ul nu s-a arătat dispus la concesii şi a insistat ca negocierile cu Ankara pe tema vizelor de călătorie să fie reluate după ce Turcia îşi va fi reformat legislaţia antiteroristă. Turcia a refuzat această condiţionare şi a avertizat că ”în situaţia în care Uniunea Europeană nu-şi respectă promisiunile” va înceta să onoreze partea sa de acord. În baza acordului, Turciei i s-au promis o finanţare mai amplă din partea UE pentru refugiaţii care trăiesc pe teritoriul său, relansarea negocierilor de aderare la UE şi o mai rapidă liberalizare a regimului de vize. În schimb, Turcia s-a angajat să prevină plecarea imigranţilor şi refugiaţilor de pe teritoriul său către Europa pe rute ilegale şi să-i primească înapoi pe cei care ajung în blocul comunitar.  Liberalizarea regimului de vize pentru Turcia, ţară cu o populaţie de 75 de milioane de locuitori, este controversată în rândul statelor din Uniunea Europeană.  
Tensiuni diplomatice între Turcia şi partenerii din NATO şi UE

Turcia şi-a rechemat ambasadorul de la Berlin după ce parlamentarii germani au aprobat o moţiune care descrie masacrul asupra armenilor de către forţele otomane de acum un secol drept genocid. Preşedintele Turciei a afirmat că decizia va ”afecta serios”
 relaţiile dintre cele două ţări. 
Germania are relaţii solide şi extinse cu Turcia în pofida diferenţelor de opinie asupra unor subiecte, a declarat cancelarul german, Angela Merkel, după ce Bundestagul a adoptat rezoluţia prin care se recunoaște genocidul contra armenilor comis de Imperiul Otoman în 1915. ”Sunt multe lucruri care leagă Germania de Turcia şi, chiar dacă există între noi diferenţe de opinii asupra unei probleme specifice, amploarea legăturilor noastre, prietenia, relaţiile strategice sunt excelente”
 a afirmat Angela Merkel într-o conferinţă de presă comună cu secretarul general NATO, Jens Stoltenberg. Cancelarul german a susţinut această rezoluţie, însă nu a votat.
Peste 20 de ţări, precum şi Papa Francisc, au recunoscut genocidul armenilor din 1915. Turcia continuă să nege că ar fi existat o campanie susţinută de ucidere a creştinilor armeni în timpul Primului Război Mondial. Turcia susţine că tot ce s-a întâmplat în 1915 nu poate fi calificat drept genocid, iar cifra de 1.5 milioane de morţi, avansată de comunitatea armeană, este mult exagerată.  
Anterior, preşedintele Turciei, Recep Tayyip Erdogan, a criticat Germania, Franţa şi Rusia - ţări au recunoscut genocidul contra armenilor comis de otomani în perioada 1915-1917. „Ultimele ţări care ar trebui să vorbească despre genocid sunt Germania, Rusia şi Franţa” a afirmat Recep Tayyip Erdogan.  „În primul rând, aceste ţări trebuie să-şi cureţe petele de pe propriile lor istorii”
 a adăugat liderul de la Ankara, criticând, de asemenea, Uniunea Europeană, care i-a cerut Turciei la mijlocul lunii aprilie să recunoască „genocidul” împotriva armenilor. 

În altă ordine de idei, Consiliul Naţional de Securitate al Turciei a cerut Cehiei, Germaniei, Suediei şi Franţei să reevalueze acordul de deschidere pe teritoriul lor a unor birouri de reprezentare a Partidului Democrat Sirian - PYD, considerat o ramură a PKK de autoritatile de la Ankara.  PYD urmăreşte formarea unei unităţi statale în nordul Siriei, acţiune reprobată de Turcia. PYD are o structură militară - YPG - care luptă împotriva Statului Islamic, beneficiind de sprijinul Satelor Unite. Ministrul turc de Externe a apreciat drept „inacceptabilă”
 apariţia trupelor speciale americane cu însemne ale YPG în operaţiunea militară din Raqqa. La summit-ul NATO de la Varşovia, din 8-9 iulie, preşedintele Recep Tayyip Erdogan va ridica problema sprijinului acordat de partenerii din Alianţa Nord-Atlantică unor mişcări şi grupări  teroriste care acţionează împotriva Turciei. 
Copii abuzaţi sexual într-o tabără de refugiaţi din Turcia

Un îngrijitor de la tabăra de refugiaţi Nizip din Turcia, situată în apropiere de graniţa turco-siriană, a fost acuzat de a fi molestat şi agresat sexual cel puţin 30 de baieţi sirieni, cu vârste cuprinse între 8 şi 13 ani. Îngrijitorul, numit în documentele procuraturii E.E, este acuzat că a cumpărat tăcerea copiilor sirieni cu bani, sumele fiind cuprinse între 45 eurocenti şi 1,5 euro. Un oficial militar de la tabăra BirGun a susţinut că Autoritatea de gestionare a executivului (AFAD) ar trebui „să răspundă pentru haosul de la Nizip, care a permis abuzurea copiilor sub ochii autorităţilor”
. Pe de altă parte, AFAD a precizat că au fost luate toate măsurile pentru a preveni repetarea unor astfel de abuzuri sexuale, iar victimele vor primi sprijin psihologic. Ulterior depistării abuzurilor sexuale, după o anchetă militară, doar opt băieţi sirieni abuzaţi au decis să depună plângeri penale, cei mai mulţi temându-se că vor fi deportaţi în Siria dacă se plâng de condiţiile din tabără. E.E şi-a recunoscut faptele în faţa instanţei.

Tabăra de refugiati Nizip, unde sunt adăpostiţi 14000 de sirieni, a fost vizitată în luna aprilie de cancelarul german, Angela Merkel, care a vrut să vadă unde se îndreaptă ajutoarele umanitare oferite de europeni. În timpul vizitei, Angela Merkel a fost întâmpinată cu flori de un grup de copii sirieni, care au condus-o. Angela Merkel s-a declarat impresionată de condiţiile de viaţă din tabăra de refugiaţi şi de modul în care sunt trataţi aceştia. Preşedintele Consiliului European, Donald Tusk, a precizat că Turcia este cel mai bun exemplu pentru modul în care ţările lumii ar trebui să se comporte cu refugiaţii.
VARIA
ALEGERI REGIONALE ŞI LOCALE ÎN ANGLIA CU VALOARE DE TEST POLITIC


Britanicii s-au prezentat la urne pentru a alege parlamentari, consilieri, primari, reprezentanţi în poliţie, în cele patru state componente ale Marii Britanii. Astfel, britanicii au votat pentru primari regionali şi consilieri locali în Anglia, pentru primarul Londrei şi pentru consiliul Primăriei din Londra, pentru membrii Parlamentului din Scoţia, din Ţara Galilor şi din Irlanda de Nord, precum şi pentru comisari de poliţie. 
La alegeri au putut participa persoanele cu vârsta minimă de 18 ani. În Scoţia, vârsta minimă este de 16 ani. Dreptul de vot este acordat şi cetăţenilor UE rezidenţi în Regatul Unit. Pentru prima oară după descentralizarea administrativă, alegerile pentru primarul şi Adunarea Londrei, Parlamentul Soţiei, Adunarea Ţării Galilor şi Adunarea Irlandei de Nord au avut loc simultan, odată cu alegerile locale din Anglia care sunt organizate anual.
Test politic


Scrutinul a avut valoare de test politic atât pentru Partidul Conservator, aflat la guvernare, cât şi pentru Partidul Laburist, din opoziţie, la un an după alegerile parlamentare. „Alegerile locale sunt, de obicei, folosite de britanici pentru a pedepsi guvernele aflate la putere, motiv pentru care de peste 30 de ani opoziţia a obţinut mereu rezultate bune la alegerile locale, când acestea erau decalate de alegerile generale”
.  Alegerile regionale şi locale s-au desfăşurat cu opt săptămâni înaintea referendumului în care electoratul decide dacă Marea Britanie rămâne în Uniunea Europeană sau dacă părăseşte blocul comunitar.  
Alegerile au avut o importanţă sporită atât datorită prerogativelor mai mari pe care aceste adunări legislative le-au dobândit şi le vor mai dobândi în anii ce urmează, cât şi în urma reapariţiei temei independenţei în Scoţia. Se aştepta ca UKIP să intre pentru prima oară în Adunarea Londrei, în Parlamentul Scoţiei şi în Adunarea Ţării Galilor, iar Partidul Liberal Democrat să marcheze o revenire faţă de rezultatul catastrofal de la alegerile generale de anul trecut. În Irlanda de Nord - care are o Adunare cu 108 mandate alese printr-un scrutin uninominal proporţional, în care alegătorii marchează candidaţii în ordinea preferinelor - marile partide din Marea Britanie, cu excepţia UKIP, nu prezintă candidaţi, iar clivajul protestanţi pro-britanici - catolici separatişti continuă să definească un peisaj politic diferit.  

Nu mai puţin importante au fost alegerile locale din Anglia, unde se aleg  integral sau parţial, prin vot majoritar uninominal, 124 de consilii locale. De asemenea, sunt aleşi primarii din Liverpool, Bristol şi Salford. Alegerile au fost importante aici întrucât au fost chemaţi la urne 16 milioane de alegători, mai mulţi decât în Londra, Scoţia, Ţara Galilor şi Irlanda de Nord luate împreună. Testul politic a fost, poate, cel mai relevant, dat fiind faptul că în Anglia - exeptând Londra - se aleg două treimi dintre deputaţi. 

.Laburistul Sadiq Khan, primul primar musulman al Londrei

Teoretic, Partidul Laburist ar fi trebuit să fie beneficiarul impopularităţii Partidului Conservator după un an de guvernare. Însă, Partidul Laburist trece prin puternice convulsii în urma scandalului legat de acuzaţiile de antisemitism la adresa unor membri importanţi ai săi. Cazul cel mai răsunător este cel al fostului primar al Londrei din perioada 2000 - 2008, Ken Livingstone, care a afirmat că Hitler a sprijinit sionismul în primii ani după venirea sa la putere. Atitudinea şovăielnică în cazul acestor acuzaţii a lui Jeremy Corbyn, ales în fruntea Partidului Laburist în septembrie 2015, a provocat indignarea multor deputaţi laburişti, care au cerut măsuri drastice şi prompte împotriva oricărei manifestări de antisemitism în partid. „Partidul Laburist este sprijinit acum de doar 8,5% dintre membrii comunităţii evreieşti”
, potrivit unui sondaj publicat de săptămânalul britanic  Jewish Chronicle.  


S-a aşteaptat ca laburiştii să obţină rezultate slabe în Scoţia, unde Partidul Naţionalist Scoţian era creditat ca învingător în sondaje cu majoritatea absolută a celor 129 de mandate - 73 alese prin scrutin majoritar uninominal şi 56 prin vot proporţional de listă, determinant pentru structura Parlamentului. Aşteptările au fost asemănătoare în Ţara Galilor, unde sunt 60 de mandate - dintre care 40 alese prin vot majoritar uninominal şi 20 prin scrutin proporţional de listă, care determină structura Adunării, şi unde, după anul 1999, laburiştii s-au aflat la putere, neîntrerupt. 
În urma alegerilor, laburiştii, reprezentând opoziţia oficială, au pierdut zeci de consilii locale şi regionale în Scoţia, Ţara Galilor, în diverse părţi ale Angliei şi în Irlanda de Nord. Rezultatele ar putea reprezenta „un verdict negativ pentru Jeremy Corbyn ca preşedinte al Partidului Laburist britanic”
.  

Scrutinul care a atras atenţia a fost cel pentru primarul Londrei - care, cu aproape nouă milioane de locuitori, este cel mai mare oraş din Uniunea Europeană. Primăria din Londra dispune de un buget de 24 miliarde de euro. Laburistul Sadiq Khan a devenit primul primar musulman al Londrei, în pofida faptului că deputatul Zac Goldsmith, contracandidatul său conservator, a încercat să-l asocieze în campanie cu mişcările extremiste islamice. Sadiq Khan a negat acuzaţiile, declarând că a luptat toată viaţa împotriva extremismului. 

“Mulţumesc Londra! Londra este cel mai grozav oraş din lume. Sunt mândru de oraşul nostru. Sunt profund mişcat de speranţa şi încrederea pe care mi le-aţi acordat”
 a declarat Sadiq Khan, a cărui victorie a fost fermă. În fapt, şi-a depăşit contracandidatul cu peste 13%, atingând cel mai categoric scor în alegerile pentru primăria din Londra în ultimii 16 ani.  

Sadiq Khan, un eurofil în vârstă de 45 de ani, este de origine pakistaneză, fiu al unui şofer de autobuz. A studiat ştiinte juridice şi şi-a luat diploma la Universitatea de Nord din Londra. Ulterior a lucrat ca avocat la asociaţii pentru apărarea drepturilor omului. Contracandidatul său conservator, Zac Goldsmith, un eurosceptic în vârstă de 41 de ani, este fiul unui bancher miliardar. În Londra a mai fost aleasă o Adunare cu 25 de membri - dintre care 14 aleşi prin scrutin majoritar uninominal şi 11 prin scrutin proporţional de listă, care determină şi structura acestui for.. La scrutinul desfăşurat la Londra prezenţa la vot a fost de aproximativ 37%. 
Premierul britanic conservator şi primarul laburist al Londrei, aliaţi în campania anti-Brexit

Premierul conservator, David Cameron, şi primarul laburist al Londrei, Sadiq Khan, şi-au intensificat campania pentru rămânerea Regatului Unit în Uniunea Europeană. Exponenţi ai unor taberelor politice rivale, cei doi speră să convingă britanicii că viitorul ţării trebuie să fie în blocul comunitar. Potrivit unui sondaj, “88% dintre economiştii care activează în Londra au apreciat că o eventuală părăsire a Uniunii Europene va avea un puternic impact negativ asupra Marii Britanii”
. 
Pe de altă parte parte, cei care susţin desprinderea Marii Britanii de Uniunea Europeană - precum fostul primar al Londrei, conservatorul Boris Johnson - au o cu totul altă perspectivă. Boris Johnson este vârful de lance al campaniei care susţine Brexit-ul. Fostul primar al Londrei a afirmat că, de două mii de ani, de pe vremea romanilor, istoria Europei a fost marcată de încercările de a uni continentul sub o singură autoritate. "Napoleon, Hitler şi alţii au încercat acest lucru, iar consecinţele au fost tragice. Uniunea Europeană vrea acelaşi lucru, dar cu alte metode. Nu există o singură autoritate pe care toţi să o respecte şi să o înţeleagă"
. Liderul UKIP, Nigel Farrage, a afirmat că îl susţine pe Boris Johnson pentru a deveni viitorul premier al Marii Britanii. Remacile au fost catalogate drept “jignitoare şi disperate” de susţinătorii taberei care doreşte rămânerea Marii Britanii în Uniunea Europeană. 

NOUĂ TRANŞĂ DE ÎMPRUMUT PENTRU GRECIA

Reuniune de urgenţă a Eurogrup pentru Grecia 

Miniştrii de Finanţe din ţările zonei euro au avut în 9 mai o reuniune de urgenţă în încercarea de a ajunge la un acord cu privire la reformele adoptate de Grecia şi de a „evita repetarea negocierilor haotice de anul trecut”
. Fără noi credite din partea Uniunii Europene şi Fondului Monetar Internaţional,  Atena risca să nu poată face faţă unor datorii de aproximativ cinci miliarde de euro care trebuie rambursate până la mijlocul lunii iulie. Pe agenda oficială a reuniunii miniştrilor de Finanţe din zona euro au figurat stadiul primei evaluări a programului de ajustare macroeconomică a Greciei şi progresele realizate de Grecia cu privire la pachetul de reforme necesar pentru finalizare primei evaluări, deopotrivă cu „posibile măsuri de relaxare a datoriei care să asigure că necesităţile de finanţare ale Greciei rămân la un nivel sustenabil”. Reuniunea extraordinară a Eurogrup a fost convocată după ce, la reuniunea de la Amsterdam din 22 aprilie, miniştrii de Finanţe din zona euro nu au putut finaliza prima evaluare a programului cu Grecia, care, conform calendarului iniţial, trebuia finalizată în  decembrie 2015. 
„Eurogrupul a concluzionat că autorităţile şi instituţiile elene trebuie să lucreze în continuare la un mecanism privind măsuri de urgenţă suplimentare. Acestea vor intra în vigoare doar dacă vor fi depuse eforturi suplimentare pentru a fi atinse obiectivele de excedent primar convenite. Încheierea primei evaluări pregăteşte terenul pentru acordarea de asistenţă financiară suplimentară pentru Grecia, după ce Atena va fi pus în aplicare acţiunile preliminare şi după efectuarea procedurilor naţionale relevante în celelalte state membre ale zonei euro” s-a precizat în concluzii. De asemenea, „Eurogrupul şi-a reafirmat disponibilitatea de a lua în considerare, la încheierea primei evaluării şi dacă acest lucru este necesar, posibile măsuri suplimentare pentru a asigura sustenabilitatea nevoilor de refinanţare ale Greciei”. În acest sens, Eurogrupul a convenit „asupra unei serii de principii directoare generale şi a unei abordări secvenţiale” şi „a însărcinat Grupul de lucru pentru Eurogrup să desfăşoare lucrări privind alte detalii”
. Eurogrupul a decis să continue discuţia în cadrul următoarei  reuniuni, în 24 mai. 
FMI sugerează o posibilă retragere din planul de salvare al Greciei

Fondul Monetar Internaţional a transmis un avertisment ferm către miniştrii de Finanţe din zona euro. În fapt, FMI le-a cerut să înceapă de urgenţă negocieri pentru a acorda Greciei o reducere a datoriei, în pofida opoziţiei Germaniei. Într-o scrisoare transmisă anterior reuniunii Eurogrup de la începutul lunii mai, directorul general al FMI, Christine Lagarde, a subliniat că negocierile dintre Atena şi creditorii internaţionali, legat de reducerile bugetare "de rezervă", în valoare de trei miliarde de euro, au eşuat iar diminuarea datoriilor trebuie luată imediat în discuţie. În caz contrar, este posibil ca FMI să nu mai participe la acest program. "Credem că măsurile specifice de reformă economică, restructurarea datoriilor şi finanţarea trebuie discutate simultan. Pentru ca noi să sprijinim Grecia cu un nou acord FMI, este esenţial ca finanţarea şi ştergerea datoriilor către partenerii europeni ai Greciei să se bazeze pe ţinte fiscale realiste,  sprijinite de măsuri credibile pentru a fi atinse" se precizează în scrisoarea trimisă de Christine Lagarde. Directorul general al FMI a subliniat necesitatea  revizuirii în scădere a obiectivului cerut Atenei, pentru 2018, privind un excedent bugetar primar de 3,5% din PIB. Christine Lagarde a apreciat că obiectivul este  "contraproductiv"
. 


Ulterior transmiterii scrisorii de către Christine Lagarde către miniştrii de Finanţe ai zonei euro, s-a înregistrat o relativă relaxare a poziţiei Germaniei - care, până atunci, manifestase intransigenţă. Ministrul german al Economiei, Sigmar Gabriel, a adresat un apel către ţările membre ale zonei euro în sensul demarării negocierilor vizând  reducerea datoriei elene. Sigmar Gabriel a apreciat că "nu există nici o logică să înăbuşi semnele unei relansări economice prin noi măsuri de austeritate". Cancelarul german, Angela Merkel, afimase, anterior, că reducerea valorii nominale a datoriei Greciei nu este posibilă conform reglementărilor din zona euro, adăugând că Berlinul vrea „finalizarea rapidă a evaluării progreselor înregistrate de Atena în procesul de implementare a reformelor cerute de creditorii internaţionali în schimbul asistenţei financiare”
.
Fostul ministru elen de Finanţe: "Nu contează cine iese în faţă în  dispută, FMI sau UE, cel care va pierde este poporul grec"

 
Fostul ministru elen de Finanţe, Yanis Varoufakis, a afirmat că „duşmănia dintre Fondul Monetar Internaţional şi partea europeană din troica creditorilor Greciei este veche” şi „ne apropiem de ceva care pare un sfârşit de partidă periculos". În opinia fostului ministru, încă de la primul program de salvare pe care l-a obţinut Grecia, semnat în mai 2010, Fondul Monetar Internaţional "şi-a încălcat directiva principală, obligaţia de a nu finanţa guverne insolvabile".  Fostul ministru elen de Finanţe a subliniat că pachetul de austeritate impus de FMI este "inuman" întrucât distruge mii de mici întreprinderi,  împiedică finanţarea celei mai slabe părţi a societăţii şi amplifică criza umanitară. "Acest lucru nu este necesar pentru că o creştere sustenabilă este mult mai probabil să se producă în Grecia prin propunerile noastre de a încheia austeritatea şi reforma administraţiei publice. Acestea sunt de preferat în locul atacului celor mai slabe părţi".

 
Anul trecut, Yanis Varoufakis a declarat că Wolfgang Schäuble, ministrul german de Finanţe, este "arhitectul" acordurilor de salvare semnate de Grecia în 2010 şi 2012 şi a fost "consecvent tot timpul" în negocieri, viziunea sa fiind "nu discut programul, acesta a fost acceptat de guvernul elen anterior şi nu putem permite alegeri în Grecia ca să schimbăm ceva". Yanis Varoufakis a lansat un avertisment către greci. "Nu contează cine iese în faţă în această dispută - FMI sau UE - cel care va pierde este poporul grec"
.  
Juncker: Grecia şi-a atins, practic, obiectivele în domeniul reformelor cerute de creditorii internaţionali

Creditorii internaţionali ai Greciei au considerat că prima evaluare a progreselor realizate în operarea refomelor prevăzute de planul de ajutorare este o condiţie prealabilă oricărei discuţii privind problema datoriilor Atenei. Anterior, în pofida unor îndelungate negocieri, reformele la care s-a angajat guvernul elen nu au primit nici un aviz din cauza divergenţelor existente între Uniunea Europeană şi FMI. "În momentul de faţă ne aflăm la prima examinare a stadiului îndeplinirii de către Grecia a programului de ajutorare pentru a ieşi din dificultăţile financiare şi se poate spune că obiectivele stabilite sunt, practic, atinse"
 a afirmat preşedintele Comisiei Europene, Jean-Claude Juncker.   
Anterior reuniunii, ministrul grec de Finanţe, Euclid Tsakalotos, a solicitat partenerilor din zona euro să aprobe programul său economic, avertizând că eşecul discuţiilor ar avea costuri potenţiale semnificative. "Nimeni nu ar trebui să creadă că o nouă criză elenă, care ar duce, probabil, la un nou stat eşuat în regiune, ar putea fi benefică pentru cineva" a afirmat Euclid Tsakalotos.  "Grecia are nevoie de o declaraţie clară, de aprobare a reformelor elene în curs şi care urmează a fi operate, de o declaraţie care să confirme că Grecia se află pe drumul cel bun, pentru a putea recâştiga încrederea investitorilor în evoluţia Greciei spre relansarea economică"
. Potrivit ministrului elen de Finanţe, o astfel de declaraţie apreciativă la adresa perspectivelor financiare şi economice ale Greciei ar veni şi în sprijinul Parlamentului elen care are în dezbatere nepopulara reformă a sistemului de pensii. 
Proteste în Grecia faţă de măsurile de austeritate

Anterior reuniunii Eurogrupului din prima parte a lunii mai, sindicatele elene din sectorul public şi din cel privat au anunţat o grevă generală în semn de protest faţă de măsurile de austeritate impuse de guvernul de la Atena. avertizând asupra unor viitoare greve. Şi-au suspendat activităţile instituţii de stat - printre care serviciile de transport public, oficiile municipale, dar şi companii private şi instituţii media. Cursele maritime dinspre continent spre insulele greceşti au fost suspendate.

Greva s-a desfăşurat înaintea dezbaterii unui proiect de lege în Parlamentul de la Atena privind reformarea sistemului de pensii. Reforma a fost propusă de guvernul grec pe fondul condiţiilor impuse de creditorii internaţionali pentru acordarea celei de-a treia tranşe de 86 de miliarde de euro din programul de susţinere financiară.  
Parlamentul grec a adoptat propunerea coaliţiei de guvernare pentru cheltuielile bugetare, incluzând tăieri financiare suplimentare şi noi reforme economice. „153 de membri ai coaliţiei premierului Alexis Tsipras în Parlament au votat pentru pachetul de măsuri impus de creditorii internaţionali pentru deblocarea unor fonduri vitale pentru Grecia. Toţi parlamentarii din opoziţie s-au opus proiectului de lege”
. În timp ce parlamentarii votau proiectul, pe străzile Atenei au existat altercaţii între forţele de ordine şi manifestanţi. Forţele de ordine au folosit gaze lacrimogene pentru a dispersa manifestanţii din Piaţa Syntagma din Atena, după ce unii dintre aceştia au aruncat cu cocteiluri Molotov şi alte obiecte în poliţişti.   
FMI: Grecia să nu plătească dobândă la credite, până în 2040 

Fondul Monetar Internaţional „a făcut presiuni asupra zonei euro pentru a permite Greciei să nu mai plătească dobândă la ratele de rambursare a bailout-ului până în anul 2040”. Dobânda pe care Grecia ar trebui să o plătească pentru împrumuturile din zona euro ar urma să fie fixă pentru 30-40 de ani, la nivelul mediu din prezent, respectiv 1,5%. Potrivit propunerii Fondului Monetar Internaţional, toate plăţile cu dobândă vor fi amânate până la scadenţa creditului,. 

În baza propunerii FMI prezentată zonei euro, datoria Greciei ar urma să fie conservată la sub 15% din PIB. Solicitările FMI „depăşesc nivelul pe care creditorii din zona euro au afirmat că sunt dispuşi să-l accepte pentru a sprijini Grecia”
. Împrumuturile către Grecia totalizează 200 de miliarde de euro, la care se adaugă o tranşă de 60  miliarde de euro aşteptată în viitor.  

Nou val de măsuri de austeritate în Grecia

Grecia se pregăteşte pentru un nou val de măsuri de austeritate, în condiţiile în care creditorii internaţionali si Fondul Monetar Internaţional nu se pot hotărî asupra nivelului de relaxare a datoriei. „Deputaţii greci au adoptat, în 22 mai, noi măsuri de austeritate cerute de creditorii Atenei ca o condiţie pentru plata următoarei tranşe de împrumut”, înaintea reuniunii miniştrilor de Finanţe din zona euro în 25 mai. „Fragila majoritate guvernamentală condusă de Syriza a adoptat un proiect de lege de 7000 de pagini, extrem de impopular, care prevede, în special, un mecanism de corecţie automată în cazul unui derapaj fiscal şi măsuri suplimentare pentru accelerarea privatizărilor şi majorarea taxelor indirecte”
 Aprobarea măsurilor de austeritate a fost obligatorie pentru eliberarea următoarei tranşe din bailut-ul furnizat de Mecanismul de Stabilitate Europeană. 

Premierul elen, Alexis Tsipras, a apărat reformele adoptate în Parlament legate de pensii şi taxe. Alexis Tsipras a dat asigurări că măsurile vor afecta „doar” puţin peste 7% dintre pensionari. De asemenea, a apreciat că, astfel, se vor pune bazele unui sistem sustenabil, având în vedere că o creştere a contribuţiilor la pensii va aduce mai multi bani la buget. "Avem oportunitatea importantă ca ţara să iasă din acest cerc vicios şi să intre în unul virtuos"
 a precizat premierul Alexis Tsipras în faţa parlamentarilor. 
Grecia primeşte o nouă tranşă de împrumut

Creditorii internaţionali au ajuns la un acord care permite livrarea către guvernul elen a unei noi tranşe din ajutorul financiar, de 10,3 miliarde de euro, menită să uşureze datoria de 321 miliarde de euro a ţării. Grecia se confruntată cu o lipsă de lichidităţi şi are nevoie de ajutor pentru a evita revenirea în pragul falimentului.  În luna iulie, Grecia trebuie să plătească o tranşă din împrumut de 3 miliarde de euro. Potrivit previziunilor economice ale Comisiei Europene, datoria publică a Greciei va creşte la 182,8% din PIB în 2016. Grecia are nevoie de cele peste 10 miliarde de euro pentru a achita rate scadente în următoarele luni. Tranşa este parte a celui de al treilea plan de salvare în valoare de 86 miliarde de euro, încheiat între creditori şi autorităţile de la Atena în vara anului trecut. Oficialii europeni au afirmat că „înţelegerea a fost posibilă graţie reformelor adoptate recent de Executivul de la Atena”
.
După 11 ore de discuţii la Bruxelles, miniştri de Finanţe din zona euro şi Fondul Monetar Internaţional au ajuns la un consens legat de măsurile care trebuie luate pentru restructurarea datoriei Greciei, când bailout-ul de 86 de miliarde de euro se va finaliza în 2018. "Un acord a fost încheiat"
 a confirmat ministrul francez de Finanţe, Michel Sapin. Poul Thomsen, şeful misiunii FMI în Grecia, a subliniat participarea esenţială a Fondului Monetar Internaţional la al treilea plan de ajutor pentru Atena, după un acord asupra datoriei Greciei. "Noi, din partea FMI, am făcut o concesie importantă. Deşi am cerut ca restructurarea datoriilor să fie făcută cât mai repede, am acceptat ca aceasta sa fie realizată la sfârşitul programului bailout. Cu toţii am dat dovadă de flexibilitate" a afirmat Poul Thompsen. "FMI va participa la acest program, cu condiţia ca măsurile consacrate relaxării datoriei să-l facă sustenabil"
 a adăugat.
 Miniştrii de Finanţe din zona euro au convenit asupra unei serii de "măsuri progresive" pentru a relaxa datoria Greciei - condiţie cerută de Fondul Monetar Internaţional în schimbul sprijinului său. "Eurogrupul a convenit asupra unui pachet de măsuri privind datoria, care vor fi puse în aplicare progresiv" a precizat şeful Eurogrup, Jeroen Dijsselbloem.  A adăugat că, în urmă cu o lună, un acord încheiat între Atena şi creditorii internaţionali părea de domeniul imposibilului. "Miniştrii au forţat la maximum capitalul lor politic pentru a se ajunge la această soluţie"
 a menţionat Jeroen Dijsselbloem.  Ministrul german de Finanţe a afirmat că nu este necesar ca datoria Greciei să fie redusă substanţial înainte de 2018. 

SUMMIT MONDIAL ANTICORUPŢIE
La Londra s-a desfăşurat primul summit mondial anticorupţie sub patronajul premierului britanic, David Cameron. Au participat lideri din 50 de state, inclusiv din ţări puternic afectate de corupţie. În acest sens s-au remarcat preşedintele afgan,  Ashraf Ghani, şi omologul său nigerian, Muhammadu Buhari. În Indexul percepţiei corupţiei pe 2015 întocmit de Transparency International, Nigeria se află pe locul 136, iar Afganistanul pe locul 166 - din 168 de ţări. Insulele Virgine britanice şi Panama nu au fost reprezentate la summit-ul anticorupţie de la Londra. 
Au fost, de asemenea, invitaţi secretarul american de stat, John Kerry, directorul general al Fondului Monetar Internaţional, Christine Lagarde şi preşedintele Băncii Mondiale, Jim Yong Kim. Au fost pezenţi şi reprezentanţi ai unor organizaţii neguvernamentale care luptă împotriva corupţiei la nivel mondial, printre care preşedintele Transparency International, José Ugaz.  
Summit-ul anticorupţie - pro şi contra

Şeful Executivului de la Londra a apreciat că summit-ul anticorupţie este un prilej pentru a stimula lupta “împotriva acestui flagel”, înscriind-o "în fruntea agendei internaţionale". Potrivit unui comunicat al guvernului britanic, David Cameron şi-a exprimat dorinţa ca liderii prezenţi la summit să semneze "prima declaraţie mondială împotriva corupţiei", Documentul îi va angaja pe semnatari "să acţioneze împreună" împotriva corupţei, dar şi "să declare că fenomenul corupţiei sabotează eforturile depuse pentru a lupta împotriva sărăciei, pentru a promova prosperitatea şi a combate terorismul şi extremismul". De asemenea, semnatarii vor trebui "să lichideze fenomenul corupţiei oriunde îl constată, să urmărească penal şi să sancţioneze persoanele care comit, facilitează sau sunt complici" la acte de corupţie. "Lupta împotriva corupţiei nu se va câştiga de la o zi la alta. Va lua timp, curaj şi hotărâre" s-a mai precizat în comunicat. "Împreună, vom pune lupta împotriva corupţiei acolo unde trebuie să fie: în fruntea agendei internaţionale"
.  
Prezent în Marea Britanie pentru a reprezenta Statele Unite la summit, secretarul american de stat, John Kerry, a subliniat gravitatea corupţiei globalizate. "Astăzi, costul corupţiei globale explodează şi explodează pretutindeni. În pofida unor progrese recente, în calitate de comunitate globală nu facem destul ca să eliminăm acest flagel, iar acest lucru trebuie să se schimbe"
. 

Criticii reuniunii au pus la îndoială credibilitatea guvernului britanic în privinţa promovării luptei împotriva corupţiei la nivel mondial, atât timp cât David Cameron nu ia măsuri drastice pentru îngrădirea paradisurilor fiscale. În Parlamentul britanic, opoziţia laburistă a acuzat de ipocrizie guvernul conservator comparând găzduirea de către acesta a summit-ului anticorupţie cu o “vulpe paznic la coteţul de păsări”. "Guvernul refuză să ia măsuri semnificative pentru a închide constelaţia de paradisuri fiscale britanice care, împreună, constituie cea mai mare reţea financiară secretă din lume"
 a afirmat Diane Abbott, responsabilă cu dezvoltarea internaţională în cabinetul din umbră al Partidului Laburist. 
În luna aprilie, premierul David Cameron a fost nevoit să recunoască faptul că a fost beneficiarul unui fond de investiţii dintr-un paradis fiscal din Caraibe. Potrivit dezvăluirilor “Panama Papers”, fondul fusese înfiinţat de tatăl său, decedat în 2010. Summit-ul anticorupţie s-a desfăşurat la câteva săptămâni după dezvăluirile din scandalul "Panama Papers" care au demascat un vast sistem de evaziune fiscală prin intermediul unor societăţi offshore.
“Toţi cei care se fac vinovaţi de corupţie vor fi sancţionaţi”
Participanţii la summit s-au angajat să lupte împotriva corupţiei după modelul Marii Britanii care a luat măsuri împotriva banilor murdari în sectorul imobiliar. “Vom încerca să expunem corupţia oriunde se află şi să urmărim şi să-i sancţionăm pe toţi cei care se fac vinovaţi de ea, o facilitează sau îi sunt complici'
 se menţionează în declaraţia adoptată la finalul summit-ului.  Termenii folosiţi în declaraţie sunt “în mod surprinzător, fermi”, şi-a exprimat satisfacţia Maggie Murphy, responsabilă a organizaţiei anticorupţie Transparency International. Pe de altă parte, s-a întrebat ce măsuri concrete vor fi luate în urma summit-ului. În afara acestei declaraţii de intenţie, promisiunile făcute de ţări cu titlu individual au fost salutate, în mod special, de ONG-uri.

Marea Britanie a anunţat că “firmele străine care posedă sau vor să cumpere un bun în Marea Britanie vor trebui de acum înainte să dezvăluie numele adevăratului proprietar'
. Iniţiativa a fost însuşită de cinci ţări - Franţa, Afganistan, Kenya, Nigeria şi Olanda - în timp ce şase state au promis că vor explora posibilitatea. Australia, Noua Zeelandă, Iordania, Indonezia, Irlanda şi Georgia au anunţat primii paşi spre acorduri similare. Franţa s-a angajat să meargă mai departe, introducând pentru trusturi registre care permit identificarea beneficiarilor efectivi ai societăţilor offshore. Un număr de 13 ţări, printre care Afganistan, Italia, Franţa şi Statele Unite ale Americii, s-au angajat să introducă noi criterii pentru atribuirea de contracte publice. La rândul lor, Australia şi Nigeria figurează într-un grup de 19 ţări care au promis să îmbunătăţească transparenţa în privinţa achiziţiilor de petrol, de gaz şi în sectorul minier. “Facem apel la comunitatea internaţională în sensul de a considera furtul de petrol drept crimă internaţională. Acesta constituie o ameninţare iminentă şi credibilă pentru economia şi stabilitatea ţărilor producătoare de petrol, precum Nigeria”
 a afirmat preşedintele nigerian, Muhammadu Buhari. 
Măsura privind registrele publice anunţată de David Cameron vizează, în primul rând, aproximativ 100000 de locuinţe în Anglia şi Ţara Galilor - din care 44000 în Londra - care sunt deţinute în prezent de societăţi offshore. Londra a anunţat instituirea unui schimb automat de informaţii privind aceste registre între majoritatea teritoriilor de peste mări, precum şi crearea unui centru internaţional de anchetă anticorupţie cu sediul în capitala britanică. Marea Britanie a fost criticată pentru lipsa de transparenţă a teritoriilor sale de peste mări. Din cele 214000 de firme reprezentate de firma din Panama, Mossack Fonseca, aflată în centrul scandalului “Panama Papers”, mai mult de jumătate au sediul în Insulele Virgine britanice. 

La finalul summit-ului, Robert Palmer, reprezentant al Global Witness, a calificat reuniunea drept “un pas înainte”. “Dar, cea mai mare piesă a puzzle-ului continuă să lipsească. Este vorba de faptul că paradisurile fiscale continuă să existe”
. La rândul său, Susana Ruiz, responsabilă cu probleme de fiscalitate în cadrul Oxfam a afirmat că “în această noapte, cei care fraudează vor putea, în continuare, să doarmă liniştiţi”
. 
Anunţurile lui David Cameron “riscă să fie eclipsate de faptul că premierul şi-a încălcat promisiunea din 2013 de a ridica vălul secretului de deasupra paradisurilor fiscale britanice” a afirmat Mark Goldring, director general al Oxfam pentru Marea Britanie. “În cazul în care corupţia este un cancer, atunci acest summit nu face decât să furnizeze un analgezic, când, de fapt, este necesară o operaţie chirugicală amplă“
 a adăugat. 
Plan global pentru recuperarea activelor

A fost anunţat. un plan global pentru a ajuta la recuperarea activelor sustrase. Forumul mondial pentru recuperarea activelor va reuni guverne şi agenţii pentru a discuta despre activele care se întorc în Nigeria, Ucraina, Sri Lanka şi Tunisia. Reuniunea va avea loc în Statele Unite ale Americii, anul viitor. Anunţul a fost făcut de premierul britanic, David Cameron, în cadrul summit-ului mondial anticorupţie de la Londra.

Preşedintele Nigeriei, Muhammadu Buhari, a declarat că “întreaga comunitate internaţională trebuie să se implice activ în renturnarea activelor”. Preşedintele nigerian a subliniat necesitatea înfiinţării unei “infrastructuri internaţionale anticorupţie” care “să monitorizeze, să urmărească şi să faciliteze returnarea acestor active în ţările lor de origine”. A subliniat că “repatrierea fondurilor furate identificate trebui să se facă fără întârziere sau condiţii prealabile”.
 
CONGRESUL PARTIDULUI MUNCITORILOR DIN COREEA DE NORD DECIDE DEZVOLTAREA ARSENALULUI NUCLEAR
Primul congres din ultimii 36 de ani al Partidului Muncitorilor din Coreea de Nord s-a desfăşurat la începutul lunii mai. Presa oficială din Coreea de Nord a anunţat ”înregistrarea unor rezultate miraculoase” înaintea evenimentului şi a comunicat că progresul în ceea ce priveşte dezvoltarea rachetelor balistice şi nucleare, care „reprezintă un răspuns la sancţiunile ONU”, a fost „cel mai mare cadou oferit acestui congres”. Testul balistic din luna ianuarie a fost calificat drept o mărturie a „măreţiei şi prestigiului” Coreei de Nord „în calitate de stat nuclear”. Comisia pentru reunificare paşnică a Coreei (CRPC) a denunţat opoziţia comunităţii internaţionale la programul nuclear nord-coreean. „Fie că este recunoscut sau nu, statutul nostru de stat nuclear dotat cu bomba H nu se va schimba”
 a precizat. Nu au fost făcute publice date despre agenda dezbaterilor, după cum nu a fost anunţată, în prealabil, nici durata congresului.  

Drapelul Partidului Muncitorilor, alături de cel naţional, au fost arborate pe marile bulevarde din Phenian. „Marii tovarăşi Kim Il-Sung şi Kim Jong-Il vor fi mereu printre noi” era scris pe bannere de mari dimensiuni  Pregătirile pentru congres au mobilizat întreaga ţară timp de 70 de zile. 
Congresul, pregătit prin „muncă forţată” 

Campania premergătoare congresului a fost denunţată ca „muncă forţată” de Human Rights Watch. „Este muncă forţată. Am văzut locuitori care transportau deşeuri în timp ce cântau, pentru a face efortul să pară mai uşor. Alţii reparau drumuri, iar alţii lucrau la canale de irigaţii”
.
Analiştii străini au apreciat ca liderul nord-coreean urmează să adopte aşa-numita politică „byongjin“, pe care a iniţiat-o - respectiv, urmărirea în tandem a obiectivului dezvoltării economice şi a programelor nuclear şi balistic - şi să-şi consolideze statutul. ”Kim aleargă după doi iepuri, un arsenal nuclear şi dezvoltarea economică şi se pare că va declara că ţara este un stat al armelor nucleare, deci acesta este unul dintre iepuri” a afirmat Yang Moo-jin, de la Universitatea pentru Studii Nord-Coreene din Seul. ”El ar putea, de asemenea, prezenta un plan pentru o perioadă de cinci sau şapte ani pe tema dezvoltării economice”
 a adăugat. Kim Jong-Un a devenit lider al Coreei de Nord în anul 2011, după moartea subită a tatălui său.  
Referitor la congresul Partidului Muncitorilor, Hong Lei, purtător de cuvânt al Ministerului chinez de Externe, a afirmat că statul nord-coreean se află într-un stadiu important al dezvoltării sale. ”Sperăm că statul nord-coreean va putea asculta vocea comunităţii internaţionale şi va putea menţine, alături de aceasta, pacea şi stabilitatea în nord-estul Asiei”
 a precizat oficialul chinez. China nu a fost reprezentată la congres, „acesta fiind un posibil semn al răcelii intervenite între Phenian şi Beijing, singurul său aliat major”
. 
La finalul lunii aprilie, regimul de la Phenian a anunţat că, în data de 6 mai, va începe un congres al Partidului Muncitorilor din Coreea de Nord pentru prima oară după anul 1980, în contextul tensiunilor privind testele cu rachete efectuate de această ţară. La congresul anterior, din 1980, au participat aproximativ 3000 de delegaţi din întreaga ţară, iar evenimentul a durat cinci zile. În luna aprilie, KCNA anunţa că ”participanţii la prezentul congres sunt cei care şi-au afişat pe deplin loialitatea profundă şi devotamentul patriotic pentru dezvoltarea partidului şi pentru construirea unei naţiuni prospere”
.  

Jurnalişti izolaţi şi declaraţii date strict pe linia oficială

Cei peste o sută de jurnalişti străini invitaţi să acopere evenimentul nu au fost autorizaţi să intre în Palatul lui 25 aprilie, a cărui faţadă a fost decorată cu portrete gigantice ale celor doi lideri defuncţi - Kim Il-Sung şi Kim Jong-Il.  Fotografii şi cameramanii au fost ţinuţi la 200 metri distanţă. Televiziunea oficială nord-coreeană nu a acoperit evenimentul în direct, consacrându-şi emisiunile matinale unor concerte patriotice şi imaginilor de arhivă despre realizările Partidului Muncitorilor. 

Ziariştii străini au fost însoţiţi de „gardieni”
, iar trecătorii care au acceptat să facă declaraţii nu s-au abătut de la linia oficială. Astfel, unul dintre cei intervievaţi - Kim Hyang, în vârstă de 26 de ani - a afirmat că arsenalul nuclear nord-coreean este rezultatul agresiunii americane. „Avem nevoie de arme nucleare pentru că SUA şi susţinătorii lor vor să ne sufoce. Ei ameninţă Coreea de Nord cu arme nucleare, deci dacă vrem să ne apărăm suveranitatea, pacea şi securitatea, trebuie să avem arma nucleară”
.
După preluarea puterii de către Kim Jong-Un, în decembrie 2011, Coreea de Nord a efectuat două teste şi două tiruri reuşite de rachetă - considerate teste deghizate de rachete balistice. Deşi comunitatea internaţională a reacţionat prin condamnări şi sancţiuni, Kim Jong-Un şi-a continuat eforturile de a pune la punct o strategie de disuasiune nucleară credibilă, cu ajutorul testelor de rachetă şi al celor tehnice complementare. De asemenea, Kim Jong-Un s-a arătat nemilos faţă de toţi cei pe care i-a considerat neloiali partidului, guvernului şi armatei, ordonând chiar execuţia propriului său unchi şi fost mentor, Jang Song-Thaek.

În timp ce la Phenian era în plină desfăşurare congresul Partidului Muncitorilor, autorităţile din Coreea de Nord au invitat unii jurnalisti străini să viziteze „noile realizări ale regimului”. Ziariştii, însoţiţi de un ghid, au fost consuşi în afara Phenianului -  obiectivul fiind un parc turistic dedicat "Preşedintelui Etern", Kim Ir Sen, fondatorul dinastiei Kim şi bunicul actualului preşedinte, Kim Jong-Un.

Jurnaliştii au fost plimbaţi printr-o galerie plină cu portrete ale lui Kim Ir Sen. Un ziarist a făcut o fotografie în care a obturat, parţial, chipul lui Kim Jong Il. Imaginea a fost ştearsă imediat de însoţitor, iar vizita a continuat. Întrebările „delicate” puse de jurnalişti au primit, din partea ghidului, răspunsuri cu citate din materialele de propagandă. “Suntem supravegheaţi, ne aflăm în miezul Phenianului, locul în care se regăsesc persoanele cele mai credincioase regimului. Aceasta nu este adevărata Coree de Nord”
 a transmis unul dintre corespondenţi.
Congres desfăşurat cu uşile închise

Congresul Partidului Muncitorilor din Coreea de Nord şi-a desfăşurat lucrările cu uşile închise. Prima zi a fost dominată de discursul-fluviu al lui Kim Jong-Un, axat pe promovarea programului său de înarmare nucleară. Reuniunea, importantă prin caracterul său excepţional, a fost urmărită îndeaproape de observatori în căutarea eventualelor semne ale unei schimbări a liniei sau persoanelor din conducere, odată cu ascensiunea posibilă a unor noi personalităţi alese pentru loialitatea lor. 

Kim Jong-Un i-a felicitat pe oamenii de ştiinţă care "au creat un eveniment miraculos, făcând să răsune sunetul magnific şi îmbătător al primei bombe cu hidrogen a republicii noastre". Testul "a demonstrat clar lumii întregi spiritul nostru invincibil şi puterea noastră nelimitată (...) ca răspuns la presiunea răuvoitoare şi la sancţiunile forţelor inamice"
 a declarat liderul nord-coreean.  Kim Jong-Un s-a exprimat astfel în faţa miilor de delegaţi din toată ţara, triaţi cu stricteţe . Discursul, difuzat de televiziunea de stat, a fost întrerupt frecvent de aplauze, înaintea ovaţionării finale, în picioare, a delegaţilor.   
Partidul “decide dezvoltarea arsenalului nuclear al ţării”

Coreea de Nord îşi va consolida, în continuare, „capacitatea de autoapărare a ţării” cu arme nucleare, "în calitate şi cantitate", potrivit deciziei adoptată în cadrul congresului Partidului Muncitorilor. Astfel, „se confirmă strategia liderului ţării, Kim Jong-Un” a precizat agenţia oficială de presă, KCNA „Decizia a fost adoptată după o trecere în revistă a lucrărilor Comitetului Central al partidului în a treia zi a congresului”
. 

Congresul a adoptat, de asemenea, decizia de a „dezavua utilizarea armelor nucleare, cu excepţia cazului în care suveranitatea ţării este încălcată mai întâi de alţii cu arme nucleare”, preluând aflirmaţiile lui Kim Jong-Un. Nu în ultimul rând,, congresul s-a pronunţat în favoarea „unei politici de reunificare a Coreei”, divizată în două state. "Dar, dacă autorităţile sud-coreene optează pentru un război, ne vom angaja în război pentru a elimina nemilos forţele anti-reunificare"
 potrivit textului adoptat.
În replică, purtătorul de cuvânt al Ministerului sud-coreean al Apărării, Moon Sang-Gyun, a declarat că "nu există sinceritate când se vorbeşte de necesitatea unor discuţii militare (...) atât timp cât” Coreea de Nord “se declară stat nuclear şi procedează la provocări nucleare şi balistice"
. Coreea de Nord a fost vizată de sancţiuni ONU în luna martie, după ce a efectuat  al patrulea test nuclear în ianuarie şi a lansat o rachetă cu rază lungă de acţiune în luna februarie, dar a sfidat presiunea internaţională.   
FLASH. OPINII DE PRESĂ
Rusia „vrea să contracareze operaţiunile NATO de lângă frontierele sale”

The Wall Street Journal reţine faptul că generalul american Philip Breedlove a îndemnat la „o supraveghere mai atentă a Rusiei”. Philip Breedlove a afirmat că „Statele Unite analizează posibilitatea concentrării mai multor sateliţi de recunoaştere şi a altor tehnologii de spionaj asupra mişcării de trupe ale Rusiei”
.  

The New York Times menţionează că „aproximativ 200 de militari americani vor sosi în Moldova pentru a participa la un program de două săptămâni de exerciţii, în cadrul unei demonstraţii de forţă militară a SUA în zonă”
. Exerciţiul „Dragon Pioneer-2016” s-a desfăşurat în perioada 3-20 mai. 
Opoziţia socialistă de la Chişinău a declarat că trecerea coloanei de tehnică militară pe teritoriul Republicii Moldova „poate fi catalogată ca o ocupaţie a Moldovei”
 precizează Regnum. „Opoziţia moldovenească va organiza acţiuni de protest”
 subliniază Kommersant..

Moskovski Komsomolets  precizează că „sub numele de Spring Storm, au început pe 2 mai, în Estonia, cele mai semnificative manevre militare din istoria recentă a ţării”. Timp de trei săptămâni, „în apropierea graniţei ruse, 6000 de soldaţi din nouă ţări ale NATO plus Finlanda participă la desfăşurări operaţionale”
.  

Newsweek menţionează că, în replică la înmulţirea exerciţiilor militare ale NATO, „Rusia îşi constituie trei divizii care să acopere graniţele sale vestice”. Vladimir Putin „ameninţă Occidentul cu un ultimatum pentru NATO”. De asemenea, „Rusia este îngrijorată de strângerea relaţiilor Finlandei şi Suediei cu NATO”. Potrivit publicaţiei, „După cum reiese explicit chiar şi din documentele sale oficiale, Rusia anticipează conflicte cu toţi vecinii săi, indiferent de actuala lor politică. Chiar şi celor mai nepricepuţi nu le-a fost, probabil, prea greu să descifreze până acum, de exemplu, obiectivele lui Putin în Siria şi Ucraina. Dar, se pare că guvernele NATO, măcinate de obişnuita confuzie, orbecăiesc încă prin întuneric - şi e destul de improbabil ca ele să fie străfulgerate de vreo revelaţie în drum spre summitul NATO de la Varşovia, programat în această vară”
.  

Potrivit ziarului Pravda, Rusia „intenţionează să contracareze operaţiunile NATO din apropierea graniţelor ţării”. Ministrul rus al Apărării, Serghei Şoigu, a precizat că „până la sfârşitul anului, în Districtul Militar Vestic vor fi amplasate două noi divizii, o a treia urmând să fie stabilită în Districtul Sudic”
. 
Der Spiegel precizează că Estonia „s-a plâns că avioanele militare ruseşti îi violează spaţiul aerian în mod regulat”.  Ministrul estonian al Apărării, Hannes Hasso, a afirmat că „operaţiunile avioanelor ruseşti au fost incredibil de nesăbuite”. Oficialul estonian a apreciat că „o ţară normală nu face asemenea lucruri, iar regimul de la Moscova trebuie să primească un mesaj clar”
. 

Stars and Stripes menţionează prezenţa oficialilor militari americani în România pentru a inaugura, la Deveselu, „baza terestră de interceptare de rachete, prima de acest tip, parte a unui sistem mai amplu”, despre care oficialii americani afirmă că „este necesară pentru a opri rachetele balistice iraniene de a ţinti Europa”. Moscova, „care a criticat mereu scutul, ar putea răspunde la ceremonie cu desfăşurări sau exerciţii de-a lungul frontierei de vest a Rusiei”
.
„După o lungă aşteptare, SUA inaugurează scutul european antirachetă” titrează The New York Times, Publicaţia precizează că „a trecut un deceniu de când Washingtonul a propus ca în Europa să fie amplasat sistemul de apărare împotriva rachetelor balistice iraniene”. The New York Times preia, de asemenea, afirmaţiile lui Vladimir Putin,  potrivit cărora „Polonia şi România ar putea deveni ţinte ale rachetelor ruseşti, deoarece găzduiesc elemente ale scutului american cu rachete pe care Moscova îl consideră o ameninţare pentru securitatea sa”. Ministrul polonez de Externe a replicat că „scutul nu are nici o relevanţă pentru securitatea rusească”, subliniind că „prezenţa militară a americanilor şi a forţelor multinaţionale NATO este un răspuns la comportamentul realmente agresiv al autorităţilor ruse”
.  

The Washington Post reproduce opinia Rusiei, care apreciază că „scutul antirachetă din România încalcă Tratatul forţelor nucleare de rază medie de acţiune”. Ministrul rus de Externe, Serghei Lavrov, a declarat că „decizia de a instala scutul în România a fost o greşeală şi afectează în mod direct securitatea naţională a Rusiei”. Totuşi, „Statele Unite şi NATO afirmă că scutul are un rol pur defensiv şi în orice caz este neputincios împotriva arsenalului consistent de rachete balistice intercontinentale al Rusiei”
.

Die Zeit menţionează că „deşi Kremlinul nu consideră că scutul NATO este o ameninţare pentru forţele sale nucleare în actuala sa configuraţie, se teme că structura coordonată de americani ar putea, în cele din urmă, să erodeze potenţialul de descurajare al forţelor nucleare ruseşti, pe viitor, când va deveni mai puternică”. Publicaţia se întreabă dacă nu cumva „Statele Unite şi Rusia s-au angajat într-o nouă cursă a înarmării”
.
The Guardian precizează că „a fost inaugurat scutul antirachetă de la Deveselu”. Secretarul general NATO, prezent la ceremonia inaugurării, a subliniat că „scutul nu subminează capacitatea nucleară de ripostă a Rusiei”
. România şi Polonia văd un beneficiu în găzduirea armamentului greu strategic, într-un moment în care naţiunile est-europene şi baltice fac presiuni pentru mai multe forţe NATO pe teritoriul lor.
The Moscow Times subliniază că „un atare anunţ s-a izbit la Moscova de urechi surde”. Asigurările date de NATO şi SUA nu vor impresiona Moscova, afirmă The Moscow Times. „În pofida substanţialelor investiţii în modernizarea armatei, iniţiate sub guvernarea Putin, forţele armate convenţionale ale Rusiei rămân relativ slabe, rachetele nucleare fiind singurul mijloc pe care Kremlinul se poate baza pentru a asigura apărarea naţională pe orice front”
.  

Ziarul The Jerusalem Post îl citează pe purtătorul de cuvânt al Kremlinului, Dmitri Peskov, care subliniază: „Fără nici o îndoială, scutul reprezintă un real pericol pentru securitatea Rusiei. Se vor lua măsuri pentru ca Rusia să-şi asigure nivelul de securitate necesar”
.
USA Today menţionează că, vorbind la reuniunea privind dezvoltarea complexului militaro-industrial naţional, preşedintele rus, Vladimir Putin, a calificat dezvoltarea programului de apărare antirachetă al NATO drept „o ameninţare la securitatea globală”. Totodată, a avertizat că Rusia „va lua măsurile necesare pentru a menţine paritatea strategică, completează”
. 
„Amplasarea scutului SUA în Europa nu înseamnă apărare, ci creşterea potenţialului nuclear” a afirmat Vladimir Putin, potrivit Nezavisimaia Gazeta. Pe de altă parte, liderul de la Kremlun a precizat că „asemenea acţiuni din partea SUA constituie o încălcare a tratatului privind rachetele cu rază scurtă şi medie de acţiune”
. 
Rzeczpospolita menţionează că Moscova va continua cheltuielile cu focoasele nucleare intercontinentale, baza statutului de mare putere al Rusiei, modernizând, până în anul 2018, 70% din cele aproximativ 4500 de rachete intercontinentale cu rază lungă de acţiune. Pe de altă parte, „Washingtonul vrea să plaseze în Polonia şi statele vecine şi echipament greu pentru o brigadă, care să vină foarte rapid în ajutor, în cazul unei ameninţări din Est”. Totodată, „Georgia organizează manevre militare comune cu SUA, în pofida protestelor Rusiei”
 precizează ziarul polonez. La exerciţiile intitulate „Noble Partner-2016”, participă 1300 de soldaţi şi, pentru prima dată pe teritoriul Georgiei, opt tancuri americane M1A2 Abrams.  

The Financial Times apreciază că „vârful de lance al NATO este prea vulnerabil pentru a fi desfăşurat într-un război cu Rusia”. Un general NATO a afirmat că această forţă este capabilă doar să împiedice planurile Rusiei de a folosi măsuri hibride precum manipularea şi incitarea adversarului înainte de începerea ostilităţilor făţişe, tactica fiind „afişată clar în Ucraina”. Publicaţia britanică menţionează că „decizia Rusiei de a-şi suplimenta spectaculos forţele din Kaliningrad şi activele militare din teritoriile de la frontierele sale ar periclita unitatea de elită a NATO înainte de a fi gata de luptă” - acesta fiind unul din motivele amplasării unor trupe mai numeroase de-a lungul flancului estic al Alianţei Nord-Atlantice. Vladimir Putin a afirmat că „Washingtonul şi aliaţii săi au ignorat avertismentele ruseşti referitoare la potenţiale contramăsuri împotriva sistemului militar din Europa de Est”
 pe care Moscova îl consideră o ameninţare la adresa sa.
Armata rusă ar putea primi cinci sisteme feroviare Barguzin, până în 2020, menţionează Regnum. „Complexul nuclear se deplasează în permanenţă pe întreaga reţea feroviară a ţării, care este a doua cea mai lungă reţea de cale ferată, la nivel global”. În acelaşi timp, „Rusia şi Republica Belarus vor pregăti împreună un răspuns la sistemul de apărare antirachetă al SUA”. Sistemul rusesc de rachete strategice „Barguzin” poate deveni „un răspuns asimetric la sistemul complex al scutului de apărare împotriva rachetelor balistice BMD al NATO în Europa”
, desfăşurat în România şi Polonia.

Ziarul spaniol ABC. titrează „NATO se află în faţa unei experienţe cunoscute - un alt Război Rece în Est”. În context, publicaţia precizează că „planurile” presupun „un batalion în Polonia şi în fiecare dintre cele trei state baltice sau o versiune mai modestă, un batalion al NATO pentru toată zona”. De asemenea, „peste 1000 de militari spanioli şi 480 de vehicule vor începe să sosească la Szczecin, oraşul portuar în care Winston Churchill a plasat iniţierea Cortinei de Fier”. Trupele spaniole vor participa la două exerciţii militare ale NATO - Brilliant Jump şi Valiant Falcon - dar şi la manevre comune cu trupe americane şi poloneze, „în cadrul celei mai mari demonstraţii de forţă militară, în Polonia ultimilor ani”
.
În perspectiva summit-ului NATO de la Varşovia se intensifică schimburile de mesaje şi tatonările între cele două mari blocuri militare, Alianţa Nord-Atlantică şi Rusia. Pe de o parte, Gazeta Wyborcza menţionează că „summitul NATO va marca o cotitură pentru Alianţă”, după cum precizează chiar secretarul general NATO. El a dat asigurări la Roma că „Alianţa nu doreşte noi tensiuni cu Rusia” iar „summit-ul NATO de la Varşovia se va concentra pe dialogul cu Moscova şi pe situaţia din bazinul Mării Mediterane”
. Pe de altă parte, Bloomberg precizează că „ţări estice din NATO se oferă să susţină statele baltice, în timp ce Rusia e furioasă”. Miniştrii Apărării din Cehia, Polonia, Ungaria şi Slovacia - grupul de la Vişegrad - au fost de acord să creeze o forţă comună de rotaţie, care urmează să fie desfăşurată anul viitor pentru a susține apărarea în ţările baltice. Rusia avertizează, însă, că „pacea între adversarii Războiului Rece se destramă” şi că „aceste măsuri subminează sistematic echilibrul de putere pe continent”
. 

Stars and Stripes precizează că „Adunarea Parlamentară a NATO s-a încheiat, la Tirana, cu adoptarea unei declaraţii unanime privind reasigurarea aliaţilor din cadrul organizaţiei care se simt ameninţaţi”. Totodată, statele membre NATO şi statele partenere „au fost îndemnatesă înfrunte consolidarea militară a Rusiei”. Declaraţia subliniază necesitatea „întăririi măsurilor defensive convenţionale şi nucleare, creşterea pregătirii militare a NATO şi stimularea cooperării cu Suedia şi Finlanda”
. 
EUObserver preia declaraţia secretarului general NATO, Jens Stoltenberg, potrivit căreia „Alianţa Nord-Atlantică va desfăşura mai multe trupe în Polonia”. Oficialul NATO a precizat că „forţele NATO nu sunt menite să provoace, ci să prevină conflictele”
. 
Rusia susţine că „NATO face totul pentru a provoca”
 a declarat vicepreşedintele Comisiei pentru Relaţii Externe din Duma de Stat de la Moscova. Relaţiile dintre NATO şi Rusia continuă să se deterioreze, după ce „Moscova a asigurat că va neutraliza orice ameninţări la adresa prezenţei sale în Marea Neagră”
. Reprezentantul rus la NATO, Alexander Gruşko, a declarat că „Marea Neagră nu va deveni niciodată un lac al NATO”
. 
Eşecul acordului de la Dublin şi tensiuni UE-Turcia
 
RAINews preia afirmaţiile prim-vicepreşedintelui Comisiei Europene, potrivit căruia „acordul de la Dublin”, care reglementează procedura azilului în Uniunea Europeană,  este „la fel de mort ca personajul Jon Snow” din serialul Urzeala Tronurilor. În urma întâlnirii dintre premierul italian, Matteo Renzi, şi cancelarul german, Angela Merkel, s-a convenit că Europa trebuie să-şi protejeze frontierele externe. Cei doi lidei şi-au reiterat angajamentul privind o abordare „bazată pe respectarea drepturilor omului şi a unor măsuri politice serioase, credibile şi pe termen lung”. Printre iniţiativele propuse se află „sporirea rolului Nigeriei în fluxurile migratorii, stabilizarea Libiei şi crearea unui corp de pază de coastă european”
.  

EUObserver precizează că premierul Ungariei, Viktor Orbán, a criticat hotărârea Comisiei Europene de a sancţiona statele care refuză să primească refugiaţi. „Intenţiile UE sunt o prostie şi Bruxelles-ul ar trebui să se concentreze mai degrabă pe protejarea şi securizarea graniţelor”
 a afirmat oficialul ungar. La Budapesta, „Parlamentul a aprobat organizarea unui referendum naţional privind cotele obligatorii de refugiaţi”
, în toamnă, precizează Nepszava.   

Cumhuriyet  afirmă că „în urma dialogului tensionat dintre Ankara şi Bruxelles au apărut informaţii potrivit cărora acordul de readmisie dintre Turcia şi Uniunea Europeană ar putea fi anulat şi că, în locul Turciei, UE ar putea prefera alternativa Greciei”. Preşedintelui grupului PPE din Parlamentul European a atras atenţia că „Europa nu este dependentă de Turcia în privinţa crizei refugiaţilor”. Manfred Weber a avertizat că „dacă preşedintele Turciei continuă să ameninţe cu acordul pe tema refugiaţilor şi să lanseze acuzaţii la adresa noastră, atunci vom intra pe o stradă înfundată”
.
Haberler  preia o declaraţie a preşedintelui Recep Tayyip Erdogan pe tema acordului UE-Ankara, menţionând că preşedintele Turciei „şi-a mai atenuat duritatea mesajelor” transmise Bruxelles-ului. „După ce a mustrat Uniunea Europeană, acum Erdogan a transmis mesaje mai atentuate. Cu ocazia Zilei Europei, el a declarat că „Sper ca ridicarea vizelor, în privinţa căreia am căzut de comun acord, să îndepărteze o nemulţumire veche de 50 de ani a Turciei privind menţinerea la porţile Uniunii Europene şi să impulsioneze procesul de aderare”
.   
Preşedintele Recep Tayyip Erdogan a calificat drept „o comedie neagră” tentativa Europei de a îndemna Turcia să îşi modifice legile antitero, menţionează Sabah. Recep Tayyip Erdogan a refuzat, spunând „Voi mergeţi pe drumul vostru, iar noi, pe al nostru. Ne cereţi să modificăm legea vizând combaterea teroriştilor, iar voi le permiteţi să-şi ridice corturi”
. 

The Financial Times punctează că Turcia nu reuşeşte să se pună de acord cu Uniunea Europeană pe tema condiţiilor prevăzute în acordul privind refugiaţii. „Ankara cere Bruxelles-ului să predea cele 3 miliarde de euro direct guvernului turc, susţinând că banii vor fi folosiţi pentru construirea unor noi şcoli şi spitale necesare unei ţări în care sunt înregistraţi 2,7 milioane de refugiaţi sirieni, precum şi pentru modernizarea taberelor pentru refugiaţi”. Pe de altă parte, „Comisia Europeană susţine că banii trebuie viraţi prin birouri ale ONU şi prin ONG-uri, în conformitate cu modul strict în care trebuie cheltuit ajutorul”
.  

„Controversatul acord privind criza migraţiei pare a fi în pericol” apreciază The Telegraph, cu referire la legile antiteroriste pe care Turcia se angajase că le va reforma: „Uniunea Europeană cere Turciei să-şi restrângă definiţia terorismului pentru a o armoniza cu normele europene şi a-i exclude pe jurnaliştii şi profesorii universitari critici la adresa guvernului, care sunt tot mai mult vizaţi de reprimarea disidenţei”
.  

Într-un interviu pentru Frankfurter Allgemeine Zeitung, cancelarul german, Angela Merkel, a respins acuzaţiile potrivit cărora Uniunea Europeană ar fi devenit „prea dependentă de Turcia din cauza acordului privind refugiaţii”. Angela Merkel a susţinut acordul, cu convingerea că „este în interesul comun al Germaniei, Europei şi Turciei”
.
„Obama se confruntă cu fantomele vechilor războaie, în tumultul celor din zilele noastre”

Preşedintele american, Barack Obama, „a vizitat două naţiuni asiatice împotriva cărora SUA au purtat războie lungi şi sângeroase, Vietnam şi Japonia”, dar care, acum, „sunt parteneri importanţi ai Washingtonului în regiune”
 precizează The Wall Street Journal. „În Vietnam şi Japonia, Obama se confruntă cu fantomele vechilor războaie, în tumultul celor din zilele noastre”
 afirmă Los Angeles Times. 
Stratfor menţionează că „Statele Unite ridică total embargoul asupra vânzărilor de echipament militar pentru Vietnam”
. Ridicarea embargoului „semnalează eliminarea ultimelor animozităţi rămase din 1975”
, opinează Time. Demersul „va permite Vietnamului să îşi modernizeze rapid forţele armate şi aeriene, în faţa ambiţiilor chineze în regiune”
 estimează The Diplomat. Până în anul 2016, „SUA au devenit deja cel mai mare partener de export pentru Vietnam, cu un rulaj de 33,48 de miliarde de dolari”
 precizează The Hanoi Times.  

Ziarul nipon Asahi Shimbun afirmă că „vizita pe care Obama o face la Hiroshima este menită a evidenţia ororile războiului”
, ca modalitate de a refocaliza atenţia asupra importanţei abolirii armelor nucleare.  The New York Times apreciază, însă, că vizita lui Barack Obama - prima pe care o face un preşedinte american de la lansarea bombei nucleare asupra Hiroşimei, în 1945 - „vorbeşte despre înfruntarea tot mai îngrijorătoare dintre puterile, mai mari şi mai mici, din estul Asiei”
.  

Vizita primului preşedinte american în exerciţiu la Hiroshima a fost percepută ca un eveniment istoric. „Compasiune pentru victime, dar fără prezentare de scuze”
 titrează USA Today şi trece în revistă vizita preşedintelui Barack Obama la memorialul Hiroshima. Barack Obama a vizitat Hiroshima, unde a depus o coroană de flori la locul unde a avut loc primul bombardament atomic din lume, subliniază ziarul american. 

Publicaţia japoneză Asahi Shimbun redă în întregime discursul preşedintelui american, Barack Obama. Liderul de la Casa Albă a subliniat „Am venit să cugetăm asupra forţei teribile dezlănţuite într-un trecut nu foarte îndepărtat. Am venit să îi plângem pe cei morţi, ne amintim de toţi cei navinovaţi care au fost ucişi în acel război îngrozitor. Avem responsabilitatea comună de a privi direct în ochii istoriei. E vital să ne întrebăm ce trebuie să facem diferit pentru ca o astfel de suferinţă să nu mai existe niciodată”
. 
La Nazione subliniază că Barack Obama nu intenţionează să ceară scuze pentru bombarfamentul atomic american din 1945 asupra oraşelor Hiroshima şi Nagasaki.  „Liderul american a subliniat de mai multe ori că, în timpul vizitei sale în Japonia, nu intenţionează să ceară scuze pentru tragedia de acum 71 de ani, chiar dacă va aduce oricum omagiu celor 210000 de victime japoneze ale bombei nucleare”
.  

El Pais menţionează că „supravieţuitorii îi cer cu toată fermitatea lui Obama să îndeplinească unul dintre obiectivele pe care acesta le are în vedere cu ocazia vizitei sale: să dea un nou impuls propunerii de a crea o lume fără arme nucleare, obiectiv pe care preşedintele l-a abordat la începutul mandatului său, într-un discurs rostit  la Praga în anul 2009”
. 

The Wall Street Journal afirmă că „liderii celor mai mari şapte ţări industrializate din lume s-au reunit într-un mic oraş litoral din centrul Japoniei, în cadrul ultimei astfel de întruniri organizate înainte de sfârşitul mandatului preşedintelui Obama”
. Liderii G7 vor promova investiţii în infrastructură de calitate pentru a sprijini economiile emergente. În privinţa politicii externe, marile puteri economice ale lumii vor coopera în lupta împotriva terorismului şi a extremismului violent, pentru asigurarea navigaţiei libere şi vor căuta soluţii pentru tensiunile din Marea Chinei de Sud, conflictele din Ucraina şi Siria.

La Stampa precizează că, în calitate de gazdă a summit-ului G7, premierul nipon a stabilit drept principal obiectiv al întrunirii „revitalizarea economiei mondiale, printr-o combinaţie între politicile monetare, accelerarea reformelor structurale şi flexibilitatea politicilor fiscale”. Însă avertismentele premierului nipon, care ar dori stimularea economiei mondiale, „pun în evidenţă disensiunile din cadrul G7
”. 
The Japan Times afirmă că liderii celor mai industrializate ţări „s-au angajat să impulsioneze creşterea economică, să combată corupţia şi să reprime evaziunea fiscală a bogătaşilor”
. 

Ziarul japonez Mainichi Shimbun subliniază că liderii celor şapte ţări puternic industrializate ale lumii „au convenit să coopereze pentru a susţine economia globală şi pentru a evita o eventuală nouă criză economică”. În dezbaterile desfăşurate în staţiunea maritimă Ise-Shima, „celebră pentru crescătoriile de languste şi culturile de perle”, liderii G7 „au recunoscut că economia mondială este ameninţată de riscuri din ce în ce mai mari, precum terorismul, numărul uriaş de sinistraţi şi zonele de conflict”. Premierul nipon, Shionzo Abe, gazda summit-ului, a subliniat că „ţările membre ale grupului vor extinde zonele economice libere prin parteneriatele comerciale internaţionale”
. 

Ziua Europei: „mai rămâne ceva de sărbătorit?”

În fiecare an, la 9 mai este marcată Ziua Europei însă acum „mai rămâne ceva de sărbătorit?” se întreabă, retoric, The New York Times, menţionând că „Uniunea Europeană se confruntă în acest moment cu mai multe provocări decât oricând”. Cele mai importante „şase dintre acestea”, precizează publicaţia, sunt „perspectiva ieşirii Marii Britanii din Uniune, haosul politic creat de criza refugiaţilor, ascensiunea partidelor de extremă-dreapta, creşterea economică greoaie, o turnură neliberală în Polonia şi Ungaria dar şi o poziţie de forţă a Rusiei”
.  

EUobserver  menţionează că temerile privind ruperea Uniunii Europene printr-o eventuală ieşire a Marii Britanii sunt amplificate de tendinţe asemănătoare resimţite la francezi şi italieni. „Italienii şi francezii spun, într-un sondaj, că vor un referendum privind apartenenţa la UE, în timp ce premierul britanic Cameron se pregăteşte să invoce pericolele „izolaţionismului” şi al doilea război mondial, într-un discurs proeuropean. Ideea unor referendumuri privind statutul de membru al UE devine tot mai atractivă pe tot cuprinsul continentului”
. 

Diario de Noticias se referă la o „Primăvară europeană”. Ziarul portughez apreciază că „nici un om cu un dram de luciditate nu va putea nega faptul că următoarele 18 luni vor fi o adevărată cursă existenţială cu obstacole”. 
Protestele muncitorilor portuari din Lisabona s-au desfăşurat, fără oprire, din luna aprilie, „fără nici un semn de cedare a uneia dintre părţi”. Premierul portughez, Antonoio Costa, i-a avertizat pe grevişti. „Este un conflict grav pentru economia noastră, iar guvernul este decis să găsească o soluţie, dar totul are o limită şi cred că această limită este aceea ca ambele părţi implicate să ajungă astăzi la un acord”
.

„Criza socială din Franţa îngrijorează şi străinătatea” titrează Le Figaro. „Cu două săptămâni înaintea debutului Campionatului European de fotbal, presa internaţională se alarmează de revolta socială din Franţa şi de climatul de violenţă”, acuzând sindicatul CGT şi pe preşedintele Hollande. „Rafinăriile şi depozitele petroliere din Franţa şi-au reluat activitatea, greva însă merge înainte” precizează Le Figaro. „Stoicismului sindicaliştilor i se opune hotărârea preşedintelui francez, François Hollande, de a duce la capăt reforma muncii”
. „Contestarea este revelatoare pentru fracturile existente în societatea franceză”
 punctează Le Monde.
În Belgia au avut loc mişcări sociale de protest faţă de deciziile guvernului privind transportul public. La Libre Belgique menţionează că protestele au vizat intenţia guvernului de a nu mai investi în acest sector. „Guvernului nu i-a mai rămas de făcut decât să asigure forţele de securitate necesare”
 apreciază publicaţia. 

Le Figaro constată, în cadrul unei ample analize, tendinţa de accentuare a extremismului şi populismului la nivel european. „Austria, naţiune considerată pentru multă vreme drept centristă şi paşnică, este pe cale de a se alătura Ungariei, Poloniei, Finlandei între ţările UE în care dreapta dură, „antiliberală”, ori chiar extremistă se află la guvernare. Aceleaşi cauze, aceleaşi efecte: o clasă de mijloc dezorientată de anii de criză economică şi de globalizare accelerată, care basculează şi întâlneşte o extremă dreaptă abilă în a juca pe cartea pierderii identităţii, fricii de islam şi a afluxului de refugiaţi. Rezultatul: de-a lungul întregii Europe partidele tradiţionale de dreapta şi mai ales de stânga bat în retragere, îşi pierd electorii, se află la sfârşitul unei ere”
. 

Reacţia populistă a Europei se adânceşte. Într-un interviu pentru The Sunday Telegraph, Geert Wilders, aflat în fruntea sondajelor din Olanda, susţine că Marea Britanie ar putea „elibera Europa din nou”
, votând pentru Brexit. 

The Washington Times semnalează că la Istanbul s-a desfăşurat primul summit umanitar mondial, organizat de ONU. Scopul summit-ului este identificarea unei strategii pentru soluţionarea „celei mai grave situaţii umanitare de la Al Doilea Război Mondial, până acum”. Secretarul general al Organizaţiei Naţiunilor Unite, Ban Ki-Moon, a îndemnat guvernele, împreună cu mediul de afaceri şi organizaţiile umanitare, „să se angajeze la reducerea la jumatate a numărului de refugiaţi, până în anul 2030”
.  

Potrivit Hurryiet., preşedintele turc, Recep Tayyip Erdogan, a subliniat că „rezultatul summit-ului depinde de sinceritatea liderilor participanţi”
. În context, a amintit eforturile Turciei de a primii refugiaţii, al căror număr a ajuns la aproape trei milioane.  


La Nazione semnalează că Grecia primeşte o nouă tranşă de împrumut. „După un lung maraton nocturn, Eurogrupul a aprobat o nouă tranşă de ajutoare pentru Grecia, egală cu 10,3 miliarde de euro, şi a dat undă verde restructurării datoriei”. După reuniunea miniştrilor de Finanţe din zona euro, „Fondul Monetar Internaţional va intra în jocul grecesc şi, până la sfârşitul anului, ar trebui să încheie acordul cu Atena privind ajutoarele destinate aplicării măsurilor bugetare şi reformelor economice”.  Suma va fi primită în tranşe, o primă plată în valoare de 7,5 miliarde de euro fiind făcută în iunie „iar restul, la sfârşitul verii”
. 

Le Parisien precizează că reuniunea Eurogrup a avut loc „sub presiunile exercitate de Fondul Monetar Internaţional care, cu  zi înainte, ceruse reducerea necondiţionată a datoriei”. Şeful Eurogrup, Jeroen Dijsselbloem, a avertizat că, „fără implicarea FMI, o atare decizie este exclusă, având în vedere că datoria este extrem de mare”
. 
The Guardian titrează „Salvarea Greciei arată că UE se poartă cât poate ea de frumos - până pe 24 iunie”. Publicaţia precizează că „există sentimentul că ţările din Uniune evită chestiunile de natură a le da apă la moară adepţilor Brexit-ului. Din contră, ele se poartă cât mai frumos, după cum au procedat şi cu împrumutul acordat Atenei”
.
„Vagi promisiuni în privinţa datoriilor Greciei”, titrează The New York Times, referindu-se la reuniunea miniştrilor de Finanţe din Uniunea Europeană. „Liderii s-au felicitat, dar sunt puţine motivele care justifică sărbătorirea” afirmă ziarul şi conchide „această criză nu se va sfârşi niciodată dacă liderii europeni continuă să susţină politici care au eşuat în mod repetat”
. 
Kathimerini menţionează că „tratativele dintre oficialii europeni şi cei greci au continuat”. În plus, „partea elenă şi-a exprimat nemulţumirea faţă de creditori cu privire la numărul de schimbări, 15 în total, pe care le cer, Atena considerând că unele sunt minore ca importanţă”
.  

The Financial Times precizează că alegerile locale din Marea Britanie menţin presiunea asupra Partidului Laburist şi liderului acestuia, Jeremy Corbyn. „Laburiştii au pierdut 9% din sufragii în Scoţia şi 6% în Anglia”
, rezultatul fiind cu mult sub estimările anterioare. „Laburiştii au pierdut contactul cu clasa medie şi muncitoare, nu sunt credibili sub conducerea lui Corbyn, dar acesta refuză să demisioneze, în ciuda pierderilor”
.
La Londra, „liderii lumii s-au angajat să combată corupţia” afirmă The Guardian. Premierul britanic David Cameron şi secretarul american de stat, John Kerry. au avertizat că „terorismul şi corupţia ameninţă economia şi securitatea lumii”
. 
Pe de altă parte, „Fondul Monetar Internaţional avertizează că referendumul din iunie ar putea afecta grav economia Marii Britanii”
. În raportul Fondului Monetar Internaţional se evidenţiază că, deşi perspectivele de creştere economică a Regatului Unit sunt pozitive, „renunţarea la statutul de membru al UE va avea efecte semnificativ negative, pe termen lung, asupra veniturilor şi producţiei”
. 
În Turcia, premierul Ahmet Davutoglu a demisionat din funcţie pe fondul unui conflict direct cu preşedintele turc, Recep Tayyip Erdogan, „generând întrebări şi îngrijorări privind soarta acordului dintre Uniunea Europeană şi Ankara”. Demisia subită a premierului survine după ce Comisia Europeană „a dat undă verde mult-aşteptatei suspendări de viză pentru cetăţenii Turciei”. Ridicarea vizelor „face parte din acordul UE-Turcia privind imigranţii”
.
Parlamentul turc a votat în favoarea ridicării imunităţii parlamentarilor. The Telegraph apreciază că este vorba despre „un vot care ar putea deschide calea spre iniţierea unor procese împotriva inamicilor politici ai preşedintelui”. Demersul este „considerat, în general, că vizează Partidul pro-kurd”, devenit o importantă forţă electorală anul trecut, „după ce a câştigat suficiente voturi pentru a priva formaţiunea Justiţie şi Dezvoltare a preşedintelui Erdogan de majoritatea pe care o deţinea de peste un deceniu”
.

Hurriyet menţionează că legea a fost criticată de raportorul pentru Turcia la Parlamentul European, care a calificat-o drept „o eroare istorică”
. 

The New York Times semnalează lucrările Congresului Partidului Muncitorilor din Coreea de Nord, „prima mare adunare de acest fel din ultimii 36 de ani”. „Congresul este, probabil, un prilej de „încoronare” a lui Kim Jong-un”. Ziarul american consideră că, de această dată, congresul de la Phenian „este mai mult o treabă internă”, chiar dacă au fost invitaţi şi jurnalişti străini. Un fapt aparte în desfăşurarea unor asemenea manifestări, „ziariştii străini primesc puţine informaţii, fiind obligaţi să rămână peste drum de clădirea unde se desfăşoară lucrările congresului”
.

